Moosa ge column: ACC in angaane, alhaalaane kameh neiy! | Mihaaru\nއެއްބަސްވުމުގައި ސޮއިކުރެއްވުމަށް ފަހު އެޑިޔުކޭޝަންގެ ޕާމަނަންޓް ސެކްރެޓަރީ އަބްދުލް މުހުސިން (ކ) އާއި ކޮލިޓޭޓްގެ ސީއީއޯ މޫސާ ރަޝީދު އުފަލުން\nމޫސަގެ ކޮލަމް: އޭސީސީން އަންގާނެ، އަޅާލާނެ ކަމެއް ނެތް!\n19 ނޮވެމްބަރ 2016 - 06:58 72 comments\nމިހާރު ރާއްޖޭގެ ޑިމޮކްރަސީ އޮތް ގޮތުން މުޅިން ވެސް ނަމެވެ. ބާރެއް ނެތެވެ. ގާނޫނުއަސާސީއަކާ ގާނޫނުއަސާސީއެކެވެ. ގާނޫނަކާ ގާނޫނެކެވެ. ރައީސް އަބްދުﷲ ޔާމީން އަބަދުހެން ދައްކަވަނީ، ކޮންމެ މީހެއްގެ މައްޗަށް ވެސް ގާނޫނު ހިނގަން ޖެހޭނެ ވާހަކަ އެވެ. އެމަނިކުފާނުގެ ހުރިހާ ވެސް މަސައްކަތްޕުޅެއް އޮތީ، ގާނޫނު ހިނގާ، ގާނޫނަށް ތަބާއަވާ މުޖުތަމައުއެއް އުފެއްދުމުގައޭ ހީވާހާ ގިނައެއްކޮށް އެ ވާހަކަފުޅު އެބަ ދައްކަވަ އެވެ. އެކަމަކު ރާއްޖޭގައި ގާނޫނު ހިނގަނީ ހަގީގަތުގައި ވެސް ވަކި ބައެއްގެ މައްޗަށެވެ.\nގާނޫނަށް ފުރަތަމަ ތަބާއަވާން ޖެހެނީ ދައުލަތުގެ ވެރިންނެވެ. ތިން ބާރެވެ. މިނިވަން މުއައްސަސާތަކެވެ. ސަރުކާރުގެ އޮފީސްތަކެވެ.\nމިދިއަ ބުދަދުވަހު ބަންޑާރަނައިބު މުހައްމަދު އަނިލް، ރައީސް އޮފީހުގައި، ރައީސް ޔާމީން ސަރުކާރަށް ތިން އަހަރު ފުރެން އެންމެ ދުވަހަކަށް ވެފައި ވަނިކޮށް، ވިދާޅުވީ ބޮޑު ވާހަކައެކެވެ. ދިވެހި ސަރުކާރާއި ދައުލަތުގެ އެހެން މުއައްސަސާތައް ވެސް ހިޔާނާތުގެ ނުބައިތަކުން ސާފުވާން ޖެހޭނެ ކަމަށް ގަބޫލުކުރާ ދިވެހިން، އެ ވާހަކަ އަޑުއަހާފައި އަސްލު އުފާވާން ޖެހޭނެ އެވެ. އެކަމަކު އެ އުފާ ނުލިބެނީ، ހިޔާނާތުގެ މައްސަލަތަކުގައި ސަރުކާރުން ދައްކާ ވާހަކަ އާއި އަމަލާ ދިމާނުވާތީ އެވެ.\nއެންމެ މިސާލެކެވެ. އަނިލް ވިދާޅުވީ އެމްއެމްޕީއާރުސީ މެދުވެރިކޮށް ހިންގި ބޮޑުވެގެންވާ 1.2 ބިލިއަން ރުފިޔާގެ ހިޔާނާތުގައި ގެއްލުނު ފައިސާ "މި ސަރުކާރުން ހޯދާނެ" ކަމަށެވެ.\n"މި ސަރުކާރުން އިސްކަންދެނީ ޝަރުއީ މަރުހަލާގެ ތެރެއިން، ފައިސާ ގެއްލުމުގައި އިހުމާލުވީ މީހުންގެ އަތުން އެ ފައިސާ ހޯދަން. މި ސަރުކާރުން އެ ފައިސާގެ ރިކަވަރީއާ ހަމައަށް ދާނެ،" އަނިލް ވިދާޅުވި އެވެ.\nއެކަމަކު އަނިލް އަށް އެކަން ކުރެއްވެން އޮތީ އެ މައްސަލާގައި އޭސީސީން ކުރިއަށް ގެންދާ ތަހުގީގު ރިޕޯޓް ނިމުމުންނެވެ (މި ޖެހުނީ ކޮން ތާކު ހެއްޔެވެ؟). އޭސީސީން ބުނެފައި ވަނީ އަހަރަކަށް ދެމިގެންދިޔަ ތަހުގީގު "ގާތްގަނޑަކަށް ނިމިފައިވާ" ކަމަށެވެ. ނަމަވެސް އެތަނުން މިހާތަނަށް ހިންގާ އެންމެ ބޮޑު ތަހުގީގަށް ވާތީ، ރިޕޯޓް ނެރުން ލަސްވަނީ ކަމަށް ވެ އެވެ. އެހެން އޭސީސީން ބުނިތާ ވެސް ދުވަސްގަނޑެއް ވެއްޖެ އެވެ.\nގާނޫނުއަސާސީ: ބަންޑާރަނައިބުގެ މަސްއޫލިއްޔަތުތަކާއި ވާޖިބުތައް އަދާކުރުމުގައި އޭނާ ތަބާވާނީ ހަމައެކަނި ގާނޫނުއަސާސީ އަށާއި ގާނޫނަށެވެ. އެއިން ކަމެއްގައި އިތުރު އެއްވެސް މީހެއްގެ ނުވަތަ އިދާރާއެއްގެ ބާރެއް ނުވަތަ ނުފޫޒެއް އޭނާގެ މައްޗަކަށް ނުހިނގާނެ އެވެ.\nއޭސީސީގެ ތަހުގީގަށް ބަންޑާރަނައިބު އިންތިޒާރުކުރައްވާ އިރު، މިނިވަން އެހެން މުއައްސަސާއެއް ކަމަށްވާ އޮޑިޓަ ޖެނެރަލް ވަނީ އެމްއެމްޕީއާރުސީގެ ހިޔާނާތް ތަހުގީގުކޮށް، ރިޕޯޓް ނެރެފަ އެވެ. އެހެންކަމުން އެ ރިޕޯޓްގެ ތެރެއިން ވެސް ވަރަށް ގިނަ ކަންކަން، ބަންޑާރަނައިބާއި، ޕްރޮސެކިއުޓާ ޖެނެރަލް އަށް ކުރެވެން އޮންނާނެ އެވެ.\nއޭސީސީން އަންގާ އެންގުންތަކާއި ދޭ ލަފަޔަށް ހަދަނީ ހަދާނެ އެއްޗެއްކަން، ހުޅުމާލޭ ފަރީދިއްޔާ ސްކޫލް ބިމުގައި، ސްކޫލެއް ހިންގަން ބަޔަކަށް ކުއްޔަށް ދޫކުރުމުގައި އެޑިޔުކޭޝަން މިނިސްޓްރީން ކުޅެ ނިންމާލި ކުޅިގަނޑުން އެނގެ އެވެ. އެ ކުޅިގަނޑު ފެންމަތިވެ، އެކަމަކު ނުހުއްޓުވާ ގެންގޮސް، ނިންމާލި އިރު އެޑިޔުކޭޝަން މިނިސްޓްރީގެ ސިޔާސީ ބޭފުޅުން ވީ ތަނެއް ވެސް ނޭނގެ އެވެ. އެހެންނާ ވަރަށް ކުދިކުދި ކަންކަމުގައި ސޮއިކޮށްލާ ރަސްމިއްޔާތުތަކުގައި ވެސް އާންމުކޮށް ފެންނާނީ މިނިސްޓަރު ޑރ. އައިޝަތު ޝިހާމާއި ސްޓޭޓް މިނިސްޓަރުންނާއި މިނިސްޓަރުންގެ ނައިބުންނެވެ. ބައިނަލްއަގުވާމީ ސްކޫލެއް އަދި ހާއްސަކޮށް ބޭރުގެ ތަޖުރިބާ ހުރި ބަޔަކާ ގުޅިގެން ހިންގަން ހަވާލުކުރާ ރަސްމިއްޔާތު، ގައިމު ވެސް ކުޑަވެގެން ނުވާނެތާ އެވެ. ޕީއެސްއެމް އިން ހުއްޓުމެއް ނެތި، 24 ގަޑިއިރު ނުވަތަ 48 ގަޑިއިރު ވަންދެން ވެސް އެ ވާހަކަ ދައްކައި، އެޑިޔުކޭޝަން މިނިސްޓްރީގެ ތައުލީމީ ސިޔާސަތުގެ މޮޅު ވާހަކަތަކާ ގުޅޭ އިންޓަވިއުތަކުން ފުރާލަން ޖެހޭނެ އެވެ. އެކަމަކު މިފަހަރު މިފެނުނީ، އެޑިޔުކޭޝަންގެ ޕާމަނަންޓް ސެކްރެޓަރީ ޑރ. އަބްދުލް މުހުސިން އަށް "އެ ޝަރަފު" ދިން ތަނެވެ. އަނެއްކާ ސިޔާސީ ބޭފުޅަކަށް ކެރިވަޑައިނުގަތީ ހެއްޔެވެ؟ ނުވަތަ ސިވިލް ސާވިސްގެ އެންމެ މަތީ މުވައްޒަފުގެ ބޭނުން، ސިޔާސީ ކަންކަމުގައި ހިފީ ހެއްޔެވެ؟ ޕީއެސް އިން ތިބެނީ އެފަދަ "ޝަރަފްތައް" ހޯދަން ތައްޔާރަށް ހެއްޔެވެ؟\nރާއްޖޭގެ އެންމެ ފުރަތަމަ އިންޓަނޭޝަނަލް ސްކޫލު، ލާލޭ ޔޫތު އިންޓަނޭޝަނަލް ހިންގި ފަރީދިއްޔާ އިމާރާތް: އެޑިޔުކޭޝަން މިނިސްޓްރީ އާއި ކޮލިޓޭޓް އެޑިޔުކޭޝަންއާ ދެމެދު ވަނީ 25 އަހަރުގެ އެއްބަސްވުމެއް ހަދާފައި\nކޮލިޓޭޓް އެޑިޔުކޭޝަން (ތައުލީމީ ދާއިރާގައި މީގެ ކުރިން އިވުނު ނަމެއް ވެސް ނޫން) އެއްބަސްވުމުގައި ސޮއިކުރެއްވި އިރު، އޭސީސީން އޮތީ އަލުން ބިޑުކުރަން އަންގާފަ އެވެ. އެހާ ހިސާބުން އެޑިޔުކޭޝަން މިނިސްޓްރީ އަށް އެކަނި އެކަން ނިންމައެއް ނުލެވޭނެ އެވެ. ބަންޑާރަނައިބުގެ ލަފަޔާއި ހުއްދަ ހޯދަން ޖެހޭނެ އެވެ. އެކަމަކު އެ ހުއްދައެއް ނުދެ އެވެ. އެހެންކަމުން 25 އަހަރުގެ ބޮޑު އެއްބަސްވުމާ މެދު ބަންޑާރަނައިބުގެ ފަރާތްޕުޅުން ދެން އަޅުއްވާނެ ފިޔަވަޅެއް ބަލަމާ ހިނގާށެވެ. ނުވަތަ ފިޔަވަޅެއް އަޅުއްވަފާނެކަމާ މެދު ސުވާލު އުފެދެ އެވެ.\nއޭސީސީގެ އެންގުންތަކާ މެދު ސަރުކާރުގެ ބަހާއި އަމަލް ދިމާނުވާކަން މިއަށް ވުރެ ވަކި ބޮޑަކަށް ނޭނގޭނެ އެވެ.\nބަންޑާރަނައިބަކީ ކެބިނެޓްގައި ހިމެނޭ މަގާމެއް ނަމަވެސް، ގާނޫނުއަސާސީން ވަނީ އެހެން މިނިސްޓަރުންނާއި އޭނާ ތަފާތުކޮށްފަ އެވެ (ކިސަނޑުން ފުރިފައިވާ ރާއްޖޭގެ ސިޔާސީ މަސްރަހުގައި ގާނޫނުއަސާސީ ހިމާޔަތްކުރަން ސިޔާސީ އެއްވެސް މީހަކު ތެދުވެރި މަސައްކަތެއް ކުރޭ ހެއްޔެވެ؟). ގާނޫނުއަސާސީގައި ބަނޑާރަނައިބާ ބެހޭ ގޮތުން އޮތް ހަތް އަކުރުގެ ތެރެއިން އެއް އަކުރަށް ބަލައިލުން ރަނގަޅެވެ. އޭގައި އޮތީ "ބަންޑާރަނައިބުގެ މަސްއޫލިއްޔަތުތަކާއި ވާޖިބުތައް އަދާކުރުމުގައި އޭނާ ތަބާވާނީ ހަމައެކަނި ގާނޫނުއަސާސީ އަށާއި ގާނޫނަށެވެ. އެއިން ކަމެއްގައި އިތުރު އެއްވެސް މީހެއްގެ ނުވަތަ އިދާރާއެއްގެ ބާރެއް ނުވަތަ ނުފޫޒެއް އޭނާގެ މައްޗަކަށް ނުހިނގާނެ އެވެ،" މިހެންނެވެ.\nއެ ބުނާ އެއްޗެއް ހަމަ ރަނގަޅަށް އެނގެ އެވެ. ދައުލަތުގެ ކޮންމެ ގުނަވަނެއްގެ ތެރޭގައި ގާނޫނުއަސާސީ އާއި ގާނޫނުތަކާ ހިލާފު ކަމެއް ކުރިޔަސް އެކަން ހުއްޓުވަން ބަންޑާރަނައިބު، އެހެން މީހެއްގެ މޫނަށް، ބާރަކަށް، ބަލަން ނުޖެހޭނެ ކަމެވެ. މި އޮތީ އޭސީސީން ސާފުކޮށް އަންގާފައިވާ ކަމަކާ ސަރުކާރުގެ މިނިސްޓްރީއަކުން ހިލާފުވެފަ އެވެ. އެކަން ރަނގަޅުކޮށްދެއްވަން ހުންނެވި ބޭފުޅަކީ ބަންޑާރަނައިބު އަނިލް އެވެ.\nފަރީދިއްޔާގެ އިމާރާތް ކޮންމެ ބަޔަކަށް ދިނަސް އަޅުގަނޑަކަށް މައްސަލައެއް ނެތެވެ. އެކަމަކު ވަކި ބަޔަކަށް ދޭން އެޑިޔުކޭޝަން މިނިސްޓްރީން ފައިވިއްދަންޏާ އެއީ މައްސަލައެކެވެ. ހާއްސަކޮށް 25 އަހަރުގެ ދިގު މުއްދަތަކަށް ދައުލަތުގެ އެވަރުގެ ބިމެއް ދޭއިރު، ކުރިމަތިލީ އެހެން ކުންފުނިތަކުގެ ހައްގުތައް ހިމާޔަތްކުރުމާއި، ތައުލީމީ ދާއިރާ އަށް އެންމެ ރަނގަޅު ގޮތް ވެސް އޮންނަން ޖެހޭނީ ކަނޑައަޅާފަ އެވެ. ދެ ފުށް ފެންނަ އުސޫލެއްގެ ތެރެއިން އެކަން ނުކުރެވެންވީ ސަބަބެއް ނެތެވެ. ސަރުކާރުގެ މަތީ މަގާމުތަކުގައި މީހުން ތިބެނީ، އިންސާފުވެރިކަމާއި ރައްޔިތުންނަށް އެންމެ ފައިދާ ހުރި ގޮތްގޮތަށް މަސައްކަތްކޮށްދޭށެވެ.\nއޭސީސީގެ އެންގުމާ ހިލާފަށް އެޑިޔުކޭޝަން މިނިސްޓްރީން އެހާ ބޮޑު ކަމެއް ނިންމާލުމުން މި އެނގެނީ، ގާނޫނު ހިނގަނީ ވަކި ބަޔަކަށް ކަމެވެ. ގާނޫނީ ގޮތުން ތަބާއަވާން ޖެހޭ މުއައްސަސާތަކަށް އިހުތިރާމްކުރަން ވެސް ޖެހެނީ ވަކި ބަޔަކަށް ކަމެވެ. ބާރު ހުރި ފަރާތްތަކުން ކޮންމެ ކަހަލަ ފައިދާއެއް ވެސް ނަގަންވީ އެވެ. މިއީ ރައީސް ޔާމީން، ކޮންމެ ޕޯޑިއަމެއްގައި ދައްކަވާ ވާހަކަފުޅާ ދެކޮޅަށް އެހެން ވެރިން ހިންގާ މުޅިން ތަފާތު އަމަލެކެވެ. މިފަދަ ކަންކަން އެ މަގުން ކުރިއަށް ދަންޏާ، ސަރުކާރުން އެ ބުނަނީ، "އޭސީސީން އަންގާނެ އެވެ. އެކަމަކު އަޅާލާނެ ކަމެއް ނެތެވެ" މިހެންނެވެ.\nނިންމާލަމާ ހިނގާށެވެ. މިހާރު ރާއްޖެ މި އޮތް ފެންވަރުގައި އޭސީސީގެ ބޭނުމެއް ނެތެވެ.\nއިތުރު ލިޔުންތައް ތައުލީމް ހުޅުމާލެ އެންޓި ކޮރަޕްޝަން ކޮމިޝަން ކޮރަޕްޝަން އެޓާނީ ޖެނެރަލް ލާލޭ ޔޫތު އިންޓަނޭޝަނަލް ސްކޫލް ކުރީގެ އޭޖީ މުހައްމަދު އަނިލް މޫސަގެ ކޮލަމް ކޮލަމް ސަރުކާރު


Anhen Meehehge Kanfathun Negee Viha Gadha Faidhigu Makuneh - Vaguthu\nއަންހެނެއްގެ ކަންފަތުން ވިހަގަދަ ފައިދިގު މަކުނެއް ނަގައިފި\n8 މަސް ކުރިން ( އޮކްޓޯބަރ 21, 2019 )\nމިސޫރީގެ އަންހެނެއްގެ ކަންފަތުން ވިހަގަދަ ފައިދިގު މަކުނެއް ނަގައިފިއެވެ.\nސޫސީ ޓޮރެސް ބުނީ ފުރަތަމަ އޭނާ އަށް އުނދަގޫވާން ފަށާފައިވަނީ އޭނާ އެއްދުވަހު ނިދާފައި ހޭލި އިރު ކަމަށެވެ. އެހެން ކަމުން އޭނާ ބުނެފައިވަނީ ފައިދިގު މަކުނު އޭނާގެ ކަންފަތައް ވަދެފައިވަނީ ނިދީގައި އޮއްވާ ކަމަށެވެ.\nޓޮރެސް ބުނެފައިވަނީ އޭނާ ހޭލި އިރު ހީވަނީ މޫދަށް ފައިބައިގެން ވާތްފަރާތުގެ ކަންފަތުގައި ހީވީ ފެންގަނޑެއް އޮތީ ހެން ކަމަށެވެ.\n“ހޭލެވުނުއިރު ހީވަނީ ކަންފަތުގެ ތެރޭގައި ފެންގަނޑެއް އޮވެގެން އެއްޗެއް ފަތަނީހެން“ ޓޮރެސް އެގައުމުގެ ނޫހަކަށް މައުލޫމާތު ހިއްސާކުރަމުން ކިޔައިދިނެވެ.\nޓޮރެސް ބެލި ޑޮކްޓަރ ވަނީ އޭނާގެ ވާތްފަރާތު ކަންފަތުގައި އާދަޔާ ހިލާފު ދިރޭ އެއްޗެއް އުޅޭކަމަށް ބުނެފައެވެ. އެހެން ކަމުން އޭނާ އަވަސްވެގަތީ އޮޕަރޭޝަން ކުރިއަށް ގެންދިއުމަށެވެ.\nޓޮރެސްގެ އޮޕަރޭޝަން ކުރި ޑޮކްޓަރު ބުނީ އޭނާގެ ކަންފަތުން ނަގާފައިވަނީ “ރެކްލުސް ސްޕައިޑާ“ އެއް ކަމަށާއި އޭ ފައިދިގު މަކުނު އޭނާގެ ކަންފަތުގައި ދަތް އެޅިނަމަ ވިހަ ވާނެ ކަމަށްވެސް އެ ޑޮކްޓަރ ބުނެފައިވެއެވެ.\nޓޮރެސް ބުނީ އޭނާ މިހަރު ނިދާއިރު އޮންނަނީ ކަންފަތަށް ކަފަ ލައްވައިގެން ކަމަށާއި ހަށިގަނޑު އެއްކޮށް ފޮރުވާލެވޭ ކަހަލަ ނިދާހެދުން ލައިގެން ކަމަށެވެ. މީގެ އިތުރުންވެސް އަތްދަބަސް އޭނާ ބިންމަތީގައި ނުބަހައްޓާ ކަމަށެވެ. ޓޮރެސް ވަނީ އެ ފައިދިގު މަކުނު އޭނާގެ ކަންފަތުގައި ދަތްނޭޅި ކަމަށް ޝުކުރުކޮށްފައެވެ.


Naushage Health column: Balivumun "Dr. Google" ah dhakkantha?\nބަލިވުމުން "ޑޮކްޓަރު ގޫގުލް"އަށް ދައްކަންތަ؟\nބޮލުގެ އެއްފަޅިއެއްގައި ރިއްސާތީ އުޅޭތާ ދެތިން ދުވަސް ވެއްޖެ އެވެ. އޮފީހުގެ މަސައްކަތް ބުރަ ކަމުން ޑޮކްޓަރަށް ދަށްކާލަން ދާނެ ވަގުތެއް ނުވެ އެވެ. ރިހުން އާދަޔާހިލާފަށް ގަދަ ވާތީ ދެ ގުޅަ ޕެނެޑޯލް ކެއުމުން ވެސް މި ރިހުމެއް ލުޔެއް ނުވި އެވެ. ސައި ގަޑި ޖެހުމުން ރަހްމަތްތެރިންނާއެކު ކެންޓީނަށް ގޮސް އިން އިރު އެ މީހުން ދައްކާ ވާހަކައަށް ވެސް މާ ބޮޑު ޝައުގުވެރި ކަމެއް ދެވޭ ގޮތެއް ނުވިއެވެ. އެންމެ ފަހުން ފޯނު ނަގައި ބޮލުގެ އެއްފަޅީގައި ރިއްސަނީ ކީވެތޯ ގޫގްލް ކޮށްލައިފީމެވެ.\nގޫގުލް ކޮށްލުމުން އެއީ ވަރަށް ގިނަ މީހުނަށް ދިމާވާ މައްސަލައެއްކަން އެނގުނެވެ. ދެތިން ވެބްސައިޓެއްގައި އެ ކަމާ ބެހޭ ގޮތުން ލިޔެފައިވާ އާޓިކަލް ތަކެއް ވެސް ކިޔައިފީމެވެ. ކިޔަމުން ދިޔަ ވަރަކަށް އެނގެމުން ދިޔައީ އެ އާޓިކަލްތަކުގައި ބުނެފައިވާ ގިނަ ކަންކަންކަން އެބަ ދިމާވާ ކަމެވެ.\nއެއް ކަމަކަށް މިހާރަކަށް އައިސް ނިދަން އުނދަގޫ ވެއެވެ. ދެ ވަނަ ކަމަކަށް މާ ގިނައިން ކަންތައްތައް ހަނދާން ނެތޭހެން ވެސް ހީވެ އެވެ. އެ ލިޔުމުގައި ވާ ގޮތުން މިއީ ބްރެއިން ޓިއުމަރެއް ހުންނަ މީހެއްގެ އަލާމާތްތަކެވެ. ފަހަރަކު ވެބްސައިޓެއްގައިވާ މައުލޫމާތުތައް ކިޔާ ނިމުނުއިރު މުޅިން މީހާ ހާސްވެ، ދާހިއްލަންވެސް ފަށައިފި އެވެ.\nމިއީ ވަރަށް ގިނަ ދިވެހިންނަށް ވެސް މިހާރު ދިމާވާ ކަމެކެވެ. އިންޓަނެޓަކީ މިހާރު އެންމެން ބޭނުން ކުރާ ވަސީލަތަކަށް ވެފައިވާއިރު އެ މާސިންގާ ވިއުގައިގެ ތެރެއިން އެންމެ ބޮޑު މަގްބޫލު ކަމެއް ހޯދާފައިވަނީ ގޫގުލް ކަމަށް ގިނަ ބަޔަކު އެއްބަސްވާނެ އެވެ. ބައްޔެއް ވުމުން ޑޮކްޓަރަކަށް ދިއުމުގެ ބަދަލުގައި ވެސް އެންމެ ފުރުތަމަ ހޯދައި ލެވެނީ ގޫގުލްގެ ލަފަ އާއި އިރުޝާދެވެ.\nދިމާވާ އެކި އެކި ސިއްހީ އުނދަގޫތައް ގޫގުލް ކުރުމަކީ ވަރަށް ގިނަ މީހުން ކުރާ ކަމެކެވެ. އަދި އެއީ މުޅިން ގޯސްް ކަމެއް ވެސް ނޫނެވެ. ނަމަވެސް ވަރަށް ގިނަ ފަހަރު ތަފާތު ބަލިތަކުގެ އަލާމާތްތައް ފެނިފައި ތިމަންނައަށް އެކަންކަން ދިމާވީ ކަމަށް ގަބޫލު ކުރެވެ އެވެ. އަދި އިތުރަށް އެކަންކަމާ ގުޅޭ ލިޔުންތައް ކިޔާ ވަރަކަށް އެ އުނދަގޫތައް ދިމާވާކަން ޔަގީން ކުރެވެ އެވެ. ބައެއް ފަހަރު އެއީ ހީވާ ހީވުމަކަށް ވެސް ވެދާނެ އެވެ. މިގޮތަށް ގޫގްލް އިން ލިބޭ މައުލޫމާތުގެ މައްޗަށް ބިނާކޮށް ވަކި ބައްޔެއް ހުންނަ ކަމަށް އަމިއްލައަށް ނިންމައި އެކަމާމެދު ހާސްވެ ފިކުރު ބޮޑުވެ، ޑޮކްޓަރަށް ދާންވެސް ޖެހިލުން ވެދާނެ އެވެ. އޭގެ ސަބަބުން ހަގީގަތުގައި ވެސް ފަރުވާ ކުރަންޖެހޭ ސިއްހީ މައްސަލައެއް ހުރިނަމަ، ލިބެންޖެހޭ އަވަސް ފަރުވާ ލިބުން ލަސްވެ އިތުރު ގެއްލުންތަކާ ވެސް ކުރިމަތިލާން ޖެހިދާނެ އެެވެ.\nތަފާތު ބޭސްތަކާ ބެހޭގޮތުން ގޫގުލް ކުރުމަކީ ގިނަ ބަޔަކު ކުރާ ކަމެކެވެ. ތިމާ ބޭނުންކުރާ ބޭހާ މެދު އިތުރަށް ދެނެގަތުމަށް ބޭނުންވާ ނަމަ އެއީ ކުރުން އެންމެ ރަނގަޅު ކަމެކެވެ. ނަމަވެސް ބައެއް ފަހަރު މައުލޫމާތު ނަގައިގަނެވޭ ގޮތުން އޮޅުންތައް އެރުން ގާތެވެ.\nދާދި ފަހުން ދިމާވި ކަމެކެވެ؛ މާ ގިނައިން ބޭސް ކާން މާމައަކު ދެކޮޅު ހަދަނީ އެވެ. އެހާ ގިނަ ބޭސް ކާ ވަރަށް ހަމަ ބަލީތޯ އެ މާމަ ސުވާލުތައް ކުރަނީ އެވެ. އަލަށް ދީފައި ހުރި ބޭސް އެއީ ކީއްކުރަން ކާ ބޭހެއްތޯ "ފޯނުގައި ޖަހާލައިގެން" ބަލާލައިދޭށޭ ވެސް އަހަނީ އެވެ. އެންމެ ފަހުން ގޫގުލްކޮށްފައި އެއީ ޕްރެޝަރު މައްޗަށް ދާތީ ކާ ބޭހެއް ކަމަށް ބުނެ ދީފި އެވެ. އެހިސާބުން މާމައަށް ވީ ގޮތްވެސް ނޭނގުނެވެ. ބުނީ "ތިމަންނައަކީ ޕްރެޝަރު މައްޗަށް ދާ މީހެއް ނޫން" ކަމަށެވެ. "މިއަދު ޑޮކްޓަރު ބަލާފައި ވެސް ޕެރެޝަރު އެންމެ ރަނގަޅު ކަމަށް ވިދާޅުވި" ކަމަށެވެ. އަދި "މިއީ ކީއްކުރަން ކާ ބޭހެއްތޯ" ވެސް ސުވާލު ކުރި އެވެ. އެހިސާބުން ދެން އެ ބޭސް އުކާލައިފި އެވެ.\nއެ ބޭސް އެންމެ ގިނައިން ބޭނުން ކުރަނީ ޕްރެޝަރު ތިރި ކުރަން ކަމުގައިވުން އެއީ ހަގީގަތް ނަމަވެސް، އެ ބޭހުގެ އެހެން ބައިވަރު ބޭނުންތައް ވެސް ހުރެ އެވެ. އެއް ބޭހެއް ކަމުގައި ވިޔަސް އެކި މީހުންނަށް ދޭނީ އެކި ޑޯޒެވެ. އަދި އެއީ އެކި ބޭނުމުގަ އެވެ. މާމައަށް އެ ބޭސް ދީފައި ހުރީ ކިޑްނީގެ މައްސަލައަކަށެވެ. ގޫގުލް ކޮށްލާފައި ލިބުނު މައުލުމާތަށް ބަރޯސާވެ ބޭސް ބޭނުން ނުކޮށް ދޫކޮށްލައި ސިއްހަތަށް އިތުރު ގެއްލުން ލިބުމުގެ ފުރުސަތު ހޯދައިގަތުމުގެ ބަދަލުގައި، ސައްހަ މައުލުމާތު ހޯދުމަށް ޑޮކްޓަރުގެ ގާތުން ރަގަޅަށް އޮޅުން ފިލުވުން މާ ބުއްދިވެރި އެވެ. އަމިއްލައަށް ގޫގުލް ކޮށް ތަފާތު ބޭސްތައް ހޯދައި އެ ގަނެގެން ކެއުމަކީ ރަނގަޅު ކަމެއް ނޫނެވެ.\nއިންޓަނެޓަކީ ސްކްރީނެއްގެ ފަހަތުގައި ވަންހަނާވެ ހުރެ ކޮންމެ މީހަކަށް ކޮންމެ އެއްޗެއްވެސް ލިޔުމުގެ ފުރުސަތު ހުޅުވާލާފައިވާ ބިޔަ ބޮޑު ވިއުގައެކެވެ. ވުމާއެކު އޭގައި ސައްހަ ނޫން މައުލޫމާތުތައް ވެސް ވަރަށް ގިނަ އެވެ.\nމިފަދަ އެއް މިސާލަކީ ވެކްސިން ޖެހުމުގެ ސަބަބުން އޯޓިޒަމަށް މަގުފަހިވާ ކަމަށް ބުނެ އާންމުވި ލިޔުންތަކެވެ. ހަގީގަތަކީ އެ ލިޔުންތަކުގަައި ހަވާލާ ދީފައިވާ ދިރާސާތަކާއި ހެކިތަކަކީ ސައްހަ މައުލުމާތު ނޫން ކަމެވެ. ނަމަވެސް ގިނަ ބަޔަކު އެ މައުލުމާތުތައް ގަބޫލުކޮށް ކުދިންނަށް ވެކްސިން ދޭން ޖެހިލުންވެ ދެކޮޅު ހެދުމަށް މަގުފަހި ކުރުވި އެވެ. ނަތީޖާއަކަށްވީ މިއަދު ދުނިޔޭގެ އެކި ކަންކޮޅުތަކުގައި ވެކްސިން ދީގެން ރައްކާތެރިވެވޭނެ މީސިލްސް ފަދަ ނުރައްކާތެރި ބަލިތައް ބާރު މިނުގައި ފެތުރި، އެތައް ކުއްޖެއްގެ ފުރާނަ ނުރައްކަލުގެ ތެރެއަށް ވެއްޓިފައި ވުމެވެ. އެހެން ކަމުން އިންޓަނެޓްގައި ޝާއިއު ކޮށްފައިވާ ކޮންމެ ލިޔުމެއްގައިވާ މައުލުމާތަކީ އެންމެ ރަނގަޅު މައުލުމާތައް ނުވެދާނެ އެވެ. އަދި އަބަދުވެސް އެކަމަށް ސަމާލުވާން ވާނެ އެވެ.\nތަފާތު އެކި މައުލުމާތުތައް ފޯރުކޮށް ދިނުމުގައި އިންޓަނެޓްގެ ދައުރު ވަރަށް ބޮޑެވެފައި ބޭނުންތެރި ވެސް މެއެވެ. އެގޮތުން ތަފާތު ބަލިތަކާއި ސިއްހަތާ ގުޅިފައިވާ ލިޔުންތަކުގެ ސަބަބުން ހޭލުންތެރިކަން އިތުރުކޮށް ދިނުމަށް ވެސް އެހީ ވެއެވެ. ނަމަވެސް ކޮންމެ ކަމެއްގައި ވެސް ރަނގަޅާއި ނުބައި އޮންނަ އުސޫލުން ފަރުވާލެއް ނެތި އިންޓަނެޓްގައިވާ ކޮންމެ މައުލުމާތުތައް ގަބޫލު ކޮށްފިނަމަ އެއިން ތިމާއަށް ގެއްލުންތަކެއް ވެސް ލިބިދާނެ އެވެ. އެހެންވެ ސިއްހަތާ ގުޅިފައިވާ މައްސަލަތަކާ ބެހޭ ގޮތުން މައުލުމާތު ހޯދާއިރު އިތުރަށް ސަމާލުވާންވާނެ އެވެ. އެހެން ނޫންނަމަ ނޭނގި ނުރައްކަލުގެ ތެރެއަށް ގެނބިގެން ހިނގައިދާނެ އެވެ.


Vazeefaagai maa ginai meeting beyvumakee foohi kameh!\nވަޒީފާގައި މާގިނައިން މީޓިން ބޭއްވުމަކީ ފޫހި ކަމެއް!\nމީޓިންތައް އޮފީހުގައި ގިނަވުންމުން މަސައްކަތުގެ މާހައުލު ބަދަލުވޭ\nސައިކޮލޮޖިސްޓުން ބުނާ ގޮތުގައި ވަޒީފާ އަދާ ކުރާ އޮފީހެއްގެ ތެރޭގައި މާގިނައިން މީޓިން ބާއްވަންޏާ، އެއީ މުވައްޒަފުން އެމީހުން ބޮލުގެ ބޭނުން ރަނގަޅަށް ހިފަން އެޅޭ ހުރަހަކަށް އެކަންވެފަ އަދި ކުރަންޖެހޭ މަސަތްކަތްތައް ވެސް ކުރުމަށް ހުއްޓުން އަރާނެ އެވެ.\nހާޓްމެން ޑިޒައިން ގްރޫޕްގެ ސީއީއޯ އަދި އިންޓީރިޔާ ޑިޒައިނަރެއް ކަމުގައިވާ ފިލިސް ހާޓްމެނަކީ މިކަމުން ތަޖުރިބާ ހާސިލް ކުރައްވާފައިވާ ބޭފުޅެކެވެ.\nހާޓްމެން ވަޒީފާ އަދާ ކުރަމުން ދިޔަ ކުންފުންޏެއްގެ ހިއުމަން ރިސޯސްގެ މެނޭޖަރުން ކުންފުނީ ތެރޭގައި ބާއްވާ މީޓިނގްތައް ގިނަކަމުން އެއްބައިފަހަރު މުވައްޒަފުން ނިދި ޖެހޭ ހާލަތުތައް އާދެއެވެ. ނުވަތަ މީޓިން އެއްގައި ގިނައިރު ނުއިންނަން ގަސްދުގައި ގަޑި ޖެހިގެން ވެސް އޮފީހަށް ހާޒިރު ވެއެވެ. މިހެން ދިމާވެފައި ވުމުން ގިނަފަހަރު ހާޓްމެން އިތުރު ގަޑިއަށް މަސައްކަތްކުރަން ޖެހޭ ފަހަރު ވެސް ދިޔައެވެ.\n"މަސައްކަތްތައް ނިންމުމަށް ބޭނުންވާ ވަރަށް ވުރެ ގިނައިރު އެބަ ހޭދަކުރަން ޖެހޭ،" ހާޓްމެން ވިދާޅުވެފައި ވެއެވެ.\nއެމެރިކާގައި މަދުވެގެން 11 މިލިޔަން އަދި ގިނަވެގެން 55 މިލިޔަން މީޓިންގްސް މުޅިޔަކު ހިނގަ އެވެ. މިއަކީ، ކުންފުންޏެއްގެ ޕާސަނަލް ބަޖެޓުގެ ގާތްގަނޑަކަށް ހަތް ޕަސެންޓް ނުވަތަ 15 ޕަސެންޓެވެ. ކޮންމެ ހަފުތާއަކަށް ލަފާ ކުރާނަމަ، މީޓިންތަކަށް މުވައްޒަފުން އެބަ ހަ ގަޑިއިރު ހޭދަކޮށްލަ އެވެ. އެއީ، ހަފްތާއެއްގެ މަސައްކަތްކުރާ ހަ ދަވަހަށް ބަލާއިފިނަމަ، މުޅިޔަކު 33 ގަޑިއިރެވެ. ނަމަވެސް، ކުންފުނީފެ ވެރިން އެއިރު އަދާ ކުރަމުން މިދަނީ ހަފުތާޔަކު ލަފާ ކުރެވޭ ގޮތުން އެންމެ 23 ގަޑިއިރެވެ.\nދިރާސާވެރިން ދެކޭ ގޮތުގައި މީޓިން ބޭއްވުމަކީ ކުންފުންޏަށް ބޭނުން ކަމެއް ނަމަވެސް، ނުވަތަ ކުންފުނީގައި ހުށައަޅަންޖެހޭ ނިންމުންތައްކާމެދު މަޝްވަރާ ކުރުމަށް އަހައްމިއްޔަތުކަން ދޭންޖެހޭ ކަމެއްގެ ގޮތުގައި ބެލި ނަމަވެސް، މުވައްޒަފުން ދެކެނީ ބޭކާރު ވަގުތުތަކެއްގެ ގޮތުގަ އެވެ. އޭގެ ނަތީޖާއަކަށްވަނީ މިލިޔަނުން ފައިސާ ބޭކާރުވުމުގެ އިތުރުމެވެ.\nބިޒްނަސް ސައިކޮލޮޖިސްޓުން ބުނާ ގޮތުގައި މުވައްޒަފުންގެ ސިކުނޑިއަށް "މީޓިންގް ރިކަވަރީ ސިންޑްރަމް" އޭ ކިޔުނު ބައްޔެއްގެ އަސަރު ވެސް ކުރެއެވެ.\nމީޓިންގް ރިކަވަރީ ސިންޑްރަމް (އެމްއާރްއެސް) އަކީ މޭޒުދޮށުގައި މަސައްކަތްކުރަން ޖެހިފައިވާ ގިނަ އަދަދެއްގެ މުވައްޒަފުން ތަޖުރިބާ ކުރާނެ ބައްޔެކެވެ. މި ބައްޔަކީ ޖެހިއްޖެނަމަ، އެމުވައްޒަފު ވަރުބަލިވެ ގައިންބާރު ދެރަވެ ހުރުމަށް މަގުދައްކަ އެވެ.\nއެމްއާރްއެސްގެ ޒަރިއްޔާއިން މުވައްޒަފުންގެ ސިކުނޑިއަށް ފަރުވާތެރިކަމާއިއެކު އުނގެނެން ޖެހޭ މަޢުލޫމާތުތައް ވެއްދުމަށް ވެސް ހުއްޓުން އަރައެވެ.\nއެންވައިރޮމެންޓަލްގެ ޕްރޮފެސަރެއް ކަމައްވާ، ޖޮސެފް އޭ އެލެން ވިދާޅުވި ގޮތުގައި، "ފައިދާއެއް ނުލިބޭ މީޓިން އެއްގައި މުވައްޒަފަކު އިންނައިރު އެމީހުންގެ ސިކުނޑީގެ ބާރު އެއްކޮށް ދަށްވެގެން ދާނެ" އެވެ. ހަމައެއާއެކު، މީޓިންގްތައް މާގިނައިރު ވަންދެން ބާއްވާފިނަމަ، މުވައްޒަފުން ކިޔާނެ އެއްޗެއް މަދުވެ، ކުލާހެއްގައި ހަމައެކަނި މުދައްރިސާ ވާހަކަ ދައްކާފަދަ ލެކްޗަރަކަށް ބަދަލުވެގެން ދެ އެވެ.\nމިކަމުން ސަލާމާތްވާން ކުޑައިރުކޮޅަކަށް ރެސްޓެއް ނަގާލުމަކީ އެކަށީގެންވާ ކަމެކެވެ، ނަމަވެސް، ރެސްޓެއް ނެގުމުގެ ތެރޭގައި މުވައްޒަފުން ލޮޑު ވުމުގެ ފުރުސަތު ވެސް އޮވެ އެވެ\nދިގު ދެމިގެންދާ މީޓީންގްތަކުގެ ސަބަބުން ޖެހޭ އެމްއާރްއެސްގެ ބަލިން ސަލާމަތްވުމަށްޓަކައި ޙާއްސަ ޖަވާބެއް ހޯދިފައެއް ނެތެވެ. އެންމެ ގާތުން ކުރެވޭނެ ކަމަކަށް އޮންނާނީ އެމީހެއްގެ މޫޑު ރަނގަޅުކޮށްލުމަށް އެ ގަޑިއެއްގެ ކުރެވެން އޮތް އެންމެ އެކަށީގެންވާ ކަމެއް ކޮށްލުމެވެ. މިސާލަކަށް، މީޓިންއެއް ނިމުމުން ނެޓްފްލިކްސްއަށް ވަދެލާފައި ފިލްމެއް ބަލާލައި ހިތްހަމަޖައްސާ ލުމެވެ.\nއެމްއާރްއެސްގެ ޝިކާރާއަކަށް ވަމުން އަންނަ މުވައްޒަފުން އެމީހަކު އަމިއްލައަށް އެ މަޅިން ސަލާމަތްވުމަށް އަބަދު އުއްމީދު ކޮށްގެން ނުހުންނާށެވެ. މުވައްޒަފުންނަކީ އިސްވެރިންގެ ދަށުން މަސައްކަތްކުރަން ޖެހިފައިވާ ބައެއް ކަމުގައި ވީނަމަވެސް، އިސްވެރިންގެ އަޅުން ކަމުގައި ނުދެކޭށެވެ. މަތީ ފަންތީގައި މަސައްކަތްކުރަމުން އަންނަ މެނޭޖަރުން ވެސް އެމީހުންނަށް އެފަދަ ކަންކަމުން ސަލަމާތް ކޮށްދިނުމަށް އެހީތެރިކަން ދެވިދާނެ އެވެ. މިސާލަކަށް، މަހަކު އެއްފަހަރު، ނުވަތަ އަހަރެއްގެ ތެރެއިން ދެ ފަހަރަކުން މުވައްޒަފުންނަށް އެމީހުން ކުރާ މަސައްކަތުގެ އަގު ވަޒަން ކުރުމަށް އިނާމުދީ، ނުވަތަ ކުންފުނީގެ ކުޅިވަރު ދުވަހެއް ހަމަޖައްސާ ހެދިދާނެ އެވެ.\nއޮފީހުގައި ކޮންމެ ފަދަ ގޮތަކަށް ކަންތައް ވީނަމަވެސް، މީޓިންތައް މާގިނައިން ބާއްވަމުން ދަންޏާ އަދަދު މަދު ކުރަން އެބަ ޖެހެއެވެ. ކުންފުންޏެއް ރަނގަޅަށް ހިންގަން ބޭނުންނަމަ، ފުރަތަމައިންނުން އެކުންފުންޏެއްގެ މުވައްޒަފުންނާއިމެދު އަގަލު ބަހައްޓާށެވެ. ތަނެއް ކޮޅަށް ބެހެއްޓުމަށް ފާރުތަކާ ތަނބުތަކަށް އަހައްމިއްޔަތުކަންދޭ ދޭބީދައިން ކުންފުނި ހިންގުމަށް މަސައްކަތްކޮށްދޭ މުވައްޒަފުންނާއިމެދު ފަރުވާ ކުޑަ ނުކުރާށެވެ.\nތިން ފިރިން މަރުވުމުން ހަތަރުވަނަ މީހާއަށް ދުއާ ކުރަނީ\nމީހެއްގެ ހިތް ނުވަ ފަހަރަށް ހުއްޓިފައި ހިނގައިފި\nރަޝިޔާގެ ކޮވިޑް ވެކްސިންގެ 1.2 ބިލިއަން ޑޯޒްގެ އޯޑަރު ލިބިއްޖެ


Padmini ge dharifulhuge "Sab Kushal Mangal" release kuranee\nޕަދްމިނީގެ ދަރިފުޅުގެ "ސަބް ކުޝަލް މަންގަލް" ރިލީޒްކުރަނީ\nޖެނުއަރީ 3، 2020 ގައި ރިލީޒްކުރަން ހަމަޖެހިފައިވާ މި ފިލްމުގެ ޓްރެއިލާ މިހާތަނަށް ސޯޝަލް މީޑިއާގައި ހަތް މިލިއަނަށް ވުރެ ގިނަ މިހުން ބަލާފައި ވެއެވެ.\n"ސަބް ކުޝަލް މަންގަލް"ގެ ޓްރެއިލާ ދާދިފަހުން ވަނީ ލޯންޗުކޮށްފަ އެވެ. މި އިވެންޓަށް ސްޓޭޖް ތައްޔާރުކޮށްފައި ހުރީވެސް އިންޑިއާގައި އާއްމުކޮށް ބޮޑެތި ކައިވެނީގެ ރަސްމިއްޔާތުތައް ބާއްވާކަހަލަ މަންޑަޕެއް ގޮތަށް ހަދާފައިވާ ތަނެއްގަ އެވެ. އެންމެ ފުރަތަމަ ސްޓޭޖަށް އަރަނީ ފިލްމުގެ އެންމެ މުހިއްމު އެކްޓަރު އަކްޝޭ ކަންނާ އެވެ. އޭނާ ކުޅެނީ ބާބާ ބަންޑާރީ ކިޔާ ކެރެކްޓާ އެކެވެ. އަނެއްކޮޅުން ސްޓޭޖަށް އަރަނީ ޕްރިޔަންކް ޝަރުމާ އެވެ. ޕްރިޔަންކް އަކީ ކުރީގެ މަޝްހޫރު ބަތަލާ ޕަދުމިނީ ކޮލާޕޫރީގެ ފިރިހެން ދަރިފުޅެވެ. މިއީ އޭނާ ފިލްމީ ދުނިޔެއަށް ތައާރަފްވާ ފިލްމެވެ.\nއަކްޝޭ އާއި ޕްރިޔަންކް ވެސް ލޯބިވަނީ އެއް އަންހެންކުއްޖެއް ދެކެ އެވެ. އެހެންވެ ސްޓޭޖުގެ ދެފަރާތުން ދެ މީހުން އަރައި ހަނގުރާމަ އިއުލާން ކުރަނީ އެވެ.\nއެއަށްފަހު ދެން ސްޓޭޖަށް އަރަނީ ފިލްމުގެ ބަތަލާ ރިވާ ކިޝަން އެވެ. ރިވާ އަކީ ސައުތު އިންޑިއާގެ މަޝްހޫރު އެކްޓަރު ރަވީ ކިޝަންގެ ދަރިފުޅެކެވެ.\nމި އިވެންޓްގައި ޕްރިޔަންކްގެ މަންމަ ޕަދްމިނީ އާއި ރިވާގެ ބައްޕަ ރަވީ ކިޝަން ބައިވެރިވި އެވެ. އަދި މި ދެ ތަރިން ވެސް ވަނީ އެމީހުންގެ ދަރިން ފިލްމު ކުޅުމަށް ހުރި ޝައުގުވެރިކަމުގެ ވާހަކަތައް ހިއްސާ ކޮށްފަ އެވެ.\nޖެނުއަރީ 3، 2020 ގައި ރިލީޒްކުރަން ހަމަޖެހިފައިވާ މި ފިލްމުގެ ޓްރެއިލާ މިހާތަނަށް ސޯޝަލް މީޑިއާގައި ހަތް މިލިއަނަށް ވުރެ ގިނަ މިހުން ބަލާފައި ވެއެވެ. ޓްރެއިލާ ބެލި މީހުން ބުނަނީ ވަރަށް ހައިރާންވާ ފަދަ އަދި ވާނުވާ ނޭނގި ނޭވާ ހިފަހައްޓާލައިގެން ތިބެން ޖެހޭ ކަހަލަ ފިލްމެއް ކަމަށް ބެލެވޭ ކަމަށެވެ.\nޕަދުމިނީ އަކީ މަޝްހޫރު ބަތަލާ ޝްރައްދާ ކަޕޫރުގެ މަންމަ އާ އެއްބަނޑު އެއްބަފާ ކޮއްކޮއަށް ވާތީ ޕްރިޔަންކް އާއި ޝްރައްދާ އަކީ ދެބެންގެ ދެދަރި ދެބެންނެވެ. އެހެންކަމުން ޕްރިޔަންކްގެ ފިލްމުގެ ޓްރެއިލާ އާއި ޕޯސްޓަރުތައް ޝްރައްދާ އަބަދުވެސް ސޯޝަލް މީޑިއާގައި ޝެއާކޮށް އޭނާގެ ކޮއްކޮގެ ފިލްމު އިޝްތިހާރުކޮށްދޭން ވަރަށް މަސައްކަތްކުރާތަން ފެނެ އެވެ.\nރިއާ ޗަކްރަބަތީ ފިލައިފި\nޝްވޭތާ ތިވާރީގެ ދަރިފުޅު ބަތަލާއެއްގެ ގޮތުގައި ތައާރަފްވަނީ\nރަންބީރުގެ "ޝަމްޝީރާ" ޝޫޓިން ފެށުން ލަސްކޮށްފި\nބޮލީވުޑާ ދުރަށް ދިޔައީ އެގޮތް ބޭނުންވެގެން: ރާހޫލް ރޯއީ


Kulhudhufushi Aamu Haalathah Genesfi - Vaguthu\nކުޅުދުއްފުށި އާއްމު ހާލަތަށް ގެނެސްފި\nހދ. ކުޅުދުއްފުށި މޮނިޓަރިންގެ ހާލަތުން ނަގައިފިއެވެ.\nކުޅުދުއްފުއްޓަށް އަރާ ފޭބުން މަނާކޮށް އެރަށް މޮނިޓަރިންގެ ހާލަތަށް ގެނެސްފައިވަނީ އެރަށު ފްލޫ ކްލިނިކަށް ދެއްކި ތިން މީހަކު ކޮވިޑް-19 އަށް ފައްސިވުމާއި ގުޅިގެން ބަލަން ޖެހޭ ކަންކަން ބެލުމަށް މިމަހުގެ2ވަނަ ދުވަހުއެވެ.\nއޭގެ ފަހުން އެރަށުން ފައްސިވި މީހުންނާއި ގާތުން ބައްދަލުވި މީހުންގެ ސުންކު ވަނީ ނަގާފައެވެވެ. އެގޮތުން އެރަށުން 44 މީހެއްގެ ސުންކު ނަގައި ބެލި ބެލުމުން އެ އެންމެންގެ ސުންކު ވަނީ ކޮވިޑަށް ނައްސިވެފައެވެ.\nކުޅުދުއްފުށިން މީގެ ކުރިން ވެސް ބަޔަކު ވަނީ ކޮވިޑަށް ފައްސިވެފައެވެ. އެ ވޭދަނަތަކާ ގުޅިގެން ވެސް އެރަށް މޮނިޓަރިންގެ ހާލަތަށް ވަނީ ގެނެސްފައެވެ.\nރާއްޖެއިން ކޮވިޑް-19 ޖެހޭ މީހުންގެ އަދަދު އިތުރުވަމުން އަންނަ ކަން ފާހަގަ ކޮށްލެވެއެވެ. އޭގެ ތެރެއިން ގިނަ ބަޔަކު އަތޮޅުތެރެއިން އަންނަނީ ފައްސިވަމުންނެވެ. ނަމަވެސް ގިނަ ރަށްރަށުން ކޮވިޑް-19 ޓެސްޓް ކުރެވޭނެ އިންތިޒާމު ނެތްކަން ފާހަގަ ކޮށްލެވެއެވެ.\nމިހާތަނަށް މިބަލި ފެތުރޭތީ ގިނަ ރަށްތަކެއް ވަނީ މޮނިޓަރިންގެ ހާލަތަށް ގެނެެސްްފައެވެ. މިއީ އަތޮޅުތެރޭގައި މިހާ ގަދައަށް މި ބަލި ފެތުރޭ ފުރަތަމަ ފަހަރެވެ. މިވަގުތު 29 ރަށެއްގައި ކޮވިޑް-19 ފެތުރެމުން އަންނާތީ އެރަށްރަށް އަރާ ފޭބުން ވަނީ މަނާ ކޮށްފައެވެ.


Ameenge laptopgai huri IS ge video thakeh dhakkaifi\nއަމީންގެ ލެޕްޓޮޕްގައި ހުރި އައިއެސްގެ ވީޑިއޯތައް ދައްކައިފި\nޝަރީއަތުގެ ކުރީގެ އަޑުއެހުމެއްގައި އަމީން ވާހަކަދައްކަނީ\nއައިއެސް ޖަމާއަތުގެ ފަރާތުން ރާއްޖޭގައި ހަރަކާތްތެރިވާ އެންމެ އިސް މީހާ ކަމަށް ތުހުމުހަތު ކުރާ މުހައްމަދު އަމީންގެ ލެޕްޓޮޕްގައި ހުރި އައިއެސް ޖަމާއަތާ ގުޅުން ހުރި ވީޑިއޯތައް މިއަދު ކްރިމިނަލް ކޯޓުގައި ދައްކައިފި އެވެ.\nއަމީންގެ ތޮޝީބާ ބްރޭންޑްގެ ލެޕްޓޮޕުން ފެނުނު އަށް ވީޑިއޯއެއް މިއަދު ދައުލަތުން ވަނީ ކޯޓުގައި ދައްކައިފަ އެވެ. މީގެ ތެރޭގައި ދިވެހި ބަހުން އަޑު އަޅާފައިވާ އައިއެސްގެ ވީޑިއޯއެއް ވެސް ހިމެނެ އެވެ. މި ވީޑިއޯތަކުން ފެންނަނީ ހަނގުރާމައިގެ މައިދާނާއި އެތަނުގައި މީހުންނަށް ލިބެމުންދާ އަނިޔާތަކާއި ބޭރުގެ ހަނގުރާމަވެރި ސިފައިންގެ މީހުންނެވެ. އަރަބި ބަހުން ހުރި ވީޑިއޯތަކުގެ ތިރިން އިނގިރޭސި ބަހުން ސަބްޓައިޓްލް އަރަ އެވެ. މި ވީޑިއޯތަކަކީ ހަނގުރާމައަށް ދިއުމަށް މީހުންނަށް ބާރުއަޅާފަދަ ވީޑިއޯތަކެކެވެ.\nފުވައްމުލަކަށް ނިސްބަތްވާ އަމީނަށް އުފުލާފައިވާ ދައުވާތަކަކީ ޓެރަރިސްޓް ޖަމާއަތެއްގައި ބައިވެރިވުމުގެ ކުށުގެ ދައުވާ އާއި ޓެރަރިޒަމްގެ އަމަލެއް ކުރުމަށް ރޭވުމުގެ ކުށުގެ ދައުވާ އެވެ. ދައުލަތުގެ ދައުވާތަކާއި އަމީނަށް ކުރާ ތުހުމަތުތަކަށް އޭނާ ވަނީ އިންކާރު ކޮށްފަ އެވެ.\nކޯޓުގައި މިއަދު އޮތީ ދައުލަތުގެ ފަރާތުން ހުށަހަޅާފައިވާ ދެ ހެކިވެރިއެއްގެ ހެކިބަސް ނެގުމުގެ މަޖިލީހެކެވެ. އެގޮތުން އަމީންގެ ލެޕްޓޮޕް އެނަލިސިސް ހެދި އޮފިސަރާއި އަދި ތަހުގީގުގެ ބޭނުމަށް ރިޕޯޓް ހެދި އޮފިސަރު ހާޒިރުކޮށް ހެކިބަސް ނެގި އެވެ.\nއަމީންގެ ލެޕްޓޮޕް ތަހުލީލުކުރި ސަބް އިންސްޕެކްޓާ އިބްރާހިމް ޒުހައިރު ވިދާޅުވެފައި މި ވީޑިއޯތަކަކީ މި މައްސަލައާ ގުޅުންހުރި ވީޑިއޯތަކެއްކަމަށް ކަނޑައަޅާފައި ވަނީ އެފަދަ އެހެން މައްސަލަތަކެއްގައި މިފަދަ ވީޑިއޯތައް ފެނިފައިވާތީ ކަމަށެވެ. ޓެރަރިޒަމާއި ހަރުކަށި ފިކުރު ފެތުރުމަށް ބޭނުންކުރާ މިފަދަ ވީޑިއޯތަކުގެ ކަނެއްގައި އައިއެސް ޖަމާއަތުގެ ލޯގޯ އަދި އެމީހުންގެ މީޑިއާ ޗެނެލްގެ ލޯގޯ ޖަހައިފައި ހުންނަ ކަމަށެވެ. މިފަދަ މައްސަލަތަކުގައި މިކަހަލަ ވީޑިއޯތައް ފެންނަ ކަމަށް ވެސް ޒުހައިރު ވަނީ ފާހަގަ ކުރައްވާފަ އެވެ.\nދެން ސުވާލު އުފެދުނީ ފައިލްތައް އެންކްރިޕްޓް ނުވަތަ އެވިޑެންސް ހުންނަ ޑިވައިސްއަށް އެކްސެސް ނުވެވޭ ގޮތަށް ލޮކް ކުރި ގޮތާ ގުޅިގެނެވެ. އެގޮތުން މިތަކެތި އެއްތަނުން އަނެއްތަނަށް އުފުލި ގޮތާއި އެންކްރިޕްޓްތޯ ކަށަވަރުކުރީ ކިހިނެއް ކަމާއި، އެހެން މައްސަލަތަކުގައި މި ހެކިތައް ބޭނުން ކޮށްފައިވޭތޯ އަދި އެ ޑިވައިސް އަންލޮކް ކުރުން ފަދަ ބައިވަރު ސުވާލުތަކެއް ދިފާއުން ވަނީ ކޮށްފަ އެވެ.\nޒުހައިރު ވިދާޅުވެފައި ވަނީ އެވިޑެންސް ހުރި ޑިވައިސް ޑިކްރިޕްޓް ނުކުރާ ކަމަށެވެ. އަދި އެވިޑެންސް ހުރި ޑިވައިސް އެންކްރިޕްޓްތޯ ޗެކް ކުރުމަށް ދެ ސޮޕްޓެވެއާ އަކުން ބަލައިފައިވާނެ ކަމަށާއި އެއީ 100 ޕަސެންޓް އެންކްރިޕްޓެޑް ޑިވައިސްއެއް ކަމަށެވެ.\nމި ހެއްކާ ގުޅޭ ރިޕޯޓު މީގެ ކުރިން މައްސަލަ ހުށަހެޅިއިރު ހުށަހަޅާފައި ނުވާ ކަމާއި، މި ރިޕޯޓް ކޯޓަށް ހުށަހަޅާފައި ވަނީ ސުޕްރީމް ކޯޓުން އަލުން މައްސަލަ ބަލަން އަމުރުކުރި ހިސާބުން ކަމަށް ވެސް ދިފާއުން ވަނީ ތުހުމަތުކޮށްފަ އެވެ. މީގެ ކުރިން ހުށަނާޅާ ރިޕޯޓެއް ކުއްލިއަކަށް ހުށަހެޅުމުން ވަރަށް ގިނަ ހައްގުތަކެއް ގެއްލިގެން ހިނގައްޖެ ކަމަށް ވެސް ދިފާއުން ވަނީ ފާހަގަ ކޮށްފަ އެވެ.\nނަމަވެސް ދައުލަތުން އެކަން އިއުތިރާޒްކޮށް ބުނެފައި ވަނީ އެ ރިޕޯޓު ހުށަހަޅާފައި ވަނީ ކުރިން މި މައްސަލައިގެ ދައުވާ ފޯމު ބާތިލުކުރި މައްސަލަ ހައިކޯޓުގައި އިސްތިއުނާފް ކުރުމުގެ ކުރީގައި ކަމަށެވެ. ނަމަވެސް ދިފާއުން ވަނީ އެކަމާ ވަރަށް ބޮޑަށް ކަންބޮޑުވުން ފާޅުކޮށްފަ އެވެ.\nފަނޑިޔާރުގެ ސުލޫކީ މައްސަލައާ ގުޅުންހުރި އިޖުރާއީ ނުކުތާއެއް\nމި މައްސަލައިގެ ހެކިބަސް ނެގުމުގެ ކުރިން، މައްސަލަ ބައްލަވާ އިސް ފަނޑިޔާރު އަހުމަދު ޝަކީލްގެ ސުލޫކީ މައްސަލައެއް ޖޭއެސްސީ އިން ބަލަމުންދާތީ މައްސަލަ މަޑުޖައްސައިލުމަށް ދިފާއުން ހުށަހެޅި އެވެ.\nޖޭއެސްސީ އިން ބަލަމުން ދަނީ އަމީން މީގެ ކުރިން ޝަރީއަތް ނިމެންދެން ބަންދުގައި ބަހައްޓަން ކޯޓުން ނިންމި ނިންމުން ބާތިލުކޮށް ގޭ ބަންދަށް ބަދަލު ކުރި މައްސަލައާ ގުޅިގެންނެވެ. އެ މައްސަލަ ޖޭއެސްސީއަށް ހުށަހަޅާފައި ވަނީ އަމިއްލަ ފަރާތްތަކެކެވެ.\nދިފާއީ ވަކީލް އިސްމާއިލް ވިޝާމް ވިދާޅުވެފައި ވަނީ މި މައްސަލައާ ގުޅޭ ސުލޫކީ މައްސަލައެއް ޖޭއެސްސީ އިން ބަލަމުން އަންނައިރު، އިސް ގާޒީ މި މައްސަލަ ކުރިއަށް ގެންދިޔާއިރު ވަކިކޮޅަކަށް ބުރަވެވުމަކީ އެދެވިގެންވާ ކަމެއް ކަމަށް ގިނަ ބަޔަކަށް ހީވެދާނެ ކަމަށެވެ. ހުޅުވާލެވިގެން ކުރިއަށް ގެންދާ ޝަރީއަތެއް ކަމުން އެފަދަ ގޮތަކަށް މީހުން ދެކިދާނެ ކަމަށް ވިދާޅުވި އެވެ. އެހެންކަމުން ރަގަޅު ގޮތަކީ އެ މައްސަލަ ޖޭއެސްސީ އިން ބަލައި ނިމެންދެން މައްސަލަ ކުރިއަށް ނުގެންދިއުން ކަމަށް ވިދާޅުވި އެވެ.\nނަމަވެސް އިސް ގާޒީ ވިދާޅުވެފައި ވަނީ މި މައްސަލައިގައި އެކަމާ ގުޅިގެން އުއްތަމަ ފަނޑިޔާރުގެ ސިޓީއެއް ލިބިވަޑައިގެންފައިވާ ކަމަށާއި، އުއްދަތަމަ ފަނޑިޔާރު މައްސަލަ ކުރިއަށް ގެންދިއުމަށް ވިދާޅުވެފައިވާ ކަމަށެވެ. ސުލޫކީ މައްސަލައެއް ބެލި ނަމަވެސް މައްސަލައިގެ މައުލޫއަށް އެއްވެސް އަސަރެއް ކޮށްފާނެ ކަމަށް ދެކިވަޑައިނުގަންނަވާ ކަމަށެވެ.\nއަމިއްލަ ފަރާތަކުން ޖޭއެސްސީއަށް ހުށައެޅި މައްސަލާގައި ބުނެފައިވަނީ އެކަށީގެންވާ ބޭސްފަރުވާ ނުލިބޭ ކަމަށް ބުނެ ޓެރަރިޒަމްގެ ސީރިއަސް ތުހުމަތުތަކެއް ކުރެވޭ އަމީން ގޭ ބަންދަށް ބަދަލުކުރީ ގާނޫނު އަސާސީއާ ހިލާފަށް ކަމަަށެވެ. އަދި ބޭސްފަރުވާ ނުލިބޭ ކަމަށް ބުނެ އެ މައްސަލަ ހުށައެޅީ ޖަލު ބަންދަށް ލުއި ހޯދުމަށް ކަމަށްވެސް ބުނެފައިވެ އެވެ. އަމީންއަކީ ދުނިޔެ އިން ވެސް ޓެރަރިސްޓެއް ކަމަށް ކަނޑައަޅާފައިވާ މީހެއް ކަމަށާ އެފަދަ މީހަކަށް ލުއި ދިނުމަކީ ޓެރިޒަމްގެ އަމަލު ހިންގުމަށް ވާގިދިނުމެއް ކަމަށާ މިފަދަ ނިންމުމެއް ނިންމީ މުޖްތަމައުގެ ސަލާމަތާއި ރައްކާތެރިކަމަށް ބެލުމަށް ފަހު ނޫން ކަމަށެވެ.\nޓެރަރިޒަމް ޕްރޮސެކިއުޓާ ޖެނެރަލްގެ އޮފީސް އިސްލާމިކް ސްޓޭޓް + ކްރިމިނަލް ކޯޓް ކުށްކުރުން


ވެނެޒުއޭލާގައި ބޭއްވުނު ގާނޫނު އަސާސީ އެކުލަވާލާ މަޖިލިސް...\nވެނެޒުއޭލާގައި ބޭއްވުނު ގާނޫނު އަސާސީ އެކުލަވާލާ މަޖިލިސް އިންތިޚާބުން ގައުމަށް އުންމީދެއް އެބައޮތްތަ؟\nއިދޮކޮޅު ފާރަތްތަކުން ވަނީ ހޯމަދުވަހުން ފެށިގެން މުޒާހަރާތައް ފަށާނެ ކަމަށް ބުނެފައި\nއިދިކޮޅު ފަރާތްތަކުން ބުނެފައި ވަނީ ވޯޓުލުމުގެ ހައްގު ލިބިގެންވާ މީހުންގެ ތެރެއިން 88 އިން ސައްތަ ވޯޓުލާން ނުނިކުންނަ ކަމަށް\n31 ޖުލައި 2017 | ހޯމަ 15:48\nވެނެޒުއޭލާގައި ދަނީ ބޮޑެތި ހަމަނުޖެހުންތައް ހިނގަމުން\nއިންތިހާއަށް ފާޑުކިޔުން އޮތަސް ވެނެޒުއޭލާގެ ރައީސް ނިކޮލަސް މަޑޫރޯ އަލުން ގާނޫނު އަސާސީ އެކުލަވާލުމަށްޓަކައި އާ ގާނޫނު ހަދާ މަޖިލީހެއް އިންތިޚާބު ކުރުމަށް ބާއްވާ އިންތިޚާބު އާދީއްތަ ދުވަހު ބާއްވައިފިއެވެ. ވެނެޒުއޭލާގެ ސިޔާސި މަސްރަހު އިންތިހާ އަށް ވަނީ ހަލަބޮލިވެފައެވެ.\nއެހާ ވަރުން އެ އިންތިޚާބު ބޭއްވި ސަބަބުތަކެއް އެބަހުއްޓެވެ. ރައީސް މަޑޫރޯ ގައުމުގައި ހަމަނުޖެހުން ހިނގާ ކަމަށް ގަބޫލުފުޅު ކުރައްވައެވެ. އަދި ސަރުކާރުގެ އެކި ވުޒާރާތަކުގެ މެދުގައި ގުޅުމާއި އެއްބާރުލުން އޮންނަން ޖެހޭ ވަރަށް ނެތްކަންވެސް ގަބޫލުފުޅު ކުރައްވައެވެ. ގައުމުގެ ހަމަޖެހުން ގާއިމު ކުރައްވައި އަދި ދައުލަތުގެ ވުޒާރާތަކުގެ މެދުގައި އެއްބައިވަންތަކަން ގާއިމު ކުރުމަށްޓަކައި މަޑޫރޯ ވިދާޅުވަމުން ގެންދެވީ އަލުން ގާނޫނު އަސާސީ އެކުލަވާލުމަށް ބޭނުންވާ ކަމަށެވެ. އެކަމަށްޓަކައި ގާނޫނު އަސާސީ އެކުލަވާލުމަށް ގާނުނު ހަދާ މަޖިލީހެއް ބޭނުންވާ ކަަމަށެވެ.\nކޮންމެއަކަސް، އާދީއްތަ ދުވަހު އިންތިޚާބު ބާއްވައިފިއެވެ. ހަމަޖެހުން ލިބޭނެ ކަމުގެ އުންމީދެއް ނެތެވެ. އުންމީދުގެ ކަންފުޅެއްވެސް ނެތެވެ.\nވެނެޒުއޭލާގެ ނެޝަނަލް އިލެކްޓޯރަލް ކައުންސިލުން ބުނެފައި ވަނީ ރައީސް ނިކޮލަސް މަޑޫރޯގެ ވެރިކަން ކުރާ ސޯޝަލިސްޓް ޕާޓީއަށް ގާނޫނު އަސާސީ އެކުލަވާލާ މަޖިލީހެއް ވުޖޫދަށް ގެނައުމަށް އަށް މިލިއަނަށް ވުރެ ގިނަ މީހުން އާނ ބަސް ދީފައިވާ ކަމަށެވެ. ކައުންސިލުގެ ރައީސް ޓިބިސޭ ލުސެނާ އިއުލާން ކުރައްވާފައި ވަނީ ވޯޓުލާން ނިކުތް މީހުންގެ އަދަދަކީ 41.53 އިން ސައްތަ ކަމަށެވެ. އިންތިޚާބުގެ ނަތީޖާ އާއި ގުޅޭ ގޮތުން ރައީސް މަޑޫރޯ ވިދާޅުވެފައި ވަނީ އިންތިޚާބަކީ އިންގިލާބަށް ލިބުނު ކާމިޔާބެއް ކަމަށެވެ. އިދިކޮޅު ފަރާތްތަކުން ބުނެފައި ވަނީ ވޯޓުލާން ނިކުމެފައި ވަނީ ދެތިން މިލިއަނެއްހާ މީހުން ކަމަށެވެ. މިނިވަން އިތުބާރު ކުރެވޭ ދިރާސާއެއް ގައި ބުނެފައި ވަނީ ވޯޓުލާން ނިކުމެފައި ވަނީ 3.6 މިލިއަނެއްހާ މީހުން ކަމަށެވެ.\nއިންތިޚާބާ ބެހޭ ގޮތުން އެމެރިކާގެ ސްޓޭޭޓް ޑިޕާޓްމަންޓުން ބުނެފައި ވަނީ އެކަމަކީ ހުދުމުހުތާރު ވެރިކަމަކާ ދިމާލަށް އެޅުނު ފިޔަވަޅެއް ކަމަށެވެ. އިންތިޚާބު ގެ ކުރިންނާއި އަދި އިންތިޚާބަށް ފަހުވެސް ވެނެޒުއޭލާގައި ބޭއްވުނު އިންތިޅާބަށް ދަނީ އިންތިހާ އަށް ފާޑުކިޔަމުންނެވެ. އާދީއްތަ ދުވަހު ބޭއްވުނު ގާނޫނު އަސާސީ އެކުލަވާލާ މަޖިލިހާއި ބޭހޭގޮތުން އާރޖެންޓީނާ، ކެނެޑާ، ކޮލަމްބިއާ، މެކްސިކޯ އަދި އެމެރިކާ އިން ބުނެފައި ވަނީ އާދީއްތަ ދުވަހު ބޭއްވުނު އިންތިޚާބު ބަލައިނުގަންނަ ކަމަށެވެ. ވެނެޒުވޭލާ އިން އާ ގާނޫނު އަސާސީ އެކުލަވާލުމަށް ކުރާ މަސައްކަތާ ގުޅިގެން އެމެރިކާ އިން ވަނީ އިގްތިސާދީ ގޮތުން ދަތިކުރުމުގެ ފިޔަވަޅު އަޅާނެ ކަމަަށްވެސް އިންޒާރުދީފައެވެ. ވެނެޒުއޭލާގެ ފޮރިން މިނިސްޓަރު ސެމިއުއެލް މޮންކަޑާ މިކަމާ ބެހޭގޮތުން ވިދާޅުވެފައި ވަނީ ގާނޫނު އަސާސީ އަލުން އެކުލަވާލުމަށްޓަލައި ބަޔަކު އިންތިޚާބު ކުރުމަކީ އެގައުމަށް ލިބެގެންވާ ސިޔާސީ މިނިވަންކަމުގެ ތަރަހައިގެ ތެރެއިން ލިބިދޭ ހައްގައެއް ކަމަށެވެ.\nވެނެޒުއޭލާގެ ސިޔާސީ މަސްރަހު ހަަލަބޮލިވެފައިވާ އިރު ރައްޔިތުން ބޭއްވި ތަފާތު މުޒާހަރާތަކުގައި މިދިޔަ އޭޕްރިލް އިން ފެށިގެން އެގައުމުގައި މަދުވެގެން 122 މީހުން މަރުވެ އަދި 2000 އާ ގާތްކުރާ އަދަދަކަަށް މީހުން މަރުވެފައިވެއެވެ. ވެނެޒުއޭލާގެ ޗީފް ޕްރޮސިކިއުޓަރު ގެ އޮފީހުން ބުނެފައި ވަނީ އާދީއްތަ ދުވަހު ބޭއްވުނު އިންތިޚާބާ ގުޅިގެން ހިނގި ހަމަނުޖެހުންތަކުގައި 10 މީހަކު ރިޕޯޓުކޮށްފައިވާ ކަމަށެވެ. ކޮންމެ އަކަސް ގައުމަށް އިންތިޚާބާ ގުޅިގެން "ހަމަޖެހުން ލިބޭނެ" ކަމުގެ އެއްވެސް އުންމީދެއް ނެތެވެ. އުންމީދުގެ ކަންފުޅެއްވެސް ނެތެވެ.


Science aai Technology akee tharahgeege hih: Minister Maleeh - vNews.mv\nސައިންސާއި ޓެކްނޮލޮޖީ އަކީ ތަރައްގީގެ ހިތް: މިނިސްޓަރ މަލީހު\nއާމިނަތު އަމީނާ (އަނާ) 21 July 2019, 19:26\nސިނާއީގޮތުން ދުނިޔޭގައި ކުރިއަރާފައިވާ ޤައުމުތަކުގައި ސައިންސާއި ޓެކްނޮލޮޖީ އަދާކުރަނީ ވަރަށް މުހިންމު ދައުރެއް ކަމަށް މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މަލީހު ޖަމާލް ވިދާޅުވެއްޖެއެވެ.\nމިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މަލީހު ޖަމާލް މިހެން ވިދާޅުވީ ހިރިޔާ ސުކޫލުގެ ސައިންސް ފެެއަރ "ސޮލިއުޝަން ސްކޮޑް" އަދި ހިރިޔާ ސުކޫލަށް 10 އަހަރު ފުރުމުގެ މުނާސަބަތު ޝަރަފުވެރިކޮށްދެއްވާ ދެއްކެވި ވާހަކަފުޅުގައެވެ.\nމިނިސްޓަރ މަލީހު ޖަމާލް ވިދާޅުވީ، ސައިންސާއި ޓެކްނޮލޮޖީ އަކީ ތަރައްގީގެ ހިތް ކަމަށެވެ. އަދި އެކަން ސިނާއީގޮތުން ދުނިޔޭގައި ކުރިއަރާފައިވާ ޤައުމުތަކުން ސާބިތުކޮށްދީފައިވާ ކަމަށެވެ. މިނިސްޓަރ މަލީހު ވިދާޅުވީ ޓެކްނޮލޮޖީ އަކީ މިއަދު ދުނިޔޭގައި އާއްމު ދިރިއުޅުމުގައި ދިމާވާ މައްސަލަތައް ހައްލުކޮށްދީ، އަދި އިންސާނުންގެ މަސައްކަތްތަކުގެ އުނިކަން ފޫބައްދަދޭ މުހިންމު ވަސީލަތެއް ކަމަށެވެ.\nއެހެންކަމުން ޓެކްނޮލޮޖީގެ ވަސީލަތްތައް ވެގެން ގޮސްފައި ވަނީ ސިނާއީގޮތުން ޤައުމުތައް ކުރިއަރައި ދިއުމުގައިވެސް އެންމެ މުހިންމު ދައުރެއް އަދާކުރަމުންދާ އެކައްޗަށް ކަމަށްވެސް މިނިސްޓަރ ވިދާޅުވިއެވެ.\n2020ގެ އައިފޯން: މުޅިން ތަފާތުވާނެ ކަމަށް ބެލެވޭ ސަބަބުތައް!\nފުވައްމުލަކުގައި އައިޓީ ސެންޓަރެއް ވަރަށް އަވަހަށް ގާއިމުކުރާނަން: މިނިސްޓަރު މަލީހު\nއިންޓަނެޓް ބޭނުންކުރުމުގައި ވަރަށް ބޮޑަށް ސަމާލުވުމަށް އިލްތިމާސް ކުރައްވައިފި


Kuru vaahaka: Mausoomaa | Mihaaru\n18 މެއި 2019 - 08:395comments\nމެންދުރުގެ އެންމެ ހޫނު ގަދަވެގެން އައި ވަގުތެވެ. ދުއްވާ އެއްޗެހިން ތޮއްޖެހިފައިވާ މަގުތަކުން ހަނިގޮތަކަށް ރެކެމުން އައިސް އުސް އިމާރާތެއްގެ ކުރިމައްޗަށް ސައިކަލު މަޑުކޮށްލައިފީމެވެ. ކުރިމަތީގައި އެ ހުރީ އެ ތަރިކައަކަށްޓަކައި ތާއަބަދުމެ އަހަރެން ފަޚުރުވެރިވާ އަހަރެންގެ ގެއެވެ. އަހަރެންގެ މުއްސަނދި ކަމުގެ ޗާލު ރަމްޒެވެ. އެ އިމާރާތުގެ ނަލަ ކަމާއި ރީތިކަމަކުން އަހަރެންނަށް ލިބުނު ރޫޙާނީ ހިތްހަމަޖެހުމެއް ނެތެވެ. ކާމިޔާބީ އަށް ޓަކައި ޒުވާން އުމުރުގެ އުފާތަކުގައި ކަސްތޮޅު އެޅުވުނީތީ އެވެ. އުމުރު ފަންސާހަށް ގޮސް ބޮލުމެދުން ފަތްކޮޅު ދިޔައިރު ވެސް، އިންނަން ކަމުދާ ކަހަލަ އަންހެން ކުއްޖަކާ ވެސް ކުޑަމިނުން އަހަންނަކާ ދިމައެއް ނުވި އެވެ.\n"މިހާރު މި ހުރީ ގޭގަ! ހަތަރު ވަނަ ބުރިއަށް އަރާ އިނގޭ!.. ތަންކޮޅެއް އަވަސް ކޮއްލައްޗޭ!.." ލިފްޓަށް އަރަމުން، އެ ވަގުތު ރިންގުވި ފޯނު ކަންފަތުގައި ޖެހީމެވެ.\nއަހަރެން ދިރިއުޅޭ އެޕާޓްމަންޓް ހުންނަނީ އެ އިމާރާތުގެ ހަތަރުވަނަ ފަންގިފިލާގަ އެވެ. އެ ފަންގިފިލާގައި އިތުރު ދެ އެޕާޓްމަންޓް ހުންނާނެ އެވެ. އަހަރެން އިނީ އެތަނުން އަހަރެން އުޅޭ ބަޔާ ޖެހިގެން ހުރި އެޕާޓްމަންޓް ކުއްޔަށް ހިފަން އަންނަ ދެމަފިރިންގެ އިންތިޒާރުގަ އެވެ. އެގޮތުގައި ދިހަ ވަރަކަށް މިނިޓް ހޭދަވި ފަހުން ގޭގެ ބެލްޖެހި އަޑު އިވުނެވެ.\nއަހަރެން ގޮސް ދޮރުހުޅުވާލީމެވެ. އެ ވަގުތު އަހަރެންގެ ފިޔަވަޅުތައް ބިމުގައި ރަނގަޅަށް ހަރުލި ކަހަލަ އެވެ. ދުލުގައި ތަޅެއް ލެވި ހިއްސުތައް ގަނޑުކުރުވި ފަދަ އެވެ. ކުރިމަތީގައި ތިބީ ބަލާ ބެލުމަށް ވިއްސަކަށް އަހަރުގެ ދެ ޒުވާނުންނެވެ. އޭގެ ތެރެއިން އަހަރެންގެ ލޮލުގެ ދުރުމިއަށް އެރީ ހަމައެކަނި ފަހަތުގައި އިސްޖަހާލައިގެން ހުރި ރީތި އަންހެން ކުއްޖާ އެވެ. ޒައިތޫނި ކުލައިގެ ދިގު އިސްތަށިގަނޑާ ގުޅޭ ބަދަންކުލައިގެ ތުނި މޫނެކެވެ. ލައިގެންހުރި ހުދުކުލައިގެ ގަޔަށް ދޫ އަތްދިގު ބްލައުޒްގައި އެ ކުއްޖާ ފެންނަލެއް ސާދާވެފައި ހިތްގައިމު ގޮތެއް ހުއްޓެވެ.\n"އަހަންނަކީ ނާސިހު! މިއީ އަހަރެންގެ އަންހެނުން މައުސޫމާ..!" ފިރިހެން ކުއްޖާ ސަލާމަށް އަތް ދިއްކޮއްލުމުން އަހަރެން އެ އަތުގައި ހިފީމެވެ.\n"ވަސީމް!" ތައާރަފުވަމުން އަހަރެން ސަލާމް ކޮށްލީމެވެ.\nއެ މީހުން އެ ޕާޓްމަންޓް ބަލަމުން ދިޔައިރު ވެސް، އަހަރެންގެ ދަހިވެތި ބެލުންތައް ހުރަހެއްނެތި މައުސޫމާ އަށް އަމާޒުކުރަމުން ދިޔައީމެވެ. އަހަރެން އެ ގޮތަށް އޭނާ އަށް ނަޒަރު ސީދާކޮށްގެން ހުއްޓައި ކިތަންމެ ފަހަރަކު އޭނާ އާ ހަތަރުކަޅި ހަމަ ވެސް ވިއެވެ. ނަމަވެސް ވަސްވާސްވެ ޚަރާބުވަމުންދިޔަ އަހަރެންގެ ނިޔަތުގެ ނުބައިކަން އޭނާ އަށް ނޭނގުނީ ކަންނޭނގެ އެވެ. ނޫނީ އެކަން ކަމަކަށް ހަދާ ވަރަށް ވުރެ އޭނާ މައުސޫމްވެފައި، ހިތް ސާފީ އެވެ.\nއޭގެ އަނެއް ދުވަހު މައުސޫމާމެން އެ އެޕާޓްމަންޓަށް ބަދަލުވި އެވެ. ނާސިހަކީ ޒިންމާދާރު ވަޒީފާއެއް އަދާކުރަމުންދާ ހެޔޮލަފާ ފިރިއެކެވެ. ލޮލަށް ފެނުނު މަންޒަރުތަކުން އަހަންނަށް ސިފަވިގޮތަކީ އެއީ އެވެ. ކޮންމެ ދުވަހަކު ހެނދުނު އަށެއް ޖެހުމުގެ ވިއްސަކަށް މިނިޓް ކުރިއަށް ޓައީ އަޅައި ނަލަވެގެން އޮފީހަށްދާން އޭނާ ނިކުންނާތީ އަހަރެން ދެކެމެވެ. އޭނާ އޮފީހަށް ދާ ގަޑިއާ ދިމާވަނީ އަހަރެން ޖޮގިން ނިންމާފައި ގެއަށް އަންނަ ގަޑިއާ އެވެ.\nދުވަސްތައް ފާއިތުވަމުން ދިޔަ ވަރަކަށް އަހަންނާއި ނާސިހުމެންނާ ދެމެދު ގުޅުން ބަދަހިވަމުން ދިޔަ އެވެ. އަހަންނަކީ އެ މީހުންގެ ބައްޕަގެ އުމުރުގެ މީހަކަށްވާތީ އެ އިހުތިރާމް އެމީހުން ކިތަންމެ ރަނގަޅަކަށް ވެސް ދިޔައީ އަދާކުރަމުންނެވެ. ބަދަލުގައި އަގުބޮޑު ހަދިޔާތަކާއި އަހަރެންގެ މުދާވެރިކަން ދައްކައިގެން މައުސޫމާގެ ހިތުގައި އަހަންނާ މެދު ޝުއޫރުތަކެއް އާލާކުރެވޭތޯ އަހަރެން ބެލީމެވެ.\nއަހަރެންގެ މަކަރުވެރި ހިތުގެ ރޭވުންތައް ކާމިޔާބާ ދިމާއަށް މިސްރާބުޖެހީ އަހަރެން ބަލަބަލާ ހުއްޓަ އެވެ. ހާލަތަށް ކެތްކޮށްލައިގެން އުޅެން އާދަވެފައިވާ މައުސޫމާ، އޭނާ އަށް ލިބެމުންދާ މިންވަރަށްވުރެ އިތުރަށް ނާސިހުގެ ފަރާތުން ކަންކަމުގައި ކިޔަންފެށި އެވެ. އެ ހިސާބުން އެ މައުސޫމް ރީތި ދިރިއުޅުން މަޑުމަޑުން ނުތަނަވަސް ކަމާ ދިމާއަށް މިސްރާބު ޖަހަން ފެށި އެވެ. ނާސިހުގެ ވަގުތުތައް އެކުވެރިންނަށްޓަކައި ގުރުބާންކުރެވި ޒުވާން މައުސޫމާ ގޭގެ ހަތަރުފާރުން އެތެރޭގައި މުޅިން އެކަނިވެރިވި އެވެ.\nލިބުނު ދަނޑިވަޅުގެ ބޭނުން އަހަރެން ހިފީމެވެ. ކާވެންޏެއްގެ ހުރުމަތްތެރި މަގާމެއްގައި ހުރި ޒުވާނާ މަގުފުރައްދާލުމުގެ ނިޔަތުގައި އެ ގޭގެ އޮޅިގަނޑު އަހަރެން ގިރާކުރީމެވެ.\nދެން ފާއިތުވެގެން ދިޔައީ މައުސޫމާ އާއި ނާސިހުގެ ދިރިއުޅުމުގެ އެންމެ ހުތުރު ދުވަސްތަކެވެ. ދެ މީހުންގެ ކާވެނީގައި ލަމުންދިޔަ ރެނދާ އެކު ޖިސްމާނީ އަނިޔާތަކެއްގެ އަޅަކަށް މައުސޫމާ ބަދަލުވަމުން ދިޔަ އަޑު އަހަރެން އެހީމެވެ. މައުސޫމާގެ ރުއިމުގެ އަޑު ނާސިހާ މެދު އަހަރެންގެ ހިތުގައި ނަފްރަތުގެ ހުޅު ރޯކޮށްލި އެވެ. އެ އިމާރާތުގައި އުޅޭ އެހެން މީހުންގެ ދުވަހުގެ މައުޟޫއަކަށް އެ ޒުވާން ދެމަފިރިން ބަދަލުވަމުން ދިޔަ އެވެ. އެކަކަށް ވެސް މައުސޫމާ އަށް ޓަކައި އޯގާތެރިކަމުގެ ފިޔަވަޅެއް އަޅާކަށް ނުކެރުނެވެ. ބަދަލުގައި އެ މީހުން ދުށީ އެއީ އެ މީހުންގެ މުނިފޫހި ފިލުވާލައިދޭ ޑްރާމާއެއްގެ ގޮތުގަ އެވެ.\nއެއީ ވެސް އޭގެ ތެރެއިން ދުވަހެކެވެ. އެ ދުވަހު ޖޮގިން ނިންމާލުމަށް ފަހު އަހަންނަށް ގެއަށް އާދެވުނީ އެހެން ދުވަސް ދުވަހަށް ވުރެ ލަހުންނެވެ. އަހަރެމެން އުޅޭ ފަންގިފިލާ އަށް ލިފްޓްގެ ދޮރު ހުޅުވުމާއެކު އަހަންނަށް ދެ ލޯ ބޮޑުކޮށްލެވުނެވެ. މައުސޫމާމެންގެ އެޕާޓްމަންޓް ދޮރުގެ ތަޅުވަޅުގައި ލޯޖަހައިގެން އެ އޮތީ މަޖީދެވެ. އޭނާގެ ގާތުގައި ދަގަނޑު ހަރުގަނޑެއް ހުއްޓެވެ. އެތެރެއިން މެދުކެނދުމެއްނެތި އިވެމުން ދިޔައީ މައުސޫމާގެ ރުއިމުގެ އަޑެވެ.\nމަޖީދަކީ އެ ފަންގިފިލާގައި ދެން ހުންނަ އެޕާޓްމަންޓްގައި އުޅޭ ޒުވާން ފުރައިގެ ސޮރެކެވެ. އޭނާ ހަމައިގައި ހުންނަ ވަގުތަށް ވުރެ ގިނަ ވާނީ ހަމައިން ނެއްޓިފައި ހުންނަ ވަގުތެވެ. މަޖީދު އެގޮތަށް އެ ގޭތެރެއަށް ބަލަން އޮއްވައި އަހަންނަށް ފެނުނު މިއީ ތިން ވަނަ ފަހަރެވެ.\n"އޭތް! އޭތް! ކީއްތިކުރަނީ؟!.. ކިތައް ދުވަހު ބުނެވިއްޖެ މި ގޭގަ އުޅުނަސް އެހެން މީހުންނަށް އުނދަގޫވާ ގޮތަށް ނޫޅޭށޭ!.. ދެން ތިހެން އުޅެންޏާ މަންމަމެންނާ އެކު މި ގެއިން ބޭރުކޮށްލާނީ!.." އަހަރެންގެ އަޑު އިވުމާ އެކު މަޖީދު ތެޅިގަންފައި ފާޑަކަށް ބޯކަހަމުންގޮސް ގޭތެރެއަށް ވަދެއްޖެ އެވެ. ތަންވަޅު ބެލުމަށްފަހު އަހަރެން ގޮސް ދޮރުގެ ތަޅުގައި ހިފީމެވެ. އެއާއެކު އެތެރެއިން ދޮރު ހުޅުވިއްޖެ އެވެ.\n"ސުބްޙާނަﷲ!" ކުރިމަތީގައި ހުރި މައުސޫމާ ފެނުމުން އަހަންނަށް ނޭފަތުކުރީގައި ޝަހާދަތް އިނގިލި ޖައްސާލެވުނެވެ.\nއެ ރީތި މޫނުގެ އެއްފަރާތް ވަނީ އެއްކޮށް ނޫފައިގެންފަ އެވެ. އަތުގެ މުލައްދަނޑިން ތިރިއަށް ވަކި އެޅިފައިވާ ތަނުން ލޭ ހިލިފައި ހުއްޓެވެ. ހާލަތާއި ވަގުތުގެ ނާޒުކު ކަމުގެ ބޭނުން އަހަރެން ހިފީމެވެ. މައުސޫމާ ގެނެސް އަހަރެންގެ މޭގައި ޖައްސާލީމެވެ. ރުއިމާ ކަރުނުގެ ތެރެއިން އަހަރެންގެ ނިޔަތް ސާފުވާވަރަށްވުރެ މައުސޫމާ ހުރީ ބަލިކަށިވެފަ އެވެ. އޭގެ ނާޖާއިޒް ފައިދާ އަހަރެން ނެގީމެވެ. އޯގާތެރި ފިރުމުންތަކެއްގެ ދަޅަދައްކައިގެންނެވެ. ޖަޒުބާތުގެ އޮއިވަރުގައި ރަނގަޅަށްޖެހި ކުރިމަތީ ހުރީ ކާކުކަން މައުސޫމާ އަށް އޮޅުނީ ކަމުގައި ފުރަތަމަ އަހަރެން ހީކުރީމެވެ. ނަމަވެސް ދެން ފާއިތުވަމުންދިޔަ ދުވަސްތަކުގައި އެއީ އަހަންނަށް ހީކުރެވުނު ކުށް ހީއެއް ކަމުގައި މައުސޫމާ ދިޔައީ ސާބިތުކޮށްދެމުންނެވެ. ނާސިހުގެ އަނިޔާތަކަކީ އަހަންނަށް ލިބުނު ރަނުގެ ފުރުސަތަކަށް ނޫނީ ނުވި އެވެ.\nމައުސޫމާގެ ޒުވާން ލޯބިން އަހަރެންގެ އުފާތަކާއި ކާމިޔާބުކަމަށް ނިމުމެއް ނެތްކަމުގައި އަހަންނަށް ދެކެވެން ފެށުނެވެ. ނަމަވެސް އެއީ އެއްދުވަހެއްގެ މެންދުރާ ހަމައަށެވެ. އޮފީހުގައި އުޅުމަށްފަހު އަހަރެން ގެއަށް އައިސް ވަނީ ވަރުބަލިވެ ހުރެގެންނެވެ. އެޕާޓްމަންޓްގެ ދޮރު ހުޅުވާލުމާއެކު ތިރީގައި އޮތް ހުދުކުލައިގެ ސިޓީއުރަ އަހަރެންގެ ލޮލުގައި އަޅައިގަތެވެ. އޭގެތެރޭގައި އޮތީ ކުޑަ ސީޑީއެކެވެ. ދެ ފިކުރެއްގައި ހުރެ ވެސް ލެޕްޓޮޕް ނަގައި ސީޑީ ލައްވާލައިފީމެވެ. އޭގެން ފެނުނު މަންޒަރުތަކުން އަހަރެންގެ ދެފައިން ވާގި ނެތޭގޮތްވި އެވެ.\nމައުސޫމާއާ އެކު ހޭދަ ކުރެވުނު ހިމޭން ހިނދުކޮޅުތައް އެ ސީޑީގައި ވަނީ ގައިދުކުރެވިފަ އެވެ. އަމިއްލަ އަށް ހެދުނު ގޯހުގެ ނުބައިކަން އިހްސާސްކުރެވުނު ވަގުތު ކޮޅަކީ އެއީ އެވެ. ހަދާނެ ގޮތް ހުސްވެފައި ނިތްކުރީގައި ބާރަށް ހިފަހައްޓާލައިގެން އިންދައި "އަންނޯން" ނަންބަރަކުން ކޯލެއް އައެވެ. ފޯނު ނުނަގާނަމޭ ހިތަށް އަރާފައި ވެސް އަހަރެން ފޯނު ނެގީމެވެ.\n"ތިގޭ ސިޑިދަށުގައި ހުރި ކުޑަ ފޮއްޓަށް ހަމަ މިހާރު ހަތަރު ލައްކަ ރުފިޔާ ލާ!.. އަދި ބުނަން ތި ގޯތީގެ ހިބައިގެފަތް މުހައްމަދު ޝަހުބާން ޝާފިއުގެ ނަމަށް ބަދަލުކޮށް ފައިސާއާ އެކު މި ބުނި ފޮއްޓަށް ލާ! އެންމެ ގިނަވެގެން ވިހި މިނިޓް ތެރޭ މިކަން ނިމެންވާނެ! ޕޮލިހަށް އަންގައިފިއްޔާ ނިމުނީ! ދުވަސް ދުއްވާލާނަން!" އެއީ ފިރިހެނެއްގެ ބަރު އަޑެވެ.\nއަހަރެންގެ ލޯލިތައް ކޮޅަށްޖެހި ގައިން ހީބިހި ނެގި އެވެ. ހިހޫތަނުން ކާލައިގެން ހިތް އުފާކޮށްލުމުގެ އެދުމުގައި އުޅެނިކޮށް މި ޖެހުނު މުސީބާތަކާ ހުރެ އަހަރެންގެ ސިކުނޑި ސުމަކަށް ދާވަރުވި އެވެ. ނަމާ އެކު އެ މީހާ ބުނި އެޑްރެހާއި އައިޑީކާޑު ނަންބަރަށް ދާންދެންޖަހައި އަހަރެން ހިބައިގެ ފަތް ލިޔުނީމެވެ. ތިޖޫރިން ހަތަރުލައްކަ ރުފިޔާ އާއި ހިބައިގެ ފަތް ނަގައި ކަޅުކޮތަޅަކަށް ލައިގެން އަހަރެން ސިޑިއާ ދިމާއަށް ހިނގައިގަތީމެވެ.\nއަހަރެންގެ މުޅި ދިރިއުޅުމުގަ އެއްކުރި ތަނަވަސްކަމާއި މުދާ ބަސްބުނާ ހިނދުން އަހަރެންގެ އަތުން ބީވެގެން ދާކަމުގެ ހިތާމަޔާ އެކުގަ އެވެ. ލަސްލަހުން ފިޔަވަޅަކަށް ފަހު ފިޔަވަޅެއް އަޅަމުން ސިޑީގެ ހަރުފަތްތައް ގިރާކުރަމުން ދަނިކޮށް މަޖީދުގެ އެޕާޓްމަންޓްގެ ދޮރު ހުޅުވުނެވެ. ހަނިގޮތަކަށް ދޮރު ހުޅުވާލުމަށްފަހު އަހަރެން ފެނުމުން މަޖީދު އަނެއްކާ ވެސް ދޮރުލައްޕާލައިފި އެވެ. އަހަރެންގެ ޝައްކު ޔަގީނަށް ބަދަލުވި އެވެ. އެ ދުވަހު މަޖީދު މައުސޫމާގެ އެޕާޓްމަންޓް ތެރެއަށް ބަލަން އޮތްގޮތާއި އޭނާ ގާތުގައި ހުރި ހަރުގަނޑުގެ މަތިން އެ ވަގުތު އަހަރެން ހަނދާންވި އެވެ.\nރޭގަނޑުގެ އެއް ދަން ފާއިތުވެ ދިޔައިރު ވެސް ހަދާނެގޮތް ހުސްވެފައި އަހަރެން އޮތީމެވެ. މަޖީދުގެ އެ އަމަލުތައް އަހަންނަށް ރިޕޯޓު ކުރެވިދާނެ އެވެ. ނަމަވެސް އޭގެ ބަދަލުގައި އޭނާގެ އަތުގައި ހުރި ވީޑިއޯތައް ލީކްކޮށްލައިފިއްޔާ އަހަރެންގެ އިއްޒަތާ ގަދަރު ވެއްޔާ މޮޑެވިގެންދާނެ އެވެ. މަޖީދާ ދޭތެރޭ ޝައްކާ ވަހުމް އުފެދިފައި ވީ ނަމަވެސް، އަހަރެންގެ މުދާ ހިބަކޮށްދިން މީހަކީ ކާކުކަމެއް އަހަންނަކަށް ނޭނގެ އެވެ. ފަހަރުގައި އެއީ މަޖީދުގެ ގާތް މީހަކަށް ވެދާނެ އެވެ.\nކުއްލިއަކަށް ގޭގެ ބެލް ޖެހިއަޑު އިވުނެވެ. މިހާ ލަސް ވަގުތެއްގައި އެ އަޑު އިވުމުން އަހަރެންގެ ހިތް ހާސްކުރުވި އެވެ. ހިތަށް އެރިއެވެ. ކޮންމެ ގޮތެއް ވިޔަސް ދޮރެއް ނުހުޅުވާނަމެވެ. އެހެން ހިތާ އޮއްވައި ދެން ރިންގްވާން ފެށީ އަހަރެންގެ ފޯނެވެ. އެއީ ކުރިން ވެސް ގުޅި ޕްރައިވެޓް ނަންބަރެވެ. އަހަރެން ފޯނެއް ނުނަގަމެވެ. ދެން ގުޅަންފެށީ ގޭގެ ލޭންޑްލައިން ނަންބަރަށެވެ. ބިރުވެރި ރަނގަބީލެއްހެން އެ އަޑު ތަކުރާރުވަމުން ދިޔަ އެވެ. ވާން ހުރި ގޮތެއް ވާން ދޫކޮށްލުމަށްފަހު އަހަރެން ޕޮލިހަށް ގުޅީމެވެ. ވެގެން އުޅޭގޮތް ބުނެދިނީމެވެ. ފޯނު ބޭއްވުމާ އެކު ދެން އައީ މެސެޖެކެވެ. ވީޑިއޯތައް ލީކްކޮށްލާނެ ކަމުގެ އިންޒާރެވެ. އެ ގޮތްވާން ނޭދޭތީ އަހަރެން ގޮސް ދޮރު ހުޅުވާލީމެވެ. ކުރިމަތީގައި ހުރީ މޫނު ނިވާކޮށްގެން ހުރި މީހެކެވެ. އަހަންނަށް އެއްޗެއް ނުބުނެވިގެން އުޅެނިކޮށް އޭނާގެ އަތުގައި އޮތް ލަޓިބުރީގެ ބާރު ހަމަލާއެއް އަހަރެންގެ ބޮލުމެދަށް އަރައިފި އެވެ. ދެން ވީގޮތެއް ނޭނގުނެވެ.\nހޭވެރިކަން ވީއިރު އޮވެވުނީ ހޮސްޕިޓަލުގަ އެވެ. ބޯ އެއްކޮށްވަނީ ބެންޑޭޖްކުރެވިފަ އެވެ. އަހަރެންގެ އުމުރުގައި ބާކީ ދުވަސް އޮތުމުން އެ ހަމަލާއިން މާބޮޑު ގެއްލުމެއް ނުލިބި އަހަރެން ސަލާމަތްވި އެވެ. އެކަން ކުރި މީހުން ހައްޔަރުވިކަމުގެ ޚަބަރު ފުލުހުން ދިނެވެ. އަހަރެން ފުލުސް އޮފިހަށް ދިޔައީމެވެ. ފާޅުވީ އަހަރެން އުންމީދުކޮށްގެން ހުރި ހަގީގަތެއް ނޫނެވެ. އަހަންނަށް މިހާބޮޑު އަނިޔާއެއް ދިން އަސްލު މުޖުރިމަކީ މައުސޫމާ އާއި ނާސިހެވެ.\nފަހުން އެނގުނު ގޮތުގައި ނާސިހާއި މައުސޫމާއަކީ ދެމަފިރިންނެއް ނޫނެވެ. އަހަރެމެން ކަހަލަ މީހުން ވާވައްދައިގެން ފައިސާ ފޭރެމުންދިޔަ މުޖުރިމުންތަކެވެ. މި ހުރިހާ ދުވަހު އަހަރެން ހީކުރީ މަކަރާއި ހީލަތް ހެދުމުން ޕީއެޗްޑީ އޮތީ ހަމައެކަނި އަހަރެންގެ އަތުގައި ކަމަށެވެ. ނަމަވެސް މައުސޫމް މޫނެއްގެ ނިވަލުގައި ފޮރުވިގެން ހުރެ މައުސޫމާ އެ ދިން ފިލާވަޅުން އަހަރެންގެ ކަރުހިއްކުން މުޅިން ފިލައިގެން ދިޔަ އެވެ. ކިރިޔަކިރިޔާ ސަލާމަތްކުރެވުނު ނަފްސުގެ އިއްޒަތާއި ގަދަރަށްޓަކައި ނަފްސު އިސްލާހުކުރުމަށް އަހަރެން އަމާޒު ހިފީމެވެ.


Addu gai 24 gadi iru viyafaari kurumuge hudhdha 3S lounge ashaai Hot Box ah - AO News Addu gai 24 gadi iru viyafaari kurumuge hudhdha 3S lounge ashaai Hot Box ah\n3އެސް ޑައިވާސް ހޯމް\nއައްޑޫ ސިޓީގައި 24 ގަޑިއިރު ވިޔަފާރި ކުރުމުގެ ހުއްދަ ސ.ހިތަދޫ ހޮޓް ބޮކްސް ކެފޭއަށާއި ސ.ފޭދޫ ތްރީ އެސް ލައުންޖް އަށް ދީފިއެވެ.\nއައްޑޫގައި 24 ގަޑިއިރު ވިޔަފާރި ކުރުމުގެ ހުއްދަ ދިނުމަށް އައްޑޫގެ6ދާއިރާގެ ސަރަހައްދުތައް އިކޮނޮމިކް މިނިސްޓްރީން ވަނީ ކަނޑައަޅާފައެވެ. ހިތަދޫން 24 ގަޑިއިރު ވިޔަފާރި ކުރަން ހުއްދަ ދޭން ކަނޑައަޅާފައި ވަނީ ހިތަދޫ ބަނދަރު ސަރަހައްދު، ހިތަދޫ ޒިޔާރަތް ފަންނު ސަރަހައްދު އަދި ރީޖަނަލް ހޮސްޕިޓަލް ސަރަހައްދަށެވެ. މަރަދޫއިން 24 ގަޑިއިރު ވިޔަފާރިކުރަން ހުއްދަ ދޫކުރަން ކަނޑައަޅާފައި ވަނީ މަރަދޫ ބަނދަރު ސަރަހައްދު އަދި މަރަދޫ ސިއްހީ މަރުކަޒު ސަރަހައްދަށެވެ.\n24 ގަޑިއިރު ވިޔަފާރިކުރަން ހުއްދަދޭ ތަންތަނުގެ ތެރެއިން އިމްޕޯޓް މުދަލުގެ ވިޔަފާރި ކުރާ ތަންތަނުން ވިއްކޭނީ ހަމައެކަނި ޒަރޫރީ ބޭނުން ފުއްދުމަށް ވިއްކާ ތަކެތި ކަމަށް އިކޮނޮމިކް މިނިސްޓްރީން ބުނެއެވެ. މިނިސްޓްރީން ބުނީ 24 ގަޑިއިރު ވިޔަފާރި ކުރުމުގެ ހުއްދަ ދޫކުރެވޭނީ، ހުއްދައަށް އެދޭ ތަންތަނުގައި ޝަރުތު ފުރިހަމަވޭތޯ ބަލައި ޗެކް ކުރުމަށް ފަހުގައި ކަމަށެވެ.


Cochin ferry furathama boat mi mahu 26 gai Rajje bandharu kuranee\nކޮޗިން ފެރީ ފުރަތަމަ ބޯޓު މިމަހު 26 ގައި\nދާދި ފަހުން ބޭއްވި ރަސްމިއްޔާތެއްގައި ފޮރިން މިނިސްޓަރު ޝާހިދާއި އިންޑިއާ ސަފީރު ސަންޖޭ ސުދީރު ބައިވެރިވެވަޑައިގަންނަވަނީ. -- ފޮޓޯ: ފޮރިން މިނިސްޓްރީ\nރާއްޖޭގައި ގާއިމުގެ ތިބޭ އިންޑިއާ ސިފައިންގެ މައްސަލަ ހޫނުވެ އެމަކާ ދިވެހިންގެ ގިނަ ބަޔަކު ދެކޮޅު ހަދަމުން ދަނިކޮށް އިންޑިއާގެ ކޮޗިން އާއި ރާއްޖެއާ ދެމެދު ކާގޯ ފެރީގެ ހިދުމަތް ފަށަން ޝެޑިއުލް ކޮށް މިމަހުގެ 26 ވަނަ ދުވަހު ފުރަތަމަ ބޯޓު ރާއްޖެ ބަނދަރު ކުރާނެ ކަމަށް ރިޕޯޓުތައް ބުނެފި އެވެ.\nއެގޮތުން، އެ ކާގޯ ބޯޓު ތޫތުކުޅިން މިމަހުގެ 20 ވަނަ ދުވަހު ފުރައިގެން 22 ވަނަ ދުވަހު ކޮޗިން ބަނދަރަށް ކައިރި ކުރުމަށް ފަހު ރާއްޖެއަށް ދަތުރު ފަށަން ވަނީ ހަމަޖެހިފަ އެވެ. މި ހިދުމަތުގެ ދަށުން އަންނަ ފުރަތަމަ ކާގޯ ފެރީ ރާއްޖެއަށް ވަންނާނީ މިމަހުގެ 26 ވަނަ ދުވަހު ކަމަށް މިހާރު ވަނީ ޝެޑިއުލްކޮށްފަ އެވެ. އަދި ކޮންމެ މަހަކު މިފަދަ ދެ ތިން ދަތުރު ކުރަން ވަނީ ރާވާފަ އެވެ.\nއެކަމާ ގުޅޭ ގޮތުން، ފޮރިން މިނިސްޓްރީން އަވަސްއަށް މައުލޫމާތު ދެމުން ބުނީ މި މަހު ފަހުކޮޅު އެ ހިދުމަތް ފަށާނެ ކަމަށެވެ. ނަމަވެސް، ފުރަތަމަ ބޯޓު އަންނަ ތާރީހު ރަސްމީކޮށް ފަހުން އިއުލާނު ކުރާނެ ކަމަށެވެ.\nފޮރިން މިނިސްޓްރީ އަބްދުﷲ ޝާހިދު ކޮޗިން ފެރީ + ދިވެހި އިންޑިއާގެ ގުޅުން


"Duper Fifteen" Malhi Futsal Challenge: Halaboli Athun Rampage Ah Molheh - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: ހަލަބޮލި އަތުން ރެމްޕޭޖް އަށް މޮޅެއް\nމެޗު ކާމިޔާބުކުރި ރެމްޕޭޖް ޓީމު\nމަޅި މޯލްޑިވްސް އިން އިންތިޒާމުކޮށްގެން ބާއްވާ "ޑުޕަރ ފިފްޓީން މަޅި ފުޓްސަލް ޗެލެންޖު 2021" ގެ ދެވަނަ މެޗުގައި ހަލަބޮލި ބަލިކޮށް، މުބާރާތުގެ ފެށުން ރެމްޕޭޖް ޓީމުން ރަނގަޅުކޮށްފި އެވެ.\nހަލަބޮލި އާއި ވާދަކޮށް ރެމްޕޭޖް ޓީމުން މި މެޗު ކާމިޔާބުކޮށްފައިވަނީ 3-2 ގެ ނަތީޖާއަކުންނެވެ. ގްރޫޕް އޭ ގައި ހިމެނޭ މި ދެ ޓީމު ބައްދަލުކުރި މި މެޗާއެކު މުބާރާތުގެ ފުރަތަމަ މެޗުގައިވެސް ބައްދަލުކޮށްފައިވަނީ މި ގްރޫޕުގެ ދެ ޓީމެވެ. ފުރަތަމަ މެޗުގައި ބައްދަލުކުރީ މި ގްރޫޕުގެ އަނެއް ދެ ޓީމު ކަމަށްވާ ޕާކް ބޯއިސް އަދި ކުލަބް 010 އެވެ. މި މެޗު ކުލަބް 010 ކާމިޔާބުކުރީ 9-2 ގެ ނަތީޖާއަކުންނެވެ.\nމެޗުގައި ރެމްޕޭޖް ޓީމުގެ ޝިފާޒް އާދިލް (މަޓާ) ދެ ގޯލު ކާމިޔާބުކޮށްފައިވެއެވެ. މި މެޗުގައި އެ ޓީމަށް ދެން ގޯލު ޖަހައިދިން ކުޅުންތެރިއަކީ ޖުމާން އެވެ. މި މެޗުގައި ރެމްޕޭޖްް ޓީމުގެ އަހުމަދު ވިޖުދާން (ވިޖުއްކޮ) ގެ ކުޅުމުގެ އިތުރުން އައްޑޫގައި ނިމިދިޔަ ވަގުތު ފުޓްސަލް ޗެލެންޖުގެ އެންމެ މޮޅު ކީޕަރުގެ މަޤާމު ހޯދި ރެމްޕޭޖުގެ ކީޕަރު އިބްރާހިމް ނާޖިހު (ހޭޓް) ގެ ސޭވްތައް ފާހަގަކޮށްލެވެއެވެ.\nހަލަބޮލި ޓީމުގެ ދެ ގޯލުވެސް ޖަހާދީފައިވަނީ އަހުމަދު ވިސާލް (އަންދު) އެވެ. މެޗުގެ މޮޅު ކުޅުންތެރިއަކަށް ހޮވިފައިވަނީ ރެމްޕޭޖް ޓީމުގެ ޝިފާޒް އާދިލް (މަޓާ) އެވެ. މޮޅު ކުޅުންތެރިޔާއަށް ޓްރޮފީ ހަވާލުކޮށްދެެއްވީ މެޗުގެ ޝަރަފްވެރި މެހެމާނު ޓްރިޕަލް އޭ އެޗްގެ މެނޭޖިން ޑިރެކްޓަރ އިބްރާހިމް މުހައްމަދު ދީދީ އެވެ.\nމުބާރާތުގައި މާދަމާ (21 ޖެނުއަރީ 2021) ޖުމްލަ ހަ މެޗު ކުޅޭނެއެވެ.\n16:00 - ޒެޕޯ - އެންއެސް ރޯމާ\n17:00 - ޓްވިންސް ގާޑަން- ޑީސީ އެެވެންޖާސް


Haleem aamedhu gotheh ninmai Majlis ge Raees ah report fonuvaifi\nހަލީމާމެދު ގޮތެއް ނިންމާ މަޖިލީހުގެ ރައީސަށް ރިޕޯޓް ފޮނުވައިފި\nމަޖިލީހުގެ ސާޖަންޓް އެޓް އާމްސް ހަލީމް: އޭނާގެ ސަސްޕެންޝަނާ މެދު ކޮމިޓީން ގޮތެއް ނިންމާ، ކޮމިޓީ ރިޕޯޓް ވަނީ މަޖިލީހުގެ ރައީސަށް ފޮނުވާފައި\nރައްޔިތުންގެ މަޖިލީހުގެ ސާޖެންޓް އެޓް އާމްސް މުހައްމަދު ހަލީމްގެ ސަސްޕެންޝަނާ މެދު، އޭނާގެ މައްސަލަ ދިރާސާ ކުރި ކޮމިޓީން ގޮތެއް ނިންމައި މަޖިލީހުގެ ރައީސަށް ކޮމިޓީ ރިޕޯޓް ފޮނުވައިފި އެވެ.\nރައްޔިތުންގެ މަޖިލީހުގެ ޗެމްބަރުގެ ސެކިއުރިޓީ ބެލެހެއްޓުމުގައި އެންމެ އިސްކޮށް ހުންނަވާ ހަލީމް، ވަކި މުއްދަތެއް ނެތް ގޮތަށް ސަސްޕެންޑް ކުރީ މިދިޔަ ޖެނުއަރީ 27 ވަނަ ދުވަހު އެވެ.\nހަލީމް ސަސްޕެންޑް ކޮށްފައިވާކަން މަޖިލީހުގެ އިދާރާއިން އެ ދުވަހު އޭނާއަށް ފޮނުވި ސިޓީއެއްގައި އެންގުމަށް ފަހު މަޖިލީހުގެ އިދާރީ މުވައްޒަފުން ތިބޭ ސޯޝަލް މީޑިއާ ގުރޫޕްތަކުން ވެސް އޭނާ ވަނީ ބޭރު ކޮށްފަ އެވެ.\nހަލީމު މަގާމުގައި ބެހެއްޓުމާ މެދު ގޮތެއް ނިންމުމުގެ މައްސަލަ ދިރާސާ ކުރަން ފޮނުވީ އާންމު ކޮމިޓީ އަށެވެ. މައްސަލައިގެ ބާވަތުން ކޮމިޓީގެ ބައްދަލުވުންތައް ކުރިއަށް ގެންދިޔައީ ސިއްރު ކޮށްގެން ކަމަށްވާތީ ހަލީމްގެ ސަސްޕެންޝަނާ މެދު ކޮމިޓީން ނިންމި ގޮތް ވަނީ ސާފުވާ ގޮތް ނުވެފަ އެވެ.\nއާންމު ކޮމެޓީގެ މުގައްރިރު އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް "އަވަސް" އަށް ވިދާޅުވީ ހަލީމްގެ ސަަސްޕެންޝަންގެ މައްސަލަ ކޮމިޓީން ބެލުމަށް ފަހު އޭނާއާ މެދު ގޮތެއް ނިންމައި ކޮމިޓީން އެކުލަވާލި ރިޕޯޓް މަޖިލީހުގެ ރައީސަށް މިހާރު ފޮނުވާފައިވާނެ ކަމަށެވެ.\nމަޖިލީހުގެ މީޑިއާ ޑައިރެކްޓަރު ހަސަން ޒިޔާއު ވިދާޅުވީ ކޮމިޓީގެ ރިޕޯޓް ލިބިފައިވާ ކަމަށާއި ނަމަވެސް އެ ރިޕޯޓް ހާމަ ކުރާނީ މަޖިލީހުގެ ޖަލްސާއަށް އެޖެންޑާ ކުރުމުން ކަމަށެވެ.\nމެމްބަރު އަހްމަދު ތޯރިގު ތަޅުމުން ނެރުމަށް ސާޖަންޓް އެޓް އާމްސް ހަލީމް (ކ) މަސައްކަތް ކުރައްވަނީ -- ފޮޓޯ: މަޖިލިސް\nހަލީމްގެ ސަސްޕެންޝަންގެ މައްސަލާގައި ސުވާލު ކުރުމުން ހަލީމް ވިދާޅުވީ އޭނާ ވަޒީފާއިން ވަކިކޮށްފައިވާ ކަން އަދި އަންގާފައި ނުވާ ކަމަށެވެ. ނަމަވެސް މައްސަލާގައި އިތުރަށް ވާހަކަ ދައްކަވަން އޭނާ ވެސް ބޭނުންފުޅެއް ނުވި އެވެ.\nހަލީމް ސަސްޕެންޑް ކުރި އިރު މިދިޔަ ނޮވެމްބަރު މަހުގެ ތެރޭގައި ރައްޔިތުންގެ މަޖިލީހުގެ ރައީސާއި މަޖިލީހުގެ ނައިބު ރައީސްގެ ކޮޓަރިކޮޅު "ބަގު" ކުރަން އުޅުނުކަމުގެ މައްސަލައެއް ފެންމަތިވެ، އެ މައްސަލަ ބަލަން ފެށި އެވެ. މަޖިލީހުގެ ރައީސް މުހައްމަދު ނަޝީދު އޭރު ވިދާޅުވީ މަޖިލީހުގެ ކޮޓަރިކޮޅެއްގައި ދެކެވޭ ވާހަކަތަކެއް އަޑުއެހުމުގެ ބޭނުމުގައި "ބަގު" ކުރުމަށް އާލާތްތަކެއް ހަރުކުރަން އުޅުނު ކަމުގެ މައްސަލައެއް މަޖިލީހުގެ ސާޖަންޓް އެޓް އާމްސްގެ ސަމާލު ކަމަށް ގެންގޮސްފައި ވާނެ ކަމަށެވެ.\nމަޖިލީހުގައި ސާޖެންޓް އެޓް އާމްސްގެ މަގާމު އުފެއްދީ މަޖިލީހުގެ ރައީސްގެ މަގާމުގައި މިހާރުގެ ފޮރިން މިނިސްޓަރު އަބްދުﷲ ޝާހިދު ހުންނެވި ދުވަސްވަރު 2013 ވަނަ އަހަރު އެވެ. މަޖިލީހުގެ ސާޖެންޓް އެޓް އާމްސްގެ މަގާމަށް ހަލީމު އެންމެ ފުރަތަމަ އައްޔަން ކުރީ އޮކްޓޫބަރު 31، 2013 ގައެވެ. އޭނާ އަކީ ކުރިން އެމްއެންޑީއެފްގައި މަސައްކަތް ކުރައްވާފައިވާ ރިޓަޔާޑް އޮފިސަރެކެވެ.\nމަޖިލީހުގައި ތަޅުމުގައި ގަވައިދާ ހިލާފަށް ކުރާ ކަންކަމާ ގުޅިގެން މެމްބަރުން ތަޅުމުން ނެރުން ފަދަ ކަންކަމުގައި އެންމެ އިސްކޮށް ހުންނަވަނީ ސާޖަންޓް އެޓް އާމްސް އެވެ.\nރައްޔިތުންގެ މަޖިލިސް ރައީސް މުހައްމަދު ނަޝީދު ހަސަން ލަތީފް + ޕޮލިޓިކްސް ސާޖެންޓް އެޓް އާމްސް


ނަޝީދު ބޭނުންވަނީ ޕީޕީއެމް މެމްބަރުންގެ ސިކުނޑިތަކާއި ކުޅެ މާޔޫސްކޮށްލަން: އަދުރޭ – Dhen.mv\nނަޝީދު ބޭނުންވަނީ ޕީޕީއެމް މެމްބަރުންގެ ސިކުނޑިތަކާއި ކުޅެ މާޔޫސްކޮށްލަން: އަދުރޭ\nFebruary 13, 2020 - 10:33 am\nއެމްޑީޕީގެ ރައީސް މުހައްމަދު ނަޝީދު ބޭނުން ވަނީ ޕީޕީއެމް މެމްބަރުން ސިކުނޑިތަކާ ކުޅެ މާޔޫސްކޮށްލަން ކަމަށް ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެ އެވެ.\nރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވަނީ އެމްޑީޕީ އިން ކައުންސިލް އިންތިޚާބުގައި 60 އިންސައްތަ ގޮނޑި ކާމިޔާބު ކުރާނެ ކަމަށް ވިދާޅުވެފައެވެ. އަދި މާލޭގެ މޭޔަރު ކަމަށް އެމްޑީޕީގެ ފަރާތުން ވާދަކުރާ ކެންޑިޑޭޓު ކަމަށްވާ އަނަސް އަބްދުއްސައްތާރަށް 12،000 ވޯޓު ލިބޭނެ ކަމަށާއި އަނަސްއާ ވާދަކުރާ ކެންޑިޑޭޓަށް 1500 ވޯޓު ވެސް ނުލިބޭނެ ކަމަށް ނަޝީދު ވިދާޅުވެފައިވެއެވެ.\nނަޝީދުގެ ވާހަކަތަކައް ރައްދު ދެއްވައި ރޭ ޕްރޮގްރެސިވް ކޯލިޝަނުން ބޭއްވި ޖަލްސާގައި ވާހަކަ ދައްކަވަމުން އަދުރޭ ވިދާޅުވީ ލޯކަލް ކައުންސިލް އިންތިހާބުގައި ބޮޑުތަނުން ބަލިވާނެކަން އެމްޑީޕީ އަށް މިހާރު ކަށަވަރުކުރެވިފައިވާ ކަމަށެވެ. އަދި ރައީސް ނަޝީދު އެފަދަ ވާހަކަތައް ދައްކަވަނީ ޕީޕީއެމްގެ މެމްބަރުންގެ ސިކުނޑިތަކާއި ކުޅެ މާޔޫސްކޮށްލުމުގެ ބޭނުމުގައި ކަމަށެވެ.\n"އެއްގޮތަކަށް ވެސް ހިތްވަރު ބަލި ނުކުރައްވާތި، އެއްގޮތަކަށް ވެސް ފަހަތަށް ޖެހިވަޑައިނުގަންނަވާތި. އިރާދަކުރެއްވިއްޔާ މިފަހަރު މާލޭގެ މޭޔަރުކަމުގެ ގޮނޑި ކާމިޔާބު ކުރާނީ ޕީޕީއެމުން" އަދުރޭ ވިދާޅުވިއެވެ.\nމާލޭގެ މޭޔަރު ކަމަށް ޕީޕީއެމުން ނެރުމަށް ނިންމާފައިވާ ކެންޑިޑޭޓަކީ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒެވެ. ރޭގެ ޖަލްސާގައި މުއިއްޒުއަށް ތައުރީފް ކުރައްވައި އަދުރޭ ވިދާޅުވީ، އެބޭފުޅާ އަކީ މީގެ ކުރިން ވެސް ނަތީޖާ ނެރެދެއްވާފައިވާ ބޭފުޅެއް ކަމަށެވެ. އެހެންކަމުން ޑރ. މުއިއްޒު އަކީ މާލެއަށް ދިމާވެފައިވާ މައްސަލަތައް ހައްލުކުރެވޭނެ ބޭފުޅެއް ކަމަށް އަދުރޭ ވިދާޅުވިއެވެ.


Vihaigen ulhey iru keun battan kuranvy mihen!\nވިހައިގެން އުޅޭއިރު ރަނގަޅު ޑައިޓެއް ފޮލޯކޮށް ކުރިއަށް ދިއުން މުހިއްމި…\n21 ސެޕްޓެމްބަރ 2021 - 06:21:06\nވިހެއުމަށްފަހު ގިނަ ފަހަރު އަންހެން ވެރިންގެ ހަށިގަނޑަށް ބޮޑު ބަދަލެއް އާދެއެވެ. ފަލަވުމާއި ބަނޑުގެ މަސްގަނޑު ކުޑަ ނުވުން ފަދަ ކަންކަން ދިމާވެއެވެ.\nވިހައިގެން އުޅޭ ދުވަސްކޮޅަކީ ހަށިގަނޑަށް ނުބަލައި ދޫކޮށްލައިގެން ވާނެ ދުވަސްކޮޅެއް ނޫނެވެ. ވިހެއުމަށް ފަހު އެ އަންނަ ބޮޑު ބަދަލާއެކު ކެއުން ބައްޓަން ކުރަން އެބަ ޖެހެއެވެ. އެކަން ކަމުގެ ސަބަބުން އަވަހަށް ފަސޭހަވެ ގަދަވުމަށް ވެސް އެހީތެރިވެދެއެވެ.\nކަންފަސޭހަ ނުކޮށް ޑައިޓެއް އެކުލަވާލުން އެއީ ނުހަނު މުހިއްމު ކަމެކެވެ. ޑައިޓާއި އެއްގޮތަށް ވިހައިގެން އުޅޭ އިރު ކެއިން ބުއިން ހަމަޖައްސާށެވެ.\nވިހައިގެން އުޅޭ ފުރަތަމަ ދުވަސްވަރު ތަރުކާރީ ކެއުން ގިނަ ކުރަން ޖެހޭ ކަމަށް ދިރާސާކުރާ ފަރާތްތަކުން ބުނެއެވެ. ގިނަ އަދަދަށް ނިއުޓްރިޝަން އެކުލެވޭ ކާނާ ކާން ޖެހޭނެއެވެ.\nދަރިޔަކު ލިބުމާއެކު ޕްރޮޓީން އަދި ކެލްސިއަމްގެ މާއްދާތައް އެކުލެވޭ ކާނާ އަދި ބުއިންތައް ބުއިން ގިނަ ކުރަން ޑޮކްޓަރުންވެސް ލަފާދެއެވެ. އެގޮތުން ޅަދަރިމަައި އަންހެނުން ގިނައިން ކިރު ބޭނުން ކުރުމާއި ފެނު ކެއްކި ބިސް، ކުކުޅު މަހާއި ގެރި މަސް ފަދަ މަސް ކެއުން ރަނގަޅެވެ.\nވިހައިގެން އުޅޭ މައިން ބަތް ކެއުން މުހިއްމު ކަމަށް ޑޮކްޓަރުންނާއި ދިރާސާކުރާ ފަރާތްތަކުން ބުނެފައިވާއިރު ބޮޑަށް ތާޒާ ކާނާ އަދި ހޫނުކޮށް ހުންނަ ކާނާ ކެއުން މުހިއްމެވެ. ސަބަބަކީ ހޫނު ކާނާ ކެއުމުން ފަސޭހަވާން އަވަސްވެއެވެ.\nމި ކަންތައްތަކުގެ އިތުރުން ގިނައިން ހޫނު ސައި ބުއިން ރަނގަޅެވެ. ގްރީންޓީ އާއި އިސްބަގުލު އަޅާފައި ހުންނަ ދިޔާ އެއްޗިސްއަކީ ވެސް ވިހެއުމުގެ ސަބަބުން ހަށިގަނޑަށް އަންނަ ބަދަލުތަކަށް ލުއި ހޯދައިދޭ އެއްޗިއްސެވެ. އަދި ފަސޭހަވުމަށް އެހީތެރިވެދޭ އެއްޗެހިކަން ވެސް ފާހަގަކޮށްލެވެއެވެ.


ވާހަކަ ތަޢާރަފުކުރުން | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ވާހަކަ ތަޢާރަފުކުރުން\nވާހަކައެއްގެ ތަޢާރަފް ނުވަތަ ރިވިއު ލިޔުން އެއީ އެ ވާހަކައެއް ފޮތް ފިހާރަތަކާ ހަމައަށް އައުމުން ނުވަތަ އަންނަން ތައްޔާރުވުމުން ވަރަށް ފޯރިއާއެކު މަޖައްލާތަކުން ކޮށްއުޅޭ ކަމެކެވެ.\nބުނެވޭ ގޮތުގައި ތަޢާރަފް ނުވަތަ ރިވިއު ކުރުން އެއީ އަދަބުގެ ވަކިވައްތަރެކެވެ. ވާހަކައަށް އަދަބީގޮތުން ފާޑުކިޔުމަކީ ވާހަކައިގެ ތަޢާރަފް ލިޔުމާއި ތަފާތު ކަމެއްކަމަށް ވީނަމަވެސް، ވާހަކައިގެ ތަޢާރަފުން ފާޑުކިއުމުގެ އަސަރު ފެނެއެވެ. އެހެނީ ވާހަކައާމެދު ތަޢާރަފް ލިޔާލިޔުންތެރިޔާގެ ޚިޔާލު ހާމަކުރަމުންދާއިރު ކުރެވޭނީ ތަޢްރީފު ނުވަތަކިޔޭނީ ފާޑެވެ. ނުވަތަ ކުރެވޭނީ މިދެކަންތަކެވެ.\nމިސަބަބަށްޓަކައި، ބައެއް ލިޔުންތެރީން ތަޢާރަފްލިޔުން، އެއީ އަދަބީ ފާޑުކިޔުމާއި ތިމާގެކަމެއްހުރި ފަންނެއްކަމަށް ބަލައި އަދަބީ ފާޑުކިޔުމުގެ ވައްތަރުތަކުގެ ތެރޭގައި ހިމަނައެވެ. ވާހަކައިގެ ތަޢާރަފް ލިޔުން އެއީ ބޭރު ޤައުމުތަކުގައި ކިތަންމެ ޢާއްމު ކަމެއް ކަމަށް ވިޔަސް، ދިވެހި އަދަބުގައި އެއީ އަދި އެހާ ޢާއްމު ކަމެއް ނޫނެވެ. ތިރީގައި މިވަނީ ވާހަކައެއް ކިޔުމަށް ފަހު، އެ ވާހަކައިގެ ތަޢާރަފު ލިޔުމުގައި އެޅިދާނެ ދިހަ ފިޔަވަޅު ވަރަށް ހަލުވިކޮށް ލިޔެލާފައެވެ.\n1- ލިޔަންފެށުމުގެ ކުރިން ވާހަކައިގެ ތަޢާރަފުގައި ހިމަނަން ގަސްތުކުރާ ނުކުތާތައް ނޯޓްކޮށްލާށެވެ.\n2- ތަޢާރަފް ލިޔަމުންދާއިރު ކިޔުންތެރިޔާ އެއީ ރަޙްމަތްތެރިއެއްކަމަށް ޚިޔާލަށް ގެނެސް، އޭނާއަށް ވާހަކަ ކިޔައިދެނީ ކަމަށް ހިތަށް ގެނުވާށެވެ. ނަމަވެސް ތަޢާރަފެއް ލިޔުމަކީ ހަމައެކަނި ވާހަކައިގެ ޚުލާޞާއެއް ކިޔުންތެރިޔާއަށް ހުށަހެޅުން ނޫންކަން ހަނދާންބަހައްޓަންވާނެއެވެ.\n3- ފުރަތަމަ ޕެރެގުރާފުގައި މުސައްނިފުގެ ނަމާއި ވާހަކައިގެ ނަން ހިމަނާށެވެ. ފޮތް ލިޔުނީ ކާކު ކަމެއް، ފޮތުގެ ނަމަކީ ކޮބައިކަމެއް ނޭނގޭ މަޝްހޫރު ފޮތްފޮތުގެ ތަޢާރަފް ނުވަތަ ރިވިއު ކިޔުންހާ ފޫހިކަމެއް ނޯންނާނެއެވެ.\n4- ކޮންމެ ޕެރެގުރާފެއްގައި ވެސް ހިމަނާނީ ގަސްތުކުރި ނުކުތާތަކުގެ ތެރެއިން އައު ނުކުތާއެކެވެ.\n5- ތަޢާރަފުގެ ކުރީކޮޅުގައި ވާހަކައިގެ މައިގަނޑު މައުޟޫ ނުވަތަ މައުޟޫތައް ބަޔާންކުރާށެވެ.\n6- ތަޢާރަފް ނުވަތަ ރިވިއުކުރާއިރު ވާހަކަ ފެތެނީ ކޮން ވައްތަރެއްގެ ވާހަކަޔަކަށްކަން ބަޔާންކުރާށެވެ. އެއީ ލޯބީގެ ވާހަކައެއް ހެއްޔެވެ؟ ނޫނީ ސައިންސް ފިކްޝަންވާހަކައެއް ހެއްޔެވެ؟\n7- މުސައްނިފު ވާހަކަ ލިޔެފައިވާ ގޮތާ ދޭތެރޭ ގަޔާވަނީ ނުވަތަ ނުވަނީ ކޮން ކަންތައްތަކެއްގެ ސަބަބުން ހެއްޔެވެ؟ އެކަންތައްތައް ބަޔާންކުރާށެވެ. މުސައްނިފު ނުވަތަ ވާހަކަ ކިޔައިދޭ ފަރާތު(ނެރޭޓަރ) ގެ ވާހަކަ ކިޔައިދިނުމުގެ "ރާގު" ހުރީ ކިހިނެއްހެއްޔެވެ؟ މަޖާގޮތެއް ހުރިހެއްޔެވެ؟ ސީރިއަސް ހެއްޔެވެ؟ ވާހަކަ ކިޔައިދީފައިވާ ގޮތަށް އެއްޗެއް ބުނެލާށެވެ. ވާހަކައިގެ މުހިންމު ޝަޚްޞިއްޔަތުތައް ސިފަކޮށްދޭށެވެ. ކަލާ، ޝަޚްޞިއްޔަތަކާ ގަޔާވަނީ ނުވަތަ ނުވަނީ ކީއްވެކަން ބަޔާންކުރާށެވެ. ވާހަކައިގެ ޝަޚްޞިއްޔަތަކާ ބެހޭގޮތުން ލިޔާއިރު އޭނާ ކުރިކަމެއް ނުވަތަ ބުނިވާހަކައެއް ހިމަނާލުމުން، އެއީ ކޮންކަހަލަ ޝަޚްޞިއްޔަތެއްކަން ތަޢާރަފް ކިޔާއިރު ކިޔުންތެރިޔާއަށް ދަނެގަންނަން ފަސޭހަވާނެއެވެ. މީގެ އިތުރަށް ތަޢާރަފްގައި ވާހަކައިގައި ދައްކުވައިދޭ ޒަމާނާއި ތަނަށް އަލިއަޅުވާލުން މުހިއްމެވެ.\n8- ތަޢާރަފް ލިޔަމުންދާއިރު ފާހަގަކުރާ ޕޮއިންޓުތަކަށް އިތުރު ބާރެއް ދިނުމުގެ ގޮތުން ވާހަކައިން ޖުމްލަ ނަގައިގެން ބޭނުން ކުރާށެވެ. މިއީ ހަމަ ކޮންމެ ފަހަރަކު ކުރަން މަޖްބޫރުކަމެއް ކަމަށް ނުވިޔަސް މިގޮތަށް ވާހަކައިގެ މުސައްނިފުގެ ޖުމްލަ ބޭނުން ކުރުމުން ކިޔާމީހާއަށް މުސައްނިފުގެ ޖުމްލަ ބޭނުންކުރާއިރު ތެދުވެރިވުމުގެ ގޮތުން ބަދަލު ނުގެނެސް ކޮމާކޯޅީގެ ތެރޭގައި ޖުމްލަ ލިޔާށެވެ.\n9- ވާހަކައިގެ ތަޢާރަފްގައި ހަމައެކަނި ވާހަކަޔާ ބެހޭގޮތުން ލިޔުމުގެ ބަދަލުގައި ކަލާ ވާހަކަޔާ ދޭތެރޭ ދެކޭގޮތް ހުށައަޅާށެވެ. ރަނގަޅު ތަޢާރަފެއްގައި ނަމަ، ވާހަކަޔާމެދު ތަޢާރަފުކުރާ ފަރާތުގެ ޚިޔާލު ހުށައަޅާފައި ހުންނާނެއެވެ. އަދި އެ ޚިޔާލުގެ ސަބަބުން ކިޔުންތެރިން ފޮތާމެދު ޝައުޤުވެރި ނުވަތަ ފޫހިވެސް ކުރުވަފާނެއެވެ.\n10- ވާހަކައިގެ މުސައްނިފާ ބެހޭގޮތުން މަޢްލޫމާތު ހޯދާށެވެ. ވާހަކައިގެ މުސައްނިފާ ބެހޭގޮތުން ހޯދާ މަޢުލޫމާތުތައްވެސް ތަޢާރަފުގައި ހިމަނާށެވެ. މުސައްނިފާ ބެހޭ މަޢުލޫމާތުތައް އެނގުމުން ކަލާއަށް ވާހަކަޔާ މެދު ޚިޔާލު ފާޅުކުރަން ފަސޭހަވާނެއެވެ. އެހެނީ، ވާހަކަޔަކީ މުސައްނިފުގެ ޚިޔާލުގެ އުފެއްދުމެކެވެ. ފަހަރެއްގައި މުސައްނިފަށް ދިރިއުޅުމުގައި ކުރެވިފައިވާ ތަޖުރިބާތައް އެއީ ވާހަކަ ލިޔުމުގެ ސަބަބަކަށް ވެފައި އޮވެދާނެއެވެ. އޭނާ ޤަބޫލުކުރާ އުސޫލުތަކުގެ އަސަރު ވާހަކައިން ފާޅުކޮށްދޭން މަސައްކަތް ކޮށްފައިވެސް އޮވެދާނެއެވެ.


Aabaadhee ge hatharubaikulha ehbai meehun vaccine ge furathama doze jahaifi\nމިނިސްޓަރު މާރިޔާ ވެކްސިން ޖައްސަވަނީ: އާބާދީގެ ފަންސަވީސް އިންސައްތަ މީހުން ވަނީ ވެކްސިން ޖަހާފައި --\nކޮވިޑް ވެކްސިނޭޝަން ޕްރޮގްރާމް ރާއްޖޭގައި ކުރިއަށްދާއިރު މިހާތަނަށް 111،415 މީހަކު ކޮވިޑް ވެކްސިންގެ ފުރަތަމަ ޑޯޒް ޖަހާފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nމިއަދު ވަނީ 5،923 މީހަކަށް ވެކްސިން ދީފައެވެ. އެއީ މާލެ ސަރަހައްދުން ވެކްސިން ދިން 2،291 މީހަކާއި އަތޮޅުތަކުން ވެކްސިން ދިން 3،632 މީހެކެވެ.\nމިހާތަނަށް މާލެ ސަރަހައްދުން 75،163 މީހަކަށް ވަނީ ކޮވިޑް ވެކްސިން ދީފައެވެ. އަދި އަތޮޅުތަކުން 36،252 މީހަކަށް ވެކްސިން ދީފައިވެއެވެ.\nމާލޭ ސިޓީގައި އޭޑީކޭގެ އާއި ހުޅުމާލޭ ހޮސްޕިޓަލާއި ޓްރީޓޮޕް ހޮސްޕިޓަލާއި ވިލިމާލޭ ހޮސްޕިޓަލުގައި ވެކްސިން ޖަހައެވެ. އަދި ސޯޝަލް ސެންޓަރާއި ހުޅުމާލެ ވެކްސިން ސެންޓަރުން ދަނީ ވެކްސިން ޖަހައިދެމުންނެވެ. މިވަގުތު 25 އަހަރުން މަތީގެ ކޮންމެ މީހަކަށްވެސް ވެކްސިން ޖެހޭނެ އެވެ. އަދި 18 އަހަރުން މަތީގެ ބަލި މީހުންނަށްވެސް ވެކްސިން ދެއެވެ. މާދަމާއިން ފެށިގެން 20 އަހަރުން މަތީގެ މީހުންނަށް ވެކްސިން ދިން މާލެ ސަރަހައްދުގައި ފަށާނެ އެވެ.\nރާއްޖޭގައި ޖަހަނީ އިންޑިއާއިން ހަދިޔާކޮށްފައިވާ ވެކްސިނެވެ. އެއީ އޮކްސްޕޯޑް-އެސްޓަރެޒެނިކާގެ ވެކްސިން ކޮވިޝީލްޑެވެ. ރާއްޖެއަށް 100،000 ޑޯޒްގެ ވެކްސިން ހިލޭ ލިިބިފައިވާއިރު، އިތުރު 100،000 ޑޯޒް އިންޑިއާއިން ވަނީ ހަދިޔާކޮށްފައެވެ. އަދި ސަރުކާރުން ވަނީ އިތުރު 700،000 ޑޯޒް ގަންނަން އެސްޓްރާޒެނެކާއާއެކު އެއްބަސްވުމެއް ވެސް ހަދާފަ އެވެ. ކުރިއަށް އޮތް ހަ މަސް ދުވަހުގެ ތެރޭ ރާއްޖޭގައި ދިރިއުޅޭ އެންމެނަށް ވެކްސިން ދޭ ނިންމަން އުންމީދު ކުރައްވާ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ. ޗައިނާ ސަރުކާރުންވެސް ވަނީ ދިވެހިރައްޔިތުންނަށް 100،000 ޑޯޒްގެ ވެކްސިން ހަދިޔާކުރަން ނިންމާ އެކަން އިއުލާނުކޮށްފައެވެ.\nފުރަތަމަ ޑޯޒް 255،881، ދެވަނަ ޑޯޒް 7،951 މީހަކަށް\nކޮވިޑް ވެކްސިން: 5753 މީހަކު ދެވަނަ ޑޯޒް ޖަހައިފި


911 Ah Dhanvaru Gulhumun Thu’thu Dharifulhuge Kaanaa Delivery Kohdhiny Fuluhun! - Vaguthu\nއެމެރިކާ އަންހެނަކު ދަންވަރު ގަޑީގައި އޭނާގެ ތުއްތު ދަރިފުޅަށް ދޭ ކާނާ ކުއްލިއަކަށް ބޭނުންވުމުން އެ ގައުމުގެ ފުލުހުން ދަންވަރު ގަޑީގައި ފިހާރައިން އޭތި ގަނެގެން އެ އަންހެން މީހާ އާއި ހަވާލުކޮށްފިއެވެ.\nއެމެރިކާގެ ޔޫޓާގައި މިކަން ވެފައިވަނީ މިދިޔަ ޖެނުއަރީ މަހުގެ ފަހުކޮޅުއެވެ.5ކުދިންގެ މަންމަ ކަމުގައިވާ ޝެނޮން ބާޑަކީ އޭނާގެ ހުރިހާ ދަރިންނަށްވެސް ގާތުން ކިރުދޭ މީހެއް ކަމަށް އޭނާ ވަނީ ބުނެފައެވެ. ނަމަވެސް އެއް ރޭގެ ދަންވަރު ގާތުން ކިރުދެވެން ނެތި، އެންމެ ފަހުން ވިހެއި ތުއްތު ކުއްޖާ އަށް ތައްޔާރުކޮށްފައި ދޭނެ ކާނާއެއްވެސް ނެތުމުން ޝެނޮން ވަނީ ވަރަށް ބޮޑަށް ކަންބޮޑުވެފައެވެ.\nޝެނޮންގެ ފިރިމީހާ އެހެން ރަށެއްގައި ހުރުމުން ޝެނޮން ގޭގައި ހުރީ ދަރިންކޮޅާއި އެކު އެކަންޏެވެ. ކާނާ އެއް ގެނެސްދިނުމަށް އާއިލާގެ ބައެއް މީހުންނަށާއި އަވަށްޓެރިންނަށް ގުޅި ނަމަވެސް އެ އެންމެން ތިބީ ނިދާފައެވެ. މީގެ އިތުރުން ޝެނޮންގެ ހުރިހާ ދަރިންކޮޅުވެސް ނިދާފައި ތިބުމުން އެކުދިން ހޭލައްވައިގެން ފިހާރަ އަށް ދިއުމަކީ ރަނގަޅު ގޮތެއް ނޫންކަމަށް ޝެނޮން ނިންމިއެވެ.\nއެންމެ ފަހުން ގޮތް ހުސްވެގެން، ދަރިފުޅު ބަނޑުހައިވެގެން ތެދުވެ ރޯން ފެށުމުގެ ކުރިން ޝެނޮން ވަނީ އެ ގައުމުގެ ފުލުހުންގެ އެމަޖެންސީ ނަމްބަރު 911ށް ގުޅައި އޭނާގެ ދަރިފުޅަށް ކާނާ އެއް ގެނެސްދިނުމަށް އެދިފައެވެ.\nމިއާއިއެކު ފުލުހުން ވަނީ އިސާހިތަކު ބޮޑު ކިރު ފުޅިއެއް ހިގައިގެން އައިސްފައެވެ. ނަމަވެސް އެ ކިރު ތުއްތު ކުއްޖާ އަށް ނުދެވޭނެކަން އެނގުމުން ފުލުހުން ވަނީ އަނެއްކާ ފިހާރަ އަށް ގޮސް ރަނގަޅު ކިރު ޕެކެޓެއް ހިފައިގެން އައިސްފައެވެ.\nޝެނޮން ބުނެފައިވާ ގޮތުގައި އޭނާ އެކަން ކޮށްދޭން ފުލުހުންގެ ކިބައިން އެދުނު ނަމަވެސް ފުލުހުން އެކަން ކޮށްދޭނެކަމަށް ހީ ނުކުރާ ކަމަށާއި އަސްލު ހަދަން އުޅުނު ގޮތަކީ ފުލުހުން ގެ ދޮރުމަތީ ބައިތިއްބާފަައި އަމިއްލަ އަށް ފިހާރަ އަށް ދާން ކަމަށެވެ.\nމި ވާހަކަ މިހާރު ދުނިޔޭގެ އެކި ކަންކޮޅުތަކަށް އާއްމުވެފައިވާއިރު ގިނަ ބަޔަކު އަންނަނީ މިކަން ކޮށްދިން ފުލުސް މީހާ އަށް ތައުރީފް ކުރަމުންނެވެ. އެ ފުލުސް މީހާ އަކީވެސް3ކުދިންގެ ބައްޕަ އެއް ކަމަށއ ރިޕޯޓުތައް ބުނެއެވެ.\nފެބުރުއަރީ 20, 2020 18:25\nދެން ތިދެމީހުން ގުޅެންވީނުން.


Clubhouse gai dhivehin avadhinethi\nދިވެހިންނަކީ އަލަށް ފެންނަ ކަންތައްތަކަށް ވަރަށް ދޯޅު ބައެކެވެ. ރާއްޖެއަށް ނޫޑުލްސް ތައާރަފުވި ދުވަސްވަރު ކޮންމެ ކަމެއް ކުރިއަސް ނޫޑުލުސް ކައްކަ އެވެ. މާލެއަށް ސަބުމެރީން ތައާރަފު ވުމުން ލޯބިވެރިންގެ ބަގީޗާއަކަށްވީ ސަބުމެރިން ލިބޭ ކެފޭތަކެވެ. ގެޔަށް ފޮނުވާ ފިނިފެންމާ ވެސް ބަދަލުވީ ސަބްމެރީނަކަށެވެ. ސޯޝަލް މީޑިއާވެސް ވީ އެހެނެވެ. މި ދުވަސްވަރުގެ އެއްޗަކީ ކްލަބުހައުސް އެވެ.\nއަލަށް ފެންނަ ކަންކަމަށް ލޯބި ޖެހުމަކީ ވަކި ގައުމެއްގެ ބަޔަކަށް ހާއްސަކަމެއް ނޫނެވެ.\nކްލަބް ހައުސްގެ ދިވެހި ގުރޫޕްތަކުގެ ވާހަކަތައް ވެސް ވަރަށް ޝައުގުވެރި އެވެ. އެއް ބަޔަކު ދައްކަނީ ރަށުގެ ތަރައްގީގެ ޕްލޭން ކުރިއަށް ގެންދާނެ ގޮތުގެ ވާހަކަ އެވެ. އެ މީހުން ބޮޑަށް އިސްކަން ދެނީ ތިމާވެށްޓަށް ގެއްލުން ނުވާ ގޮތަށް ޓޫރިޒަމަށް ބިން ދޫކުރާނެ ގޮތަކަށެވެ.\nއެއް ގުރޫޕެއްގައި އޮތީ އަނބިންނާއި ފިރިން ބޭވަފާ ވަނީ ކީއްވެތޯ ކުރާ ސުވާލެވެ. އެއް އަންހެނަކު ބުނި ގޮތުގައި އަސްލު މައްސަލަ އަކީ ކައިވެނި ރޫޅޭ މައްސަލަ އެވެ. އޭގެ އަސްލަކީ ދިރިއުޅެވޭނެ ރަނގަޅު ގޮތެއް ނެތުމެވެ. ކައިވެނީގެ އުފާ ދެ މީހުނަށް ވެސް ނުލިބި ދިއުމެވެ. އަތޮޅުތަކުގައި ނަމަ އާމްދަނީ ހޯދަން ފިރިމީހާ އެހެން ރަށެއްގައި އެތައް ދުވަހަކު ހުންނަން ޖެހުމެވެ. މާލޭގައި ނަމަ ކުޑަ ކޮޓަރިއެއްގައި ކުދިންނާ އާއިލާގެ އެތައް ބަޔަކު އެކީގައި އުޅެން ޖެހުމުން ދެ މަފިރިންނަށް ހުސް ވަގުތު ނުލިބުމެވެ.\nމިޔުޒިކަކީ ހަރާމް އެއްޗެއްތޯ ނުވަތަ ހުއްދަ އެއްޗެއްތޯ ބަހުސު ކުރާ ގުރޫޕްތައް ވެސް ހުރެ އެވެ. އިރު ހަނދު ދައުރުވާ ގޮތާއި ނަމާދު ވަގުތު ބަލާ ގޮތުގެ މައްޗަށް ބޭފުޅަކު ވާހަކަ ދައްކަވާ ގުރޫޕްތަކަށް ވެސް ވަދެވެ އެވެ. އެ ބޭފުޅަކު ވާހަކަ ދައްކަވަނީ ގުރުއާނާއި ސައިންސުގެ އަލީގަ އެވެ. މިޔުޒިކުގެ ވާހަކަ ދެއްކި ގުރޫޕުގައި ވެސް ގުރުއާނާއި ސުންނަތުން ދަލީލު ދައްކަ އެވެ.\nކްލަބް ހައުސްގައި ސިޔާސީ ގުރޫޕުތައް ގިނަ އެވެ. އެއް ގުރޫޕެއްގައި ވަރަށް ފޯރީގައި ވާހަކަ ދެއްކީ 2023 ގެ ރިޔާސީ ކެންޑިޑޭޓަކާ މެދުގަ އެވެ. މިހާރު ފެންނަން ތިބި ކެންޑިޑޭޓުން ކުރެ ބައެއް މީހުނަކީ ގައުމަށް ވަރަށް ބޮޑަށް ހިޔާނާތްވެފައި ތިބި ނާގާބިލު ހީލަތްތެރި ބައެއް ކަމަށް އެކަކު ބުންޏެވެ.\nއޭނާ ދެކޭ ގޮތުގައި ރައީސް އިބްރާހިމް މުހައްމަދު ސޯލިހަކަށް ވައުދެއް ނުފުއްދުނެވެ. ރައީސް ސޯލިހު ވަނީ އިންޑިއާއަށް ގައުމު ވިއްކާލާފައި ކަމަށް ވެސް އެ ގްރޫޕްގައި ވާހަކަ ދެއްކި އެވެ. ކުރީގެ ޑިފެންސް މިނިސްޓަރު، އަދި މިހާރުގެ މަޖިލިސް މެންބަރު މުހައްމަދު ނާޒިމުގެ "ކޮރަޕްޝަނާއި ބަޣާވާތް" ދިވެހިން ދަންނަ ކަމަށް ވެސް އެ ގްރޫޕްގައި މީހަކު ބުންޏެވެ. މަދު މީސްކޮޅަކާއެކު ނަމަވެސް ކުރީގެ ހޯމް މިނިސްޓަރު އުމަރު ނަސީރު ވެސް ރިޔާސީ ރޭހަށް ނުކުންނަވައިފި ކަމަށްވެސް އިވުނެވެ. އިދިކޮޅު ލީޑަރު އަދި ކުރީގެ ރައީސް ޔާމީނުގެ ނަން، ރިޔާސީ އިންތިހާބުގެ ވޯޓު ކަރުދާސްކޮޅުގައި ނޯންނާނެ ކަމަށް ވެސް އެމްޑީޕީގެ ސަޕޯޓަރަކު އެ ގްރޫޕްގައި ބުންޏެވެ.\nއަންނަ ރިޔާސީ އިންތިހާބުގައި ޕްރޮފެސަރު ހަސަން އުގެއިލް ނުކުންނަވާފާނެ ވާހަކަ ވެސް ގުރޫޕެއްގައި އޮތެވެ. އަދި އޭނާއަށް ފާޑުކިޔައި އެކަކު ބުނި ގޮތުގައި އޭނާ މި ހުރިހާ ދުވަހު އުޅުއްވީ ރާއްޖޭން ބޭރުގަ އެވެ. ރައްދުގައި ވާހަކަ ދެއްކި މީހަކު، ބޮޑަށް ރަނގަޅީ ދިވެހިންގެ ފައިސާއިން ބޭރަށް ފޮނުވާ ކިޔަވައިދިނީމާ އެނބުރި ރާއްޖެއަށް އައިސް ދިވެހިންގެ ބޯ ކައިގެން މަތީ މަގާމުތަކަށް އަރައި، ގައުމު ވިއްކައި ކޮރަޕްޝަނުގައި ހައްދު ފަހަނައަޅާ ގޮސް، ބޮޑެތި މަހުޖަނުންނަށްވި މަކަރު ވެރިންތޯ އެހި އެވެ. އަދި ފަސްބައި ހަޑިނުކޮށް ރާއްޖެއަށް ރީތި ނަން ހޯދައިދޭ ޒަމާނީ އިލްމުހުރި ސާފު ގާބިލް ދިވެއްސެއްތޯ ވެސް އެހި އެވެ.\nމޮޅު ގޮތަކަށް އިހްތިޖާޖު ކުރާ މިނިސްޓަރެއް


STO ge aharee aanmu jalsaa mi mahuge 16 vana dhuvahu!\nވިޔަފާރި - އަހަރީ އާންމު ޖަލްސާ\nއެސްޓީއޯގެ އަހަރީ އާންމު ޖަލްސާ މި މަހުގެ 16 ވަނަ ދުވަހު!\n2017 ވަނަ އަހަރު ހިއްސާގެ ފައިދާ ބަހާފައި ވަނީ 55 ރުފިޔާ\nކ. މާލެ 8 މެއި 2019 | ބުދަ 18:59 1,970\nއެސްޓީއޯ ހެޑް އޮފީސް - މުހައްމަދު ޝަރުހާން\nސްޓޭޓް ޓްރޭޑިންގ އޯގަނައިޒޭޝަން އެސްޓީއޯގެ 2018 ވަނަ އަހަރުގެ އަހަރީ އާންމު ޖަލްސާ މިމަހުގެ 16 ވަނަ ދުވަހުގައި ބޭއްވުމަށް ހަމަޖައްސައިފިއެވެ.\nއެސްޓީއޯ އިން ބުނެފައި ވަނީ އެ ކުންފުނީގެ އަހަރީ ޢާންމު ޖަލްސާ ބޭއްވުމަށް ހަމަޖެހިފައި ވަނީ 16 ވަނަ ދުވަހުގެ ރޭ ރޭގަނޑު 22:00 ގައި ދަރުބާރުގެ، ރަންނަބަނޑޭރި މާލަމުގައި ކަމަށާއި ޖަލްސާއަށް ކުންފުނީގެ އެންމެހައި ޙިއްސާދާރުންނަށް ދަޢުވަތު އަރުވާ ކަމަށެވެ. މިދިޔަ މަހުގެ 21 ގައި ބޭއްވުނު ޑިރެކްޓަރ ބޯޑުގެ ބައްދަލުވުމުގައި ވަނީ އެސްޓީއޯ އިން މިދިޔަ އަހަރު ލިބުނު ފައިދާއިން ހިއްސާއަކަށް 58ރ. ބަހަން ނިންމާފައެވެ.\nއެސްޓީއޯ އިން 2017 ވަނަ އަހަރު ހިއްސާގެ ފައިދާ ބަހާފައި ވަނީ 55ރ. ގެ ރޭޓުންނެވެ. 2017 ވަނަ އަހަރު އެ ކުންފުންޏަށް 7.5 ބިލިއަން ރުފިޔާ ލިބިފައިވާއިރު އޭގެ ތެރޭގައި ސާފު ފައިދާގެ ގޮތުގައި ލިބިފައި ވަނީ 211 މިލިއަން ރުފިޔާއެވެ. އަދި ކުންފުނި ހިންގުމުގެ ފައިދާގެ ގޮތުގައި 287 މިލިއަން ރުފިޔާ ވަނީ ލިބިފައެވެ.\nމިދިޔަ އަހަރުގެ ހަތަރު ކުއާރޓާގައި ވެސް އެކުންފުންޏަށް ފާއިދާތަކެއް ވެފައިވާއިރު ފުރަތަމަ ކުއާޓަރުގައި 46 މިލިއަން ރުފިޔާގެ ފައިދާ، ދެވަނަ އަދި ތިން ވަނަ ކުއާޓާރގައި 47 މިލިއަން ރުފިޔާ، މީގެ އިތުރުން ހަތަރުވަނަ ކުއާޓާރގައި 65 މިލިއަން ރުފިޔާގެ ފައިދާ ވަނީ ވެފައެވެ.


Maruge adhabu uvaalan Rajjeyge Ganoonuthah badhalu kuran govalaifi\nއެއްވެސް ކުށަަކަށް މަރުގެ އަދަބު ދިނުން ނުހިމެނޭ ގޮތަށް އަދި މަރުގެ އަދަބު އުވާލުމަށް ރާއްޖޭގެ ގާނޫނުތައް ބަދަލުކުރުމަށް އެމްނެސްޓީ އިންޓަނޭޝަނަލުން ރާއްޖެއަށް ގޮވާލައިފި އެވެ.\nއެ ޖަމިއްޔާއިން މިގޮތަށް ރާއްޖެއަށް ގޮވާލާފައިވަނީ ޑރ. އަފްރާޝީމް އަލީ އަވަހާރަކޮށްލި ކުށް ސާބިތުވެ ޝަރުއީ ތިން މަރުހަލާގެ ކޯޓުން ވެސް މަރަން ހުކުމްކޮށްފައިވާ ހ. ލޮބީ ހުސެއިން ހުމާމް މަރަން ސަރުކާރުން މަސައްކަތްކުރަމުންދާތީ އެކަމާ ކަންބޮޑުވުން ފާޅުކޮށް ނެރެފައިވާ ބަޔާނުގަ އެވެ.\nއެ ބަޔާނުގައި ބުނެފައިވަނީ 60 އަހަރަށްވުރެއް ދިގު މުއްދަތަކަށްފަހު ފުރަތަމަ ފަހަރަށް މަރުގެ އަދަބު ތަންފީޒު ކުރުމަށް ރާވާ ރޭވުންތައް ހުއްޓާލަން ޖެހޭ ކަމަށެވެ. އަދި، އިންސާފުވެރި ޝަރީއަތެއްގެ ރުކުންތައް އެންމެ މަތީ ދަރަޖައަށް ފުރިހަމަނުކޮށް އަދަބު ތަންފީޒު ކުރުމަކީ ޣައިރު ގާނޫނީ ގޮތުން މީހަކު މެރުމުގެ ކުށުގެ ތެރޭގައި ހިމެނޭ ކަމެއް ކަމަށެވެ.\nއެމްނެސްޓީން ބުނީ، މަރުގެ އަދަބު ތަންފީޒުކުރަން ފެށުމަކީ ރައްޔިތުންގެ ރައްކާތެރިކަމާއި ގާނޫނުގެ އަމުރު ދެމެހެއްޓުމަށް ލާޒިމްކަމެއް ކަމަށް ރައީސް އަބްދުﷲ ޔާމީން ވިދާޅުވެފައިވުމަކީ ސިހުން ލިބޭ ކަމެއް ކަމަށެވެ. މަރުގެ އަދަބަކީ ކުށުގެ ވެއްޓާ މުޖުތަމައު ދުރުކުރުމުގައި އެހެން އަދަބުތަކަށްވުރެ ބޮޑު ދައުރެއް އަދާކުރާ ކަމެއް ކަމަށް ސާބިތުކޮށް ދިނުމަށް ކުރެވިފައިވާ އެއްވެސް ދިރާސާއަކުން އެކަން ސާބިތުކޮށްދެވިފައިނުވާ ކަމަށް ވެސް ބަޔާނުގައި ވަނީ ބުނެފަ އެވެ.\nއިތުރަށް އެ ބަޔާނުގައި ބުނެފައިވަނީ، ކޮންމެ ފަދަ ކުށެއްކުރި މީހެއް ކަމަށްވީ ނަމަވެސް ނުވަތަ ކޮންމެ ފަދަ ހާލަތެއްގެ ކުރި ކުށެއް ކަމަށްވީ ނަމަވެސް މަރުގެ އަދަބު ދިނުމަށް އެމްނެސްޓީ އިން ދެކޮޅު ހަދަނީ އެއްވެސް އިސްތިސްނާއަކާނުލާ ކަމަށެވެ. އަދި ރާއްޖޭގެ މަރުގެ އަދަބު ތަންފީޒުކުރުން ފެށުން ވެގެންދާނީ ފަރުދުންގެ އިންސާނީ ހައްގުތައް ފަނާކުރަނިވި ބޮޑު ފިޔަވަޅަކަށް ކަމަށް ވެސް ވަނީ ބުނެފަ އެވެ.\nއެ ޖަމާއަތުން ބުނީ ދުނިޔޭގެ ގައުމުތަކުން ދަނީ މަރުގެ އަދަބު ދިނުމާ ދުރުހެލިވަމުން ކަމަށާއި 140 ގައުމު ވަނީ މަރުގެ އަދަބު އުވާލައި ނުވަތަ ތަންފީޒުކުރުން ހުއްޓާލާފައި ކަމަށެވެ.\nހުމާމާއި އުމުރުން 18 އަހަރު ނުފުރެނީސް ކޮށްފައިވާ ކުށަށް މަރުގެ އަދަބު ކަނޑައަޅާފައިވާ ފަރާތްތައް ޝާމިލުވާ ގޮތަށް މަރުގެ އަދަބު ދިނުމުގެ ހުކުމް އިއްވާފައިވާ އެންމެހައި ގައިދީންނަށް ވަގުތުން ލުއިދީ މަރުގެ އަދަބު ނޫން އަދަބަކަށް ހުކުމް ބަދަލުކޮށްދިނުމަށް އެ ޖަމާއަތުން ވަނީ އެދިފަ އެވެ. ރާއްޖޭގައި ގާތްގަނޑަކަށް 17 އެއްހާ މީހުންނަށް މަރުގެ ހުކުމް އިއްވާފައިވެ އެވެ.\nމަރުގެ ހުކުމް ހުސައިން ހުމާމް


ޖުނުބުވެރި ޙާލުގައި ކައިބޮއިހެދުމާއި ނިދުން – DhiSalafiyyah\nޖުނުބުވެރި ޙާލުގައި ކައިބޮއިހެދުމާ ނިދުމަކީ މަނާކަމެއް ނޫނެވެ. ނަމަވެސް ޖުނުބު ވެރިވެގެންވާ ޙާލު ކައިބޮއި ނިދައި ހަދަން ބޭނުންވެއްޖެނަމަ ޥުޟޫކޮށްގެން ކައިބޮއި ހެދުން މުސްތަޙައްބު ވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމްގެ ރަނގަޅު ނަމޫނާގައި ވާގޮތަކީ އެއީއެވެ. މާތްﷲ ރުއްސުންލެއްވި ޢާއިޝާ ރަޟިޔަﷲ ޢަންހާ ވިދާޅުވިއެވެ.\n“ أَنَّ النَّبِيَّ صَلَّى اللَّهُ عَلَيْهِ وَسَلَّمَ كَانَ إِذَا أَرَادَ أَنْ يَأْكُلَ أَوْ يَنَامَ تَوَضَّأَ تَعْنِي وَهُوَ جُنُبٌ” (އަބޫދާއޫދު 221)\nޔަޢުނީ : “ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމް ޖުނުބު ވެރިވެ ވަޑައިގެންވާ ޙާލުކޮޅު ފަރީއްކުޅުއްވަން ނުވަތަ އަވަހާރަފުޅު ލެއްޕެވުމަށް ބޭނުންފުޅުވާނަމަ ޥުޞޫކުރައްވާކަމުގައި ވިއެވެ.” މިއެވެ.\nވީމާ ޖުނުބުވެރިވެގެންވާ ޙާލު ކައިބޮއި ހެދުމާ އަދިފަހުން ހިނައިގަތުމަށްޓަކައި ހިނައިގަތުމުގެ ކުރީ ނިދުމީ މަނާކަމެއްނޫނެވެ. ނަމަވެސް އެފަދަކަމެއް އެފަދަ ޙާލުގައި ކުރަން ޤަސްދުކުރާމީހާ ވުޟޫކުރުމީ ރަސޫލުﷲ ޞައްލަﷲ ޢަލައިހި ވަސައްލަމްގެ އިރުޝާދު ގައިވާ ގޮތެވެ. އެއީ ރަނގަޅު މޮޅު އިތުރުގޮތެވެ. އަދި ޖުނުބު ވެރިޔާ ކައިބޮއި ހެދުމާއި ނިދުމާ މިކަންކަމުގެ ކުރިން ހިނައިގަތުމަކީ އޮޅުމެއްނެތްގޮތުގައި އެންމެ ރަނގަޅު ގޮތެވެ. ފަހެ މިހުރިހާ ގޮތަކީ ރަސޫލުﷲ ޞައްލަﷲ ޢަލައިހި ވަސައްލަމްގެ މަތިވެރި އިރުޝާދުން ފެންނަ ގޮތްގޮތެވެ.


Villa ah rahthah dhookuri ebbasvunthah ACC in thahugeeg kuranee | Mihaaru\nކްރިމިނަލް ކޯޓުގައި ޝަރީއަތަކަށް ފަހު، އަދީބު މީހަކާ ސަލާމް ކުރައްވަން އަތް ދިއްކުރައްވަނީ.---މިހާރު ފޮޓޯ: ހުސެއިން ވަހީދު\nވިލާ އަށް ރަށްތައް ދޫކުރި އެއްބަސްވުންތައް އޭސީސީން ތަހުގީގުކުރަނީ\n10 ޖޫން 2018 - 13:20 12 comments\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ވިލާ ކުންފުންޏަށް ހުރިހާ ރަށްތަކެއް ދޫކުރުމަށް ހެދި ސެޓްލްމަންޓް އެގްރީމަންޓުތަކުގެ މައްސަލަ އެންޓި ކޮރަޕްޝަން ކޮމިޝަން (އޭސީސީ) އިން ބަލަމުން އަންނަ ކަމަށް ކުރީގެ ނައިބު ރައީސް އަހުމަދު އަދީބުގެ ވަކީލު މޫސާ ސިރާޖު މިއަދު ވިދާޅުވެއްޖެ އެވެ.\nވިލާ ކުންފުންޏަށް ސަރުކާރުން ދޫކުރި ފަސް ރަށެއް ސަރުކާރުން އަތުލީ ގާނޫނާ ޚިލާފަށް ކަމަށް ކަނޑައަޅައި، އެ ފަސް ރަށުގެ މައްސަލަ ވިލާ ކުންފުންޏާ އެއްކޮޅަށް ސުޕްރީމް ކޯޓުން މިދިޔަ އޭޕްރީލް މަހު ހުކުމްކޮށްފައިވެ އެވެ. އެނގިފައިވާ ގޮތުގައި، އެ ފަސް ރަށުގެ މައްސަލައިގެ އިތުރުން، ދެން ވިލާ އަށް ދޫކުރުމަށް ހެދި ހުރިހާ ރަށެއްގެ ސެޓްލްމަންޓް އެގްރީމަންޓުތަކުގެ މައްސަލަ އޭސީސީން އަންނަނީ ބަލަމުންނެވެ.\nއެގޮތުން، ސެޓްލްމަންޓް އެގްރީމަންޓު ހެދި އިރު، އޭރުގެ ޓޫރިޒަމް މިނިސްޓަރަކަށް ހުންނެވި އަދީބާ މިދިޔަ ބުރާސްފަތި ދުވަހު ދޫނިދޫ ޖަލުގައި ސުވާލުކުރި އިރު، ޓޫރިޒަމް މިނިސްޓްރީގެ ބައެއް މުވައްޒަފުންނާ ވެސް އޭސީސީން ވަނީ ސުވާލު ކޮށްފަ އެވެ.\nއެކަމަކު، މިކަމާ ގުޅިގެން އޭސީސީގެ ބަހެއް ވަނީ ލިބޭ ގޮތް ނުވެފަ އެވެ.\nއަދީބުގެ ވަކީލު ސިރާޖު "މިހާރު" އަށް ވިދާޅުވީ ސެޓްލްމަންޓް އެގްރީމަންޓްތަކާ ގުޅިގެން އަދީބާ ސުވާލު ކުރުމުން، ތަހުގީގަށް އެއްބާރުލުން ދޭން ބޭނުން ނުވާ ކަމަށް އޭސީސީގެ މުވައްޒަފުންނަށް އަދީބު އެންގެވި ކަމަށެވެ. ރަސްމީ ހައިސިއްޔަތުން ކުރަން ޖެހޭ ކަން ނަހަމަ ގޮތުގައި ކުރުމުގެ ތުހުމަތު އަދީބަށް ކުރާއިރު، އެ މައްސަލައިގައި އަދީބާ ސުވާލުކޮށްގެން ނުވާނެ ކަމަށް ވެސް ސިރާޖު ވިދާޅުވި އެވެ.\n"ފުރަތަމަ ކަމަކަށް ދޫނިދޫގައި ސުވާލު ނުކުރެވޭނެ. އޭސީސީ އަށް ހާޒިރުކޮށްގެން ސުވާލު ކުރިޔަސް ކުރަން ޖެހޭނީ. އަނެއްކާ ސުޕްރީމް ކޯޓުން ފަސް ރަށެއްގެ މައްސަލައިގައި، ރަށްތައް އަތުލީ ގާނޫނާ ހިލާފަށް ކަމަށް ކަނޑައަޅާފައި އޮއްވާ އިތުރަށް އެ މައްސަލަ ބަލައިގެން ނުވާނެ،" ސިރާޖު ވިދާޅުވި އެވެ.\nއޭނާ ވިދާޅުވި ގޮތުގައި ސެޓްލްމަންޓް އެގްރީމަންޓުތަކަކީ މީގެ ހަތަރު އަހަރު ކުރިން ހެދި އެއްބަސްވުންތަކެކެވެ. އެހެންކަމުން އެ މައްސަލައިގައި އަދީބާ ސުވާލު ކުރަން ޖެހޭ އެއްވެސް ސަބަބެއް ނެތް ކަމަށް ވެސް ވިދާޅުވި އެވެ.\nސިރާޖު ވިދާޅުވީ އޭސީސީގެ މި އަމަލަކީ ގާސިމަށް ޖެއްސުން ކުރުމުގެ ނިޔަތުގައި ސަރުކާރު އަޑީގައި އޮވެގެން ކުރަމުންދާ ކަމެއް ކަމަށެވެ. ވިލާއާ އެކު ހަދާފައި ހުރި އެއްބަސްވުންތަކަކީ ގާނޫނުތަކާއި ގަވައިދުތަކާ އެއްގޮތަށް ހެދި އެއްބަސްވުންތަކެއް ކަން އަދީބު ގަބޫލުކުރައްވާ ކަމަށް އޭނާ ވިދާޅުވި އެވެ.\nރައީސް އަބްދުﷲ ޔާމީން އަވަހާރަކޮށްލަން އުޅުއްވި މައްސަލަ އާއި މޯލްޑިވްސް މާކެޓިން އެންޑް ޕަބްލިކް ރިލޭޝަން (އެމްއެމްޕީއާރުސީ)ގެ ހިޔާނާތްތަކާ ގުޅިގެން އަދީބަށް ވަނީ 33 އަހަރުގެ ޖަލު ހުކުމެއް އިއްވައިފަ އެވެ. އަދި އަދީބުގެ ހިޔާނާތާ ގުޅޭ އިތުރު މައްސަލަތަކެއް ކްރިމިނަލް ކޯޓަށް ވަނީ ހުށަހަޅައިފަ އެވެ.\nރަށްތަކާއި ފަޅުތައް އަތުލީ ގާނޫނާ ޚިލާފަށް ކަމަށް ސިވިލް ކޯޓުން 2016 ގައި ހުކުމް ކޮށްފައި ވަނިކޮށް މިދިޔަ އަހަރު ހައި ކޯޓުން ވަނީ ސިވިލް ކޯޓުގެ ހުކުމް ބާތިލްކޮށް، އެ ތަންތަން އަތުލީ ރަނގަޅަށް ކަމަށް މިދިޔަ އަހަރު ނިންމައިފަ އެވެ. އެ މައްސަލަ ވިލާ އިން ސުޕްރީމް ކޯޓުގައި އިސްތިއުނާފް ކުރުމުން އެ ކޯޓުން ވަނީ ހައި ކޯޓުގެ ހުކުމް ބާތިލްކޮށް، ސިވިލް ކޯޓުގެ ހުކުމް ރަނގަޅު ކަމަށް ނިންމައިފަ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ވިލާ ހޮޓެލްސް އެންޓި ކޮރަޕްޝަން ކޮމިޝަން ސުޕްރީމް ކޯޓް ވިލާ ގްރޫޕް


ކިހައްޑިޔަ: އަސްލުމީހާއަކީ ފިލިމީހާ! އަސްލަށްވެސް ފިލި އަސްލު މީހާ؟ — Ihavandhoo.com\n26 އޮގަސްޓު 2016 8 ޢަބްދުލްމާނިޢު ޙުސައިން\nމިދިޔަ ކުޑަ އީދާ އިހަވަންދޫ ރައްޔިތުން ބައްދަލު ކުރީކީ އެހައި އުފަލަކުން ނޫނެވެ. ޑެންގީ ބަލީގެ ބޮޑު މުސީބާތެއް ކުރިމަތިވެ ރައްޔިތުން ތިބީ ބިރުން ފިއްކެނޑިފައެވެ. އެ އާފާތުން ސަލާމަތްވުމަށް ރައްޔިތުން ދިޔައީ ފިސާރި މަސައްކަތް ކުރަމުންނެވެ. ބަލި މައިތިރި ކުރުމަށް ރަށުގެ މުއައްސަސާތަކުން ގިއްކިޔައިފައި ހަރަކާތްތައް ހިންގިއެވެ.\nޑެންގީ ހުމުން ދޮންކޮށްލާފައި އޮތް އިހަވަންދޫ ދޫކޮށް، އެ މީހާ ދިޔައީ ބާރަށަށެވެ. ރަހުމަތްތެރި މަޖިލިސް މެމްބަރާއެކު އީދުގެ އުފާ ހޯދުމަށެވެ. ލައްކަ ފޯރި ނަގާލާނެތާއެވެ.\nހަތަރުދަމު ހިންގާފައި ހުންނަ އެ މީހާގެ ފޭސްބުކް އެކައުންޓުންވެސް ބަލީގެ ތަންމަތީ ފިދާވަމުންދިޔަ އިހަވަންދޫ ރައްޔިތުންގެ ހާލަތަށްޓަކައި ކަންބޮޑުވެގެނެއް ހަމަހިލާ އެއްވެސް އަޑެއް އިއްވާލިއަތީ ނުފެނުނެވެ. އިހުތިޔާރު ކުރީ ހަނު ހުރުމަށެވެ.\nއީދު އުފާ ނިންމާލުމަށްފަހު ވެސް، މަރަށް ތެޅެމުންދިޔަ އަމިއްލަ ރަށަށް މިޝްރާބުކުރުމުގެ ބަދަލުގައި ފެނިގެން ދިޔައީ ފުރަމާލެއަށް އަމާޒު ހިފިތަނެވެ. ވީގޮތެއް ބަލައިލާނަމޭ ހިތާ ގުޅާ ގުޅާ ގުޅާ ގުޅާ ފޯނަށް ޖަވާބުދޭ ގޮތެއް ނުވިއެވެ.\nދެން ފެނުނީ ނިކަން ޖަޒުބާތީ ދެތިން ޕޯސްޓެއް ފޭސްބުކަށް ވައްޓައިލިތަނެވެ. ހިތައް އެރިއެވެ. އަޅެ ކިހިނެއްވީބާއެވެ.\nމާލޭ މަގެއް މަތިން ދާތަން ފެނިގެން ގުޅައިފީމެވެ. ރިންގްވިކަން ވެސް އެނގޭހެނެއް ހިއެއްނުވެއެވެ. ފޯނުވެސް އޮތީ ހަނުގައިގެން ހީވެއެވެ.\nރަށުގެ ހާލަތު ގޯހުން ގޯހަށް ގޮސް ދުވާލަކު ފަސްހަ މީހުންނަށް ޑެންގީ ބަލި ޖެހެމުންދިޔަހިނދު، އެ މީހާގެ ފޭސްބުކުން ފެންނަން ފެށީ ފާޑުފާޑުގެ ކާނާތައް ހިމެނޭ އަގުބޮޑު ސުފުރާތަކުން މުއްތިކުރާތީ ނަގާފައިވާ ފޮޓޯތަކެވެ.\nދޭތެރެއަކުން ރާއްޖޭގެ ސިޔާސީ މަޝްރަހާމެދު ބަހެއް ބުނެލިޔަކަސް، އިހަވަންދޫގެ ހާލަތާމެދު ހަމަ ކުޑަވެސް ބަހެއް ބުނާތީ ނުފެނުނެވެ. ރަށުގައި ނުހުރިތާ އެހެން ވަސީލަތަކުން ވެސް ހެޔޮ އެދުމެއް ފޮނުވައިނުލީއެވެ.\nދަންނަ މީހަކުކުރެން އަހައިލީމާ ބުނީ "ވިޔަފާރީގައި މަޅިއެއް އަރައިގެން" އުޅެނީ ކަމަށެވެ.\nއޭނާއަކީ ރައްޔިތުންނަށް އަޅާލައި އޯގާތެރިވުމަށް އިންތިހާބުކޮށްފައި ހުރި ހާދިމެކެވެ. ރައްޔިތުންގެ ހާލުއަހުވާލު އޮޅުންފިލުވުމަށް މަތިކޮށްފައި ހުރި ވެރިއެކެވެ. ރައްޔިތުންގެ މުހުތާޖުތަކައިގެން އިސްވެ އުޅުމަށް އައްޔަނުކޮށްފައި ހުރި ބޮޑެކެވެ. ރައްޔިތުންގެ ހިތާމަތަކަށް އުފާ ހޯދާދިނުމަށް ހޮވާފައި ހުރި ބޮޑު ކަތީބެކެވެ. ހެޔޮ ވާނީ ކިހިނަކުން ހެއްޔެވެ!\nރައްޔިތުން ހާލުގައި ޖެހުނު ދުވަހު ރައްޔިތުންނަށް އެހީ ނުވީ ކީއްވެ ހެއްޔެވެ؟ ރައްޔިތުންގެ ބުރޯކަމަށް ބުނެ ނެގިހާ ސެލްފީތަކަށް ދިން ހުރުމަތަކީ މިއީތޯއެވެ؟ ރައްޔިތުންނާއެކު އެ ދުވަހު ނުވީ އަޅެ ރައްޔިތުން ކޮން ކުށެއް ކޮށްގެން ހެއްޔެވެ؟ ރައްޔިތުން ޖަވާބު ބޭނުންވެއެވެ.\nއޭނާ ފިލީއެވެ. ޒިންމާއަށް ފިލީއެވެ. ރައްޔިތުންނަށް ފިލީއެވެ. ގެއްލުނީއެވެ. އޭނާއަކީ ފިލިމީހާއެވެ. ރައްޔިތުން އުފެއްދި ޖަވާބަކީ އެއީއެވެ. ރައްޔިތުންނަށްވެސް އޭނާ ގެއްލުނީއެވެ. ފިލިމީހާ ހޯދާކަށް ރައްޔިތުންނެއް ވެސް ދެން އަމުދަކުން ނޫޅޭނެއެވެ.\nމި މަހު ސޯޅަ ވަނަ ދުވަހު ފިލިމީހާ ފޭސްބުކްގައި ސުވާލެއް އުފައްދައިފިއެވެ. "އަސްލުމީހާ ކޮބައިބާ"؟ މި ސުވާލެވެ.\nއެ ސުވާލަށް އޭނާ ޖަވާބު ވެސް ދިނެވެ. #އަސްލުމީހާ2017 ކަމަށް ބުނެ އޭނާ ފެށި ކެމްޕެއިން ހަރަކާތުންނެވެ. އާދެ! އަސްލުމީހާއަކީ އޭނާއެވެ. ފިލިމީހާއެވެ.\nރައްޔިތުންނަށް ސާފުވާން ޖެހެއެވެ. އަސްލުމީހާއަކީ ފިލިމީހާއެވެ. ފިލިމީހާއަކީ އަސްލުމީހާއެވެ. އެއީ އަސްލަށްވެސް ފިލިމީހާއެވެ. ފިލީ އޭނާއެވެ. އެއީ ހަމަ އެ މީހާއެވެ. އޭނާ އެހަދަނީ ދޮގެން ނޫނެވެ.\n2017 އަށް އޭނާ އެ ހުރީ ނުކުމެއެވެ.\nރައްޔިތުންނަށް އެނގުނު ގޮތަކަށް އެ ދުވަހަކުން ޖަވާބު ވެސް ލިޔާނެ ނޫންތޯއެވެ. ހާސްވާކަށް ނުޖެހެއެވެ. ކޯޑިނޭޓަރުންގެ މަގާމު އޮންނާނެއެވެ.\n– 27 އޮގަސްޓު 201620\nއަސްލުމީހާ 2017 ހަނދާންނައްޓާލާ، ވަރަށް ފުރިހަމަ ލިޔުމެއް\n– 27 އޮގަސްޓު 201640\nއަހަރެން އަސްލުމީހާ ދޫކޮށްލި ސަބަބު․
- ރައްޔިތުންނަށްވުރެ ވިޔަފާރި މުހިންމުވުން
- ކުރާވިޔަފާރި ޓްރާންސްޕޭރެންޓް ނުވުން (އަޑިނޭގޭ ކަންތައްތަކެއް ހުރުން)
- ބައެއްމީހުންގެ ދަށުވުން
- ބައެއް ރައްޔިތުންނާ ޒާތީގޮތުން ޖައްސާލާގޮތްހުރުން
- އެމްޑީޕީ3ކައުންސިލަރުންނަށް އެތެރޭގެ ހަބަރުތައް ގެންގޮސް، އެހެންމީހުންގެ އަގުވެއްޓޭ އަމަލުތައް ހިންގުން
- ދެބައުޑުވުން
- އަޑި ނުބައިވުން
- ހިއްވަރުނެތުން
- ވިޝަނެއް ނެތުން
- މުހައްމާގެ އަގުވެއްޓުން
- ޕާޓީތެރޭ ހަމަނުޖެހުން އުފައްދަން މަސައްކަތްކުރުން\n– 27 އޮގަސްޓު 201660\nމި ލިޔުމަށް ހަމަ ދޭނީ 100\n– 27 އޮގަސްޓު 201630\nމޮހައްމަދު ރަޝީދު - މުންޒިރު މޯޑަށް / މުންޒިރު މޯޑް - މުންޒިރު ބްރޯއަށް / މުންޒިރު ބްރޯ - އަސްލުމީހާއަށް / އަސްލުމީހާ - ؟؟؟؟؟؟ (ނަސޭހަތް- އަމިއްލަ ނަފްސް ދެނެގަތުމަށް ނުކުޅެދޭ މީހާ ސިޔާސީކަންކަމުގައި ނޫޅުން ބުއްދިވެރި)\nއެއީ އަސްލުމީހާ އެއް ނޫން․ އެއީ އަސްލެއްނެތް މީހާ! ނުވަތަ އަސްލު މޮޔަމީހާ! މީހަކަށް އަދި ކަމެއްލިބުނަކަސް ދެންތިމާވަރެއް ނެތިގެން ދުވަންފެށީމަ ދެންބަލަންތިބީންނަށް ހީވާނީ ޖިންނިމޮޔަވެގެން އުޅެނީއޭ! އެހެން އުޅެމުންގޮސް ހުރި އަސްލުކަންވެސް ގެއްލި އަސްލެއްނެތް، މޮޔަމީހާގެ ގޮތުގައި މީހުން ހަޖޫޖަހަނީ! 2017 ގަ ގޭ ކުދިންގެ ވޯޓްކޮޅުން ހިތްހަމަޖައްސާލާނެ ކަމަށް ހީކުރަން! ވަރަށް ވެދުން․․․․․․\nލިޔުންތެރިން ބޭކާރުކަންކަމަށް ލިޔުމެއްނެތް․ ރައްޔިތު މީހާ ވޯޓުދޭނީ ލިބޭ ވަގުތީ މަންފާއަކަށް ނުވަތަ ތިމާގެ ކަމުގެ ގުޅުންއޮތް ނުވަތަ ގާތް އެކުވެރިންނަށް․ މިނޫންގޮތަކަށް މީހަކަށް ވޯޓު ދޭނޭކަމެއްވެސް ނެތް․ މޮޅު ފާސް ނަގައިގެން ޑިގްރީ ކޮނޑުއަޅައިގެން އުޅޭމީހުންގެ ޙާލު އެހެން މީހުންނަށްވުރެ ބޮޑު․ ޙައްޤުބަސް ބުނާކަށް ނުކެރެ․ ތިބެނީ ހަފަރާތުން ނިގޫ ފިތި ބާރުވެފަ․ އިންތިޚާބު ތަކަށް ހޮވަން އެންމެރަނގަޅީ ރަށުތެރޭގައިއުޅޭ ބުއްދީގައި ހަލަލެއް ހުންނަމީހުން․․ އޭރުން ކޮށްމެ މީހަކަށްވެސް އެނގޭނެ އޭނާއަކީ ކާކުކަން․․ މިސާލަކަށް ޕައްލަންބެ ކަހަލަ އަންމަކަޅޭ މެންކަހަލަ މީހުން․\n– 28 އޮގަސްޓު 2016 1 0\nMiyah kiyanee xaathee vumey. Vaki myhehge vaahaka seedhaa namun bune eynaage aguvahtaalaa iru. Hithuge rahumeh neithaaku kulunehves nethey. Bunan miulheny siyaasee myhunnakeeves hama insaanunney. Emyhun kuhves kuraanee abdul maaniumenves kuhkuraane . Ekamu evaahaka myhen noohehgai jahaa aguvahtaaleema vaa ihusaas adhi abdul maaniumennahves ingeyne\n–5ސެޕްޓެމްބަރު 2016 1 0


Raajje Amaankoh Beyvumah Kuran Jehunu Hurihaa Kameh Kuraanan - Fuluhun - Vaguthu\nއަދަދުތައް ދަށުގައި، ރައްކާތެރިކަމުގެ ފިޔަވަޅެއް ވެސް ނެތް! - 15 ގަޑިއިރު ކުރިން\nރާއްޖެ އަމާންކޮށް ބޭއްވުމަށް ކުރަން ޖެހުނު ހުރިހާ ކަމެއް ކުރާނަން – ފުލުހުން\n3 އަހަރު ކުރިން ( މާޗް 18, 2018 )\nމަޖީދީ މަގުގައި ފުލުހުން ޙަރަކާތްތެރިވަނީ - ވަގުތު އިމޭޖަސް: މުޙައްމަދު ޖިމީ\nދިވެހި ރާއްޖެ އަމާންކޮށް ބޭއްވުމަށް ކުރަން ޖެހުނު ހުރިހާ ކަމެއް ކުރާނެ ކަމަށް މޯލްޑިވްސް ޕޮލިސް ސާވިސް އިން ވިދާޅުވެއްޖެއެވެ.\n"ވަގުތަށް" ދެއްވި އިންޓަވިޔުއެއްގައި ފުލުހުންގެ ތަރުޖަމާނު، ސްޕްރިންޓެންޑެންޓް އޮފް ޕޮލިސް އަހުމަދު ޝިފާން ވިދާޅުވީ ސަރުކާރާއި އިދިކޮޅު ފަރާތެއްވިޔަސް އަދި އެއްކޮޅު ފަރާތެއްވިޔަސް ރާއްޖޭގެ އަމަން އަމާން ކަމާއި ސުލްހަ މަސަލަސްކަން ނަގާލުމުގެ ފުރުސަތު ދިވެހި ފުލުހުން ނުދޭނެ ކަމަށެވެ.\nއަދި ދިވެހި ގައުމިއްޔަތަށް ނުރައްކަލެއް ވެދާނެ އެއްވެސް ކަމެއް ކުރުމުގެ ފުރުސަތު ދިވެހި ފުލުހުން ނުދޭނެ ކަމަށްވެސް ޝިފާން ވިދާޅުވިއެވެ.\n" ދިވެހި ފުލުހުންނަކަށް ނޯންނާނެ އެއްކޮޅެއް، އިދިކޮޅެއް. ހުކުރެއް ހޮނިހިރެއް. ދިވެހި ފުލުހުންގެ މަސައްކަތަކީ ގައުމު އަމާންކޮށް ބޭއްވުން. އެހެންކަމުން ގައުމު އަމާންކޮށް ބޭއްވުމަށް ފުލުހުން ދާނީ 24 ގަޑިއިރު ކެނޑި ނޭޅި މަސައްކަތް ކުރަމުން" ޝިފާން ވިދާޅުވިއެވެ.\nއަދި މުޒާހަރާތަކާއި ގުޅިގެން ވިޔަސް އަދި އެނޫން ކަމެއްގައިވެސް ފުލުހުންގެ ބެލުމުގެ ދަށުގައިވާ މީހަކަށް ފުލުހުން އަނިޔާކުރަނީ ނަމަ އެއީ ކުށެއް ކަމަށާއި އެ ފަދަ ހާލަތެއްގައި އެ ފުލުހަކާއި ދެކޮޅަށް ޝަކުވާ ހުށައެޅޭނެ ކަމަށާއި ، ޝަކުވާ ހުށައެޅުމުން އެ ޝަކުވާ ފުހުންގެ ޕްރޮފެޝަނަލް ސްޓޭންޑާން ކޮމާންޑުން ބަލުމަށް ފަހު އެކަމާއި މެދު އިންޓާނަލް ފިޔަވަޅުތަކެއް އަޅާނެ ކަމަށްވެސް ޝިފާން ވިދާޅުވިއެވެ.\nފުލުހުން މިހެން ވިދާޅުވެފައިވާއިރު ފަހަކަށް އައިސް އިދިކޮޅު އިއްތިހާދުން މާލެ ތެރެ ހަލަބޮލިކުރުމަށް ކުރަމުން ގެންދާ މުޒާހަރާތަކުގައި ގިނަ ބަޔަކު ހައްޔަރުކޮށްފައިވާއިރު އެފަދަ ފަރާތްތަކަށް ފުލުހުން އަނިޔާކުރާ ކަމަށް އިދިކޮޅު ފަރާތްތަކުން އަންނަނީ ބުނަމުންނެވެ.\nމާޗް 18, 2018 20:13\nސާބަސް ދިވެހި ފުލުހުން. އެއްކޮޅެއް ދެކޮޅެއް ބަލާނެ ކަމެއްނެތް. ކޮބައިތޯ ފުލުހުން މާނަކުރާ ދެކޮޅަކީ.\nމާޗް 18, 2018 20:43\nފުލުހުންގެ މީހާވިޔަސް އިިިންސާނީ ީތޮބިއްޔަތުގައި ހުންނަސިފަތައް ހުންނާނެ. އެއީފުލުހުންގެމީހާ ޕްރޮފެޝަނަލްވުންނުވަތަ ނުވުމަކުންވާނެ ކަމެއްނޫން . ޚިތަންމެޕްރޮފެޝަނަލްވިޔަސް އާންމުމީހާ ފުލުސްމީހާގެ އަނބިދަރިން މައިންބަފައިންނާ ބެހިގެހިތުހުރިއެއްޗެއްކިޔާ އެފަދަނޭދެވޭ މުއާމަލާތް ކަރުމުން އޭގެނޭދެވޭ އަސަރުކުރުމަކީވެދާނެ ކަމެއް. ޙަމައެހެންމެ އާންމުމީހާމެދު ފުލުހުންގެމީހާ އަމަލް ކުރާގޮތަކުން ވެސްއޭގެނޭދެވޭއަސަރުކުރުމަކީ ވެސްވެދާނެކަމެއްް. ޛުމްލަކޮށްބުނާނަމަ މިހާތަނައްފެނިގެންގޮސްފައިވަނީ މީގެތެރެއިން އިސްވެ ފުލުހުންނާއި ދެކޮޅައް ތެދުވެ ހަމަލާދީ އަނިޔާވެރިއަމަލު ހިނަގާފައިވަނީ އިދިކޮޅުފަރާތްތަކައް ތާއީދުއޮންނަ އާންމު ފަރާތްތަކުން. ވީމާއެފަދަކަންކަމާގުޅިގެންއުފެދޭ ނުތަނަވަސްކަމުގެ އަސަރުފުލުހުންނައްވިޔަސްކުރާނެ. ސޮލިއުޝަންއަކީ ފުލުހުންގެ މީހާކުރާމަސައްކަތަކީ ވަޒީފާގެ މަސްއޫލިއްޔަތުގެގޮތުން އޮތްއޭނާގެޒިންމާ އުފުލުމައް ކުރާކަންްކަމުގަ އެއްބާރުލުންދީ އަމުރަކިޔަމަންތެރިވުން.\nމާޗް 18, 2018 21:51\nފުލުހުން ތިބުނަނީ ސޫކީވެސް މިޔަންމާ އަމާން ކުރާށޭތަ ހުރިހާ މުސްލިމުންތައް މަރާ އެހުސްކުރަނީ.\nމާޗް 19, 2018 00:22\nމި ކިޔާ އެއްޗެއް ފަހުމްވާވަރަށް އުނގެނި ދަސްކޮށްގެން އާދޭ!!! ނެތް ވަގުތު ބޭކާރުކުރެވޭކަށް!!!


"India's Best Dancer" shooting fashanee\n"އިންޑިއާޒް ބެސްޓް ޑާންސާ" ޝޫޓިން ފަށަނީ\nސޮނީ ޓީވީގެ މަޝްހޫރު ޑާންސް ރިއަލިޓީ ޝޯ "އިންޑިއާޒް ބެސްޓް ޑާންސާ"ގެ ޝޫޓިން ހުއްޓާލާފައި އޮންނަތާ ދެ މަހަށް ވުރެ ގިނަ ދުވަސް ފަހުން އަލުން ޝޫޓިން ފެށުމަށް ތައްޔާރުވާން ފަށާފައިވާ ކަމަށް ޝޯގެ ޕްރޮޑިއުސަރު ރަންޖީތު ޓާކޫރް ބުނެފި އެވެ.\nކޮރޯނާވައިރަހުގެ ވަބާގެ ސަބަބުން ހުއްޓާލާފައިވާ ޝޫޓީން ފެށުމުގެ އެންމެ ފަހުގެ ތައްޔާރީތައް މިހާރު ކުރިޔަށްދާ ކަމަށާއި އަންނަ ހަފުތާގައި ފެށޭވަރު ވޭތޯ މަސައްކަތް ކުރަމުންދާ ކަމަށް ވެސް ޕްރޮޑިއުސަރު ބުންޏެވެ.\nޝޫޓިން ކުރިޔަށް ދާނީ ސަރުކާރުން ކަނޑައަޅާފައިވާ ގައިޑްލައިންތަކާ އެއްގޮތަށް ކަމަށާއި އެގޮތުން ވާން ޖެހޭ އެންމެ ބޮޑު ގުރުބާނީ އަކީ ލައިވް އޯޑިއަންސާ ނުލާ ޝޫޓިން ކުރިޔަށް ގެންދިއުން ކަމަށް އޭނާ ބުންޏެވެ. މިއީ ޝޯގެ ޕާފޯމަންސްތަކުގެ ކުލަ ފަނޑުވެގެން ދާނެ ކަމެއް ނަމަވެސް މި ނޫން ގޮތެއް މިވަގުތު ނެތީމަ ޝޯގެ ސެޓަށް އެއްވެސް އިތުރު މީހަކު ނުވައްދާނެ އެވެ. އެއީ ޝޯގައި މަސައްކަތްކުރާ ޓީމުގެ ރައްކާތެރިކަމަށްޓަކައި ކޮންމެހެން ވެސް ކުރަން ޖެހޭ ކަމެއް ކަން އޭނާ ފާހަގަ ކުރި އެވެ.\n"އާއްމުކޮށް އަހަރެމެން އެޕިސޯޑެއް ޝޫޓްކުރާއިރު ސެޓުގައި 400-450 މީހުން އުޅޭނެ. އެއީ އެ ދުވަހުގެ ޝޫޓިންގް ބަލަން އައިސް ތިބޭ މީހުންނާއެކު. މިހާރު އަހަރުމެންނަށް އެބައި ދޫކޮށްލަންޖެހޭ. އަދި ކުރޫ މެމްބަރުންގެ ތެރެއިން ވެސް 33 ޕަސެންޓް މީހުން އަހަރެމެންނަށް ޝޫޓިންގްގައި މަސައްކަތް ކުރުވޭނީ. ކޮން ބައެއްތޯ ޝޫޓިންގަށް ގެންނާނީ ނިންމުމަކީ ވެސް އުނދަގޫކަމެއް. ނަމަވެސް މިވަގުތު ކޮންމެ ގޮތެއް ހަދާފައިވެސް މަސައްކަތް ފަށަން އެބަ ޖެހޭ،" ޕްރޮޑިއުސަރު ބުންޏެވެ.\nއޭނާ އިތުރަށް ކިޔައިދިން ގޮތުގައި ސެޓުގެ ފްލޯތައް ޒޯން ތަކަކަށް ބަހައި ޕްރޮޑަކްޝަން ޓީމުން ތިބޭނީ އެއް ޒޯނުގަ އެވެ. އަދި އެއްވެސް ޒޯނެއްގައި ތިބޭ ބަޔަކަށް އަނެއް ޒޯނަކަށް ނުދެވޭނެ އެވެ. އަދި ޝޫޓިން އަށް ބޭނުންވާ ހުރިހާ އިކްއިޕްމަންޓެއް އޮޕަރޭޓް ކުރާ މީހުން ވެސް ތިބޭނީ އެކަކު އަނެކަކާ ހަ ފޫޓުވަރު ދުރުގަ އެވެ. ކުރޫން މަދުކުރަން ޖެހުމުން މަސައްކަތްކުރާ ކޮންމެ މީހަކު ވެސް އެތައް މީހެއްގެ މަސައްކަތާ ހަވާލުވާން ޖެހޭނެ ކަމަށް ވެސް ޕްރޮޑިއުސަރު ބުންޏެވެ. ކެމެރާމޭން އަށް ކޭބަލް ޖޮބް ވެސް އަދާކުރަން ޖެހޭއިރު ސްވިޗިންގެ މަސައްކަތާ ހަވާލުވާނީ ޑައިރެކްޓަރެވެ.\nއިންޑިއާޒް ބެސްޓް ޑާންސާގެ ޖަޖުންނަކީ މަލައިކާ އަރޯރާ ޚާން އާއި ކޯރިއޮގްރާފަރު ގީތާ ކަޕޫރާއި ޓެރެންސް ލުވިސް އެވެ. ޝޯ ހޯސްޓްކުރަނީ ކޮމޭޑީއަން ބާރްތީ ސިންގް އާއި އޭނާގެ ފރިމީހާ ހަރްޝް ލިމްބަޗިޔާ އެވެ.\nޕްރޮޑިއުސަރު ބުނި ގޮތުގައި ޖަޖުންނާއި ހޯސްޓުން ވެސް ޝޯގެ ޝޫޓިންގަށް އަންނަން އެއްބަސްވެފައިވާ ކަމަށެވެ. އަލުން ޝޫޓިން ފަށާއިރު ކަންކަން ހިނގާނެ ގޮތުގެ ބްލޫޕްރިންޓް މިހާރު އެންމެންނާ ހިއްސާ ކޮށްފައިވާނެ ކަމަށާއި ޖަޖުންނާއި ހޯސްޓުން ސެޓަށް އަންނަ ގޮތަށް ކޮންމެ މީހަކުވެސް ދާން ޖެހޭނީ އެމީހެއްގެ ވެނިޓީ ވޭނަށް ކަމަށް ޕްރޮޑިއުސަރު ބުންޏެވެ.\nވެނިޓީ ވޭން މުޅިން ޑިސްއިންފެކްޓްކޮށްފައިވާނެ ކަމަށާއި އެންމެން ވެސް ގެއިން އަންނާނީ މޭކްއަޕްކޮށް ތައްޔާރުވެގެން ކަމަށް ވެސް އޭނާ ކިޔައިދިނެވެ. ސެޓުގައި ހުންނާނީ މޭކްއަޕް ރަނގަޅުކޮށް ހެދުން ރަނގަޅުކޮށްދީ ހަދަން ހަމަ އެންމެ މީހެކެވެ.\nޕްރޮޑިއުސަރު ބުނި މި ވަގުތު އެންމެން ވެސް ތިބީ އެމީހެއްގެ ފުރާނައަށް ބިރުންކަމަށާއި އެހެންވީމާ މި ދަނޑިވަޅުގައި އޭނާގެ ޝޯގައި ބައިވެރިވާ އެންމެންގެ ސަލާމަތާއި ރައްކާތެރިކަން ކަށަވަރު ކުރުމަކީ އޭނާގެ ޒިންމާއެއް ކަމަށެވެ.\nހުރިހާ އެންމެން ވެސް ގެއިން އަންނަން ޖެހެނީ އެމީހަކު ކާނެ ބޯނެ އެއްޗެތި ހިފައިގެންނެވެ. ވީމާ ކުރިން ޝޯ ޝޫޓް ކުރާއިރު ސެޓުގައި އޮންނަ މަޖާ ހަލަބޮލި ރޫހު މި ވަގުތު އަދި ނޯންނާނެކަމަށް ޕްރޮޑިއުސަރު ބުންޏެވެ.\nއޭނާ ބުނި ގޮތުގައި ޝޯގެ އިންތިޒާމްތައް ފުރިހަމަކުރުމަށްފަހު ކަމާ ބެހޭ ސިއްހީ އިދާރާތަކަށް އެންގުމުން އެމީހުން އައިސް ރަނގަޅަށް ބަލާފައި ޝޫޓްކުރުމުގެ ހުއްދަ ދިނުމުން ނޫނީ ޝޫޓިން ނުފެށޭނެ ކަމަށެވެ. ވީމާ ކުރިޔަށް އޮތް ހަފުތާ ތެރޭގައި ފެށޭތޯ މަސައްކަތްތައް ކުރަމުންދާ ކަމަށެވެ.


Kasauti2Ge Shooting Nimumun Series Ge Tharin Hihdhathivefai - Vaguthu\n10 މަސް ކުރިން ( ސެޕްޓެމްބަރު 28, 2020 )\n2000ގެ އަހަރުތަކުގެ ތެރޭގައި އެކްތާ ކަޕޫރުގެ ކަސޯޓީ ޒިންދަގީއަށް ބޮޑު ތަރުޚީބެއް ލިބުނު ނަމަވެސް އެ ތަރުޚީބު ދަމަހައްޓަން ކަސޯޓީ ޒިންދަގީކީ2އަށް ވަނީ ނުކުޅެދިފައެެވެ. އެހެންނަމަވެސް މި ޝޯވެސް ހިމެނުނީ ޓީއާރުޕީ ލިސްޓުގެ ކުރީގައެވެ.\nމި ޝޯގެ ޝޫޓިން މިދިޔަ ހަފްތާގައި ނިންމާލާފައި ވާއިރު ޝޯގެ ތަރިން ވަނީ ޖަޒުބާތުން ފުރިފައިވާ މެސެޖުތަކެއް މީސްމީޑިއާއަށް ދޫކޮށްލާފައެވެ.\nއެގޮތުން ޕްރޭނާގެ ރޯލުން ފެންނަ އެރިކާ ފެނާންޑޭޒް ވަނީ ބަތަލާ ޕޫޖާ މެނެރްޖީ އާއި އެކު ރީތި ފޮޓޯއެއް ހިއްސާކޮށްފައެވެ. އަދި އަނޫރާގްގެ ރޯލުން ފެނުނު ޕާރތް ސަމަތަންވެސް ވަނީ ލޯބިން ފުރިގެންވާ ނޯޓެއް އާއްމުންނާއި ހަމައަށް ދޫކޮށްލާފައެެވެ.\n"ކަސޯޓީ އިން އަހަރެން ވީ ރަނގަޅު މީހަކަށް. އަދި ރަނގަޅު އެކްޓަރަކަށް. އަބަދުވެސް ސްޓާޕްލަސް އާއި އެކްތާއަށް ޝުކުރުވެރިވާނަން. އަދި އެކުގައި މަސައްކަތްކޮށްދިން މީހުން ދަސްކޮށްދިން ކަންކަން ދުވަހަކުވެސް ހަނދާން ނުނައްތާނަން. މި ސީރީޒް ނުލިބުނު ނަމަ އަހަރެން މި ހިސާބަކަށް ނާންނާނެ." އޭނާ ވަނީ ލިޔެފައެވެ.\nޕާތް ބުނީ އެހާ ރީތި ސީރީޒްއެއްގައި މަސައްކަތް ކުރަން ލިބުމަކީ އޭނާއަށް ލިބުނު އުފަލެއް ކަމަށެވެ. މީގެ އިތުރުން ކަސޯޓީގައި ހިމެނޭ ސާހިލް އާނަންދުވެސް ވަނީ ޚާއްސަ މެސެޖެއް ހިއްސާކޮށްފައެވެ. އޭނާ ބުނީ މި ޕްރޮޖެކްޓަކީ އުފަލާ މަޖަލުގެ ތެރެއިން ވަރަށް ގިނަ ކަންކަން ދަސްވި ޕްރޮޖެކްޓެއް ކަމަށެވެ.\nކަސޯޓީ2ނިންމާލީ އަވަސް އަރުވާލައިގެން ކަމަށް ފޭނުންވެސް ބުނެއެވެ. އަދި އެގޮތަށް އެކްތާ ނިންމީ މިހާރު ބޮލީވުޑްގައި ހިނގާ ނުރަނގަޅު ކަންކަމާއި ގުޅިގެން އެ ޝޯގެ ޕްރޮޑިއުސަރ އެކްތާއަށް ކުރާ ތުހުމަތުތަކައި ގުޅިގެން ކަމަށްވެސް ބައެއް މީހުން ތުހުމަތުކުރެއެވެ.\nއެކްތާއަށް ތަފާތު ކުރުމާއި ވަކި ބަޔަކަށް ނާޖާއިޒް މަންފާ ހޯދާ ދިނުމުގެ ތުހުމަތު ވަނީ ކުރެވިފައެވެ.\nރާއްޖޭގެ ގިނަ ބައެއްގެ މަގުބޫލުކަން ހޯދާފައިވާ ހިންދީ ޑްރާމާ ސީރީޒް "ކަސައުޓީ ޒިންދަކީ ކޭ" ގެ ސީޒަން ދޭއް ފެށީ 2018 ވަަ އަހަރުގެ ސެޕްޓެމްބަރު މަހުގެ ތެރޭގައެވެ. ކަސޯޓީ ޒިންދަކީ ކޭ ސިލްސިލާގެ ފުރަތަމަ ސީޒަން ދައްކާފައިވަނީ 2001 ވަނަ އަހަރުން ފެށިގެން 2008 ވަނަ އަހަރަށެވެ. އެ މުއްދަތުގައި 1423 އެޕިސޯޑު ދައްކާފައިވެއެވެެ.\nކަސޯޓީގެ ތަރި އަނޫރާގް ކޮވިޑް-19 ބަލިން ރަނގަޅުވެއްޖެ\nސެޕްޓެމްބަރު 28, 2020 09:10\nމިހާތަނަށް ބެލުނު ދެވަނަ އަށް އެންމެ ހަޑި އެތި\nސެޕްޓެމްބަރު 28, 2020 13:50\nއަސްލުވެސް ކަސޯޓީ2ވަރަށް ކަޑަ


Cinema thah bandhukuran jehumakee dherakameh: Salman\nސިނަމާތައް ބަންދުކުރަން ޖެހުމަކީ ދެރަކަމެއް: ސަލްމާން\nސަލްމާން ހާންގެ އެންމެ ފަހު ފިލްމު "ރާދޭ: ޔުއަ މޯސްޓް ވޯންޓަޑް ބާއީ" އަންނަ ފިތުރު އީދު ދުވަހު އިންޑިޔާގެ ސިނަމާތަކުގައި ރިލީޒް ކުރަން ވަނީ ހަމަޖައްސާފަ އެވެ.\nސަލްމާން ޕްރޮޑީއުސްކޮށް ޒީ-ޓީވީން ދައްކަން ނިންމާފައިވާ މިއުޒިކް ރިއަލިޓީ ޝޯ "އިންޑިއަން ޕްރޯ މިއުޒިކް ލީގު" ފެށުމުގެ ރަސްމިއްޔާތުގައި ނޫސްވެރިންނާ ވާހަކަ ދައްކަމުން ސަލްމާން ވަނީ "ރާދޭ: ޔުއަ މޯސްޓް ވޯންޓަޑް ބާއީ" އޯޓީޓީ ޕްލެޓްފޯމްގައި ރިލީޒް ނުކޮށް ސިނަމާތަކުގައި އަޅުވަން ނިންމި ސަބަބު ކިޔައިދީފަ އެވެ.\nސަލްމާން ބުނި ގޮތުގައި އޭނާ ތިން ފިލްމެއް އުފައްދައި ރިލީޒް ކުރަން މިހާރު ތައްޔާރަށް އެބައޮތެވެ. ފިލްމު ދައްކާ ސިނަމާ ހޯލުތަކެކޭ ގަބުރުސްތާނެކޭ މިހާރު އެއްގޮތް ކަމަށާއި ސިނަމާތަކުގެ ވެރިންނަށް ފައިސާގެ ގޮތުން ބޮޑެތި ގެއްލުންތައް ވަމުންދާތީ އޭގެ ތެރެއިން ގިނަ ބަޔަކު މިހާރު ސިނަމާތައް ބަންދު ކުރަމުންދާ ކަމަށް ވެސް ސަލްމާން ބުންޏެވެ.\n"މިއީ އަހަރެމެން ކުރާ ވިޔަފާރިއެއް. އަހަރެންގެ މަސައްކަތަކީ އެކްޓްކޮށް އަދި ފިލްމު އުފެއްދުން. ސިނަމާތައް ބަންދު ކުރީމަ އަހަރެމެންގެ ފިލްމުތައް ދައްކާނީ ކޮން ތާކު؟ މި ދެ ކަންތައް ވަނީ ގުޅިލާމެހިފަ. ސިނަމާތަކާ ނުލައި ފިލްމު އިންޑަސްޓްރީ ފުރިހަމައެއް ނުވޭ. ހަމަ އެގޮތަށް ފިލްމު އިންޑަސްޓްރީއާ ނުލައި ސިނަމާތަކެއް ވެސް ނޯންނާނެ،" ސަލްމާން ބުންޏެވެ.\nސަލްމާން އިތުރަށް ބުނީ ސިނަމާތަކުގެ ވެރިން އޭނާއާ ބައްދަލުކޮށް އޭނާގެ ފިލްމު ސިނަމާތަކުގައި ރިލީޒް ކޮށްދޭން އެދިފައިވާ ކަމަށެވެ.\n"މިހާރު މީހުން މަގުމައްޗަށް ނުކުމެ އާއްމުކޮށް އުޅޭ ގޮތަށް އުޅޭތަން އެބަފެނޭ. އެހެންވީމާ ސިނަމާތަކަށް ވެސް ކުރިން ދިޔަ ގޮތަށް ހައުސް ފުލް ޝޯތަކެއް ކުރިޔަށް އޮތް ތަނުގައި ދެއްކިދާނެކަމުގެ އުންމީދު އެބައޮތް،" ސަލްމާން ބުންޏެވެ.\nވެކްސިން އާއި ރައްކާތެރިކަމުގެ ފިޔަވަޅުތަކާއެކު ސިނަމާތައް ފުލް ވަންދެން މީހުން ވަންނަ ދުވަސް ވަރަށް އަވަހަށް ފެނިދާނެކަމަށް އުންމީދު ކުރެވޭ ކަމަށް ވެސް ސަލްމާން ބުންޏެވެ.\n"އުންމީދަކީ 2020 އަށް ވުރެ 2021 ރަނގަޅު އަހަރަކަށް ވުން. ރައްކާތެރި ހިސާބަކަށް ދެވިދާނެ ކަމުގެ އުންމީދު ވަނީ އާވެފަ،" ސަލްމާން ބުންޏެވެ.\nޕުރަބޫދޭވާ ޑައިރެކްޓް ކޮށްފައިވާ ސަލްމާންގެ "ރާދޭ: ޔުއަ މޯސްޓް ވޯންޓަޑް ބާއީ" ކުރިން ހަމަޖެހިފައި އޮތީ 2020 ގެ މޭ މަހު ރިލީޒް ކުރާށެވެ. ނަމަވެސް ކޮރޯނާވައިރަސްގެ ވަބާ މުޅި ދުނިޔެއަށް ފެތުރި ފިލްމު އިންޑަސްޓްރީގެ މަސައްކަތް މުޅިން ހުއްޓި ސިނަމާތައް ބަންދު ކުރަން ޖެހުމުން ފިލްމު ރިލީޒް ކުރުން ފަސް ކުރަން ޖެހުނީ އެވެ.\nސިނަމާތަކަށް ފިލްމު ބަލަން ވަންނަ ގިނަ މީހުންނަކީ ސަލްމާނުގެ ފޭނުންނެވެ. އޭނާގެ ކޮންމެ ފިލްމެއް އެޅުވިޔަސް ބޮޑު ތަރުހީބެއް ބެލުންތެރިން އެ ފިލްމަކަށް ދެއެވެ. އެހެން ކަމުން އޭނާގެ ފިލްމެއް ސިނަމާތަކުގައި އަޅުވައިގެން ބެލުންތެރިން އަލުން ސިނަމާތަކަށް މިސްރާބު ޖަހާފާނެ ކަމަށް ސިނަމާތަކުގެ ވެރިން ވެސް އުންމީދުކުރެ އެވެ. އެހާ ވަރުން ސަލްމާންގެ ފިލްމެއް ރިލީޒްކުރަން އެމީހުން އޭނާގެ ކިބައިން އެދުނި އެހެންވެ އެވެ.\n"ރާދޭ: ޔުއަ މޯސްޓް ވޯންޓަޑް ބާއީ" ގެ ބަތަލާ އަކީ ދިޝާ ޕަޓްނީ އެވެ. ޖެކީ ޝްރޮފް އާއި ރަންދީޕް ހޫޑާ ވެސް މި ފިލްމުގައި ވަރަށް މުހިއްމު ރޯލުތަކެއް ކުޅެފައި ވެއެވެ.


މިނިވަންދުވަހާއެކު ދިވެހި ސިފައިންނަށް ހުޅުވާލެވިފައިވާ ސިޓީއެއް!\nޖާއިޝް ތައުފީޤް 26 ޖުލައި 2020 11:44\nމިއަދަކީ ދިވެހި ޤައުމުގެ މިނިވަންކަމަށް 55 އަހަރު ފުރޭ މުނާސަބާ އިހުތިފާލުކުރާ ދުވަހެވެ. މިމުނާސަބާ ކުރިމަތިވެގެން އަންނައިރު، ތިލަވަމުން ފެންމަތިވަމުން އަންނަނީ ކަންބޮޑުވާންޖެހޭ ޚަބަރުތަކެވެ. ޤައުމުގެ މިނިވަންކަމާއި އިސްތިޤުލާލު ދިވެހިންގެ އަތްތަކުން ބީވެ، ދިވެހި ޤައުމުގެ ދާޚިލީ ސިޔާސަތާއި ޚާރިޖީ ގުޅުންތަކުގެ ލަގަން އެހެން ބައެއްގެ އަތްމައްޗަށް ދޫވެގެން ހިނގައިދާނެ ކަމުގެ ލިސާންތަކެވެ. ބިރުވެރި ނާމާން މުސްތަޤުބަލެއްގެ އަލާމާތްތަކެވެ. ދިވެހި ޤައުމަށް ކުރިމަތިވާ މިފަދަ އޮއިވަރުތަކުން ޤައުމު ސަލާމަތްކޮށްދިނުމަށް އަޅުގަނޑުމެން އުންމީދުކުރަނީ އެންމެ ބައެއްގެ ކިބައިންނެވެ. އަމިއްލަ އެދުމުން ތަތްތެޅި ޤައުމިއްޔަތާއި ޙުއްބުލް ވަޠަނުގެ ކުނޑިފުކެއްގެ މިންވަރެއްވެސް ހިތުގައި ނެތް ސިޔާސީ މީހުން ކިބައިންނެއް ނޫނެވެ. އަޅުގަނޑުމެން މިޤައުމަށް ކަމެއް ދަމެއް ބޮޑުވާއިރު އަޅުގަނޑުމެންގެ ހިމާޔަތުގައި މޭ އައްޑަނައަކަށް ދިއްކޮށް ހަށިގަނޑާއި ފުރާނައިން ޤުރުބާންވާ ލޮބުވެތި ދިވެހި ސިފައިންގެ ކިބައިންނެވެ.\nމިއަދު ކަންކަން ހިނގަމުންދަނީ ސިފައިން މިހިނގަމުންދާ ކަންކަމާމެދު ހޭވެރިވާންޖެހޭ ގޮތަަކަށެވެ. ޤައުމުގެ އެންމެ މަތީ ފަނޑިން އަންގަމުންދަނީ ޤައުމުގައި އުފެދިފައިވާ އިޖުތިމާޢީ މައްސަލަތަކުގެ ތެރެއިން ވަރަށް ގިނަ މައްސަލަތަކަކީ ހައްލުނުކުރެވޭނެ މައްސަލަތައް ކަމުގައެވެ. އެކަންކަމަކީ ދިވެހި ޤައުމުގެ ޤައުމީ ސަލާމަތާ ގުޅިފައިވާ ކަންކަން ކަމުގައެވެ. އެކަންކަން ރަނގަޅުކުރުމުގެ ލަޔާގަތާއި ގާބިލުކަން ދިވެހި ދައުލަތުގައި ނެތް ކަމަށް ދިވެހި ޤައުމުގެ އެންމެ މަތީ ވެރިން ވިދާޅުވުމަކީ އަޅުގަނޑުމެން ކަންބޮޑުވާން ޖެހޭ ކަމެކެވެ.\nއެއާއެކު ދިވެހިރާއްޖޭގައި ބޭރު ޤައުމެއްގެ އަސްކަރިއްޔާއިން ހަރަކާތްތެރިވާން ޖާގަދިނުމާއި، ބޭރުގެ އާބާދީއަކަށް ދިވެހިރާއްޖޭގައި ޤާއިމުވެގެން ތިބެވޭނެ ގޮތަށް ޤާނޫނުތައް ފަރުމާކުރުމާއި، ދިވެހިރާއްޖޭގައި ތިބި ލިޔެކިޔުން ނެތް ބިދޭސީންނަށް ރަށްވެހިކަން ދިނުމާއި، މިނޫންވެސް ގިނަ ކަންތައްތަކެއް ކުރެވުމުން، ކުރުމަށް ގޮވައިލަމުންދަނީ އިންތިޒާމީ ގޮތެއްގައި ރޭވިގެންނެވެ. މިއަދު އަޅުގަނޑުމެންނަށް މިއެނގުނީ އުތުރުގެ ބޮޑު ރަށެއްގައި ރެޒިޑެންސީ އައިލެންޑެއް ޤާއިމުކުރުމަށް 2011 ވަނަ އަހަރުގައި އެއްބަސްވި ވާހަކައެވެ. އަލުން ހަމަ އެތަނުގައި އެމަސައްކަތްކުރުމުގެ ވާހަކަ ސަރުކާރުގެ ބައެއް ވަޒީރުން އިހަކަށް ދުވަހު ދައްކަވައިފިއެވެ. ދިވެހިންނަށް، އަދި އަމުދުން ތިޔަ ލޮބުވެތި ސިފައިންނަށް ދެ ހެލިކޮޕްޓަރު ބަލަހައްޓައި މަރާމާތުކޮށް، ދުއްވަން ނޭނގޭނެ ކަމުގައި ބުނެ ދޮޅަހަކަށް އިންޑިޔާ ސިފައިން މިޤައުމުގައި ބައިތިއްބައިގެން އުޅޭ އުޅުމަކީވެސް އަޅުގަނޑުމެން ކަންބޮޑުވާ ކަމެކެވެ. ޑޯނިއާ ފުލައިޓަކާއެކު އިތުރު ސިފައިން ދިވެހިރާއްޖެއަށް ގެނައުމުގެ މަސައްކަތްކުރުމަކީ އެކަންބޮޑުވުން އިތުރުވާ ކަމެކެވެ.\nޤައުމަށް ދިމާވަމުން މިދާ ކަންކަމަށް ފުންކޮށް ނަޒަރު ހިންގަވައި ސަމާލުވެލައްވާށެވެ. ތުންތުން މަތިން ދެކެވޭ ވާހަކަތަކަށް ބަލާއިރު، ޢަސްކަރީ މަރުކަޒެއް ޤާއިމުކުރުމަކާ ނުލައި، ބޭރު ޤައުމަކުން ދިވެހި ފަސްގަނޑުގައި އެޤައުމުގެ އަސްކަރީ ނުފޫޒު ޤާއިމުކުރުމަށް ކުރަމުންދާ މަސައްކަތް ވަރަށް ބޮޑަށް މިހާރުވަނީ ކާމިޔާބުވެފައެވެ. އަދި ކުރިއަށް އޮތް ތަނުގައި މިމަސައްކަތުގައި އިތުރު ކާމިޔާބީތައް ހޯދަމުންދާނެ ކަމީ ފެންނަން އޮތް ހަގީގަތެކެވެ.\nޤައުމީ ޣީރަތް ހުރި ދިވެހި ދަރިއެެއްގެ ހައިސިއްޔަތުން އަޅުގަނޑު މިއަދު ދަންނަވަން ބޭނުންވަނީ ދެ ވާހަކައެކެވެ. ދިވެހި ޤައުމަށް މެދުވެރިވާން އަންނަ ބިޔަ ތޫފާނާމެދު ތިޔަ ލޮބުވެތި ސިފައިން ހޭވެރިވެވަޑައިގެން ސަމާލުވެވަޑައިގަތުމުގެ މުހިއްމު ކަމެވެ. ޤައުމުގެ ޚާރިޖީ ސިޔާސަތު މިހާރުވަނީ ބޭރު ޤައުމެއްގެ އަތް ދަށުގައި ކަމަށް އިތުބާރު ހިފޭ މަސްދަރުތަކުން މައުލޫމާތު ލިބެއެވެ. އެހީތެރިކަމާއި މަދަދު ހޯދުމުގައި، އެހީ ހޯދޭނީ ކޮން ޤައުމަކުން ކިހާ މިންވަރަކަށްކަން ކަނޑައަޅަނީ ބޭރު ޤައުމަކުން ކަމަށް މުއުތަބަރު ގޮތުގައި މައުލޫމާތު ލިބިފައިވެއެވެ.\nދާޚިލީ ސިޔާސަތަށް ބަލާއިރު ވަކި ޤައުމެއްގެ ވިޔަފާރިތަކަށް ފަހި ފުރުޞަތުތަކެއް ލިބިގެން އެކަމަކީ އިހުތިފާލުކުރަންޖެހޭ ކަމެއްގެ ގޮތުގައި އެޤައުމުގެ ޚާރިޖީވަޒީރު ވިދާޅުވުމުން ފެންނަނީ އަމިއްލަ ޤައުމުގެ އިޤުތިޞާދު އެހެން ބައެއްގެ އަތް މައްޗަށް ދޫކޮށްލާ ކޮށްލުމެވެ. ވޯރާ ވިޔަފާރިވެރިން ދިވެހިރާއްޖޭގައި ތިބުމަކީ ދިވެހިރާއްޖެއަށް ފައިދާ ބޮޑު ގޮތް ކަމުގައި ޤަބޫލުކުރައްވާ ލީޑަރެއްގެ ގިޔާދަތުގައި ހިނގާ ޕާޓީއެއްގެ ވެރިކަމުގައި މިހެން މިކަންވުމަކީ އަޅުގަނޑު އަންތަރީސްވާ ކަމެއް ނޫނެވެ. ނަމަވެސް މިއީ އަޅުގަނޑުމެން ސަމާލުވާންޖެހޭ ކަންކަމެވެ. ޚާއްޞަކޮށް ދިވެހި ޤައުމުގެ އަމާންކަމާއި، ޞުލްޙަވެރިކަމާއި، މިނިވަންކަން ދިފާޢުކުރުމުގެ ޒިންމާ ކޮނޑުއަޅުއްވައިގެން، އިސްތަށިފުޅަށް އުފުއްލަވައިގެން ތިއްބެވި ތިޔަ ލޮބުވެތި ދިވެހި ސިފައިން ވިސްނަވާންވާނެ ކަމެކެވެ.\nފަހަރުގައި މިލިޔުން ކިޔާ މީހަކަށް މިއީ ރައްޔިތުން ޤާއިމުކޮށްފައިވާ ސަރުކާރު މުލުން ލުހެލައި އަސްކަރީ ބަޣާވާތެއް ހިންގުމަށް ގޮވައިލާ ގޮވައިލުމެއް ކަމުގައި ސިފަވެދާނެއެވެ. ދެވަނަ ވާހަކައަކަށް ދަންނަވަމެވެ. އެއީ އަޅުގަނޑުމެން އެދޭ ކަމެއް އަދި ތާއީދުކުރާނެ ކަމެއްވެސް ނޫނެވެ. ޤައުމީ އެންމެ މަތިވެރި އަމާނަތާ ހަވާލުވެވަޑައިގެން ތިއްބެވި، އަދި އެބޭފުޅުންތަކަކަށް އަޅުގަނޑުމެން އެންމެ ބޮޑު އިތުބާރު އޮތް ބޭފުޅުން އަރިހުގައި ޤައުމީ ކަންކަމާ ގުޅިގެން އަޅުގަނޑުމެންގެ ހުރި ކަންބޮޑުވުންތަކުގެ ވާހަކަ ދެންނެވުމަކީ ކުރަންޖެހޭ ކަމެކެވެ.\nލޮބުވެރި ސިފައިންނެވެ. މިޤައުމަށް ލިބިފައިވާ މިނިވަންކަމަކީ ބަޔަކު ތަބަކަކަށް ލާފައި ދިން ހަދިޔާއެއް ނޫނެވެ. މިއީ އަޅުގަނޑުމެންގެ ކާބަފައިން ލޭ އޮހޮރައިގެން، ފުރާނައިން ޤުރުބާންވެގެން، ޖާނާއި މާލު ފިދާކޮށްގެން ހޯދައިދިން މިނިވަންކަމެކެވެ. މިމިނިވަންކަން ދެމެހެއްޓެވީ ތިޔަ އަބްޠާލުންގެ މަތިވެރި ޖިހާދާއި ޤައުމަށް ޣީރަތްތެރިކަން ހުރި ދިވެހި ދަރިންގެ ނިޔަނެތި ޚިދުމަތުންނެވެ. އަޅުގަނޑުމެން މިއެދެނީ މިނިވަންކަން ދިފާޢުކޮށްދެއްވުމެވެ. ޤައުމަށް ކުރިމަތިވަމުން އަންނަ ކަންކަމާމެދު ސަމާލުވެވަޑައިގެން ފާރަވެރިވެވަޑައިގަތުމެވެ.\n12 % އުފާވި\n71 % ދެރަވި\n18 % މައުލޫމާތު މުއްސަނދިވި\nސިފައިން މިނިވަންކަން ޤައުމު\nކުރާނެ ކަމެއްނެތް. މިގަވްގމުގަ ބޮލުރޮދި ކެނޑިފައި ތިބި މީހުން ގިނަވީމާ ދެނންނުވެ ނުދާނެ ކަންތައްތައް މިފެންނަނީ.\nވަޠަނަށް ލޯބިކުރުމަކީ އީމާންކަމުގެ ތެރެއިން ވާ ކަމެއް ކަމަސް ވީހިނދު އަދި އިސްލާމީ ދައުލަތެއްގެ މައްޗަށް އޮންނަ މި ލޯބި މިއަށްވުރެންވެސް ގަދަ ވާންޖެހޭނެކަން ހަނދާން ކޮށްދެން.


ފުލުހުންގެ ރާޑަރަށް ހުދު ގިރުވާނުގެ ކުށްވެރިން އަރައިފި – Maldivian Democratic Party\nފުލުހުންގެ ރާޑަރަށް ހުދު ގިރުވާނުގެ ކުށްވެރިން އަރައިފި\n“ކޮސޯވޯގެ މިނިވަންކަން ދިވެހިރާއްޖެއިން ގަބޫލުކުރުމަށް އެއްވެސް ފަރާތަކުން ރިޝްވަތެއް ހިފައި، އަދި އެއްވެސް ފަރާތަކުން ކޮރަޕްޝަނަށް މަގުފަހިވާފަދަ ޢަމަލެއް ކޮށްފައިވޭތޯ ބައްލަވައި، މިއިން ޢަމަލެއް އެއްވެސް ފަރާތަކުން ކޮށްފައިވާނަމަ އެ މައްސަލައެއް ތަޙުޤީޤު ކޮށްދެއްވުމަށް ރައީސުލްޖުމްހޫރިއްޔާ މޯލްޑިވްސް ޕޮލިސް ސަރވިސްއަށް އަންގަވައިފި…” މިފަދައިން ޚަބަރުގެ ސުރިޚީގައި އޮތެވެ.\nރިސެޝަންގެ ވާހަކަ އިހަށް ބާއްވާފައި، ރައީސް އޮފީހުގެ ވެބްސައިޓުން އަޅައިގަން މި ސުރިޚީ އަށް އަޅުގަޑު ކަޅިހުއްޓާލީމެވެ. ކޮސޯވޯގެ މިނިވަންކަން ދިވެހިރާއްޖެއިން ގަބޫލުކުރާނަމަ އަދި އެކަން ހާމަކުރާނީ ނުވަތަ އެފަދަ ގަރާރެއް ނިކުމެގެންދާނީ އދ. މަޖިލީހުގެ ތަޅުމުގައި ކަމުގައި އަޅުގަޑު ނިންމައިފީމެވެ.\nމިހިސާބުން އުފެދޭ އެތަކެއް ސުވާލު އެބަހުއްޓެވެ. ޚާރިޖީ ވަޒީރަކީ ކުރީގެ ސަރުކާރުގެ ޚާރިޖީ އޮފީހާއި، ރައީސް އޮފީހުގެ ސްޓްރެޓީޖިކް ކޮމިއުނިކޭޝަން ދާއިރާގައި މަސައްކަތްޕުޅު ކުރައްވާފައިވާ ބޭފުޅެކެވެ. އަދި އިންޓަރނެޝަނަލް ރިލޭޝަންސް ވަރަށް ރަނގަޅަށް ކިޔަވާ ވިދާޅުވެގެން ހުންނެވި ބޭފުޅެކެވެ. ޒުވާން ނިއުމޯލްޑިވްސް ގްރޫޕުގެ އެއް ޑޮކްޓަރެވެ. އިގިރޭސި ވިލާތުގެ ޕަބްލިކް ރިލޭޝަންސް ކުންފުނި ހިލް އެންޑް ނޯލްޓަން އާއެކު މަސައްކަތްކުރެއްވި އިސްބޭފުޅުންގެ ތެރެއިން އެއްބޭފުޅާއެވެ. ޑިމޮކްރެޓިކް ބަދަލު އަޔަ ނުދިނުމަށް އޭރުގެ ގަޑުވަރު ތެރެއިން ހިންގި އޮޕްރޭޝަންގެ އިސްރޯލެއް އަދާކުރައްވަމުން ގެންދެވީވެސް ހަމަ އެމަނިކުފާނެވެ. ފުލުހުންގެ ތަހްގީގުގެ އިގިލި ފުރަތަމަ ދިއްވަނީ އޭނާއާއި ދިމާލަށެވެ. ކަރަޕްޝަނަކީ އަނެއް ދިވެހިރާއްޖެއަށް ދިއުމަށް މިއެދޭ އެދުމަށް ހުރަސްއަޅާ ބައްޔެކެވެ. އަދި އެބަލި ފެތުރުމުގެ މާހިރެއް ކަމުގައިވާ މުސްކުޅި ރައީސް މައުމޫނުގެ އެންމެ ބޮޑު ހަތިޔާރެވެ.\nމިހާރުގެ ރައީސް އޮފީހުން މޯލްޑިވްސް ޕޮލިސް ސަރވިސްގެ އެހީ ވަކި ދާއިރާއަކަށް އަމާޒު ކުރައްވައިގެން ހޯއްދަވަން، މިފަދަ ދަޑިވަޅެއްގައި ޖެހިވަޑައިގަތީ ކޮން ސަބަބަކާ ހުރެކަން އެގޭނީ ސަރުކާރުގެ ލިޔެކިޔުން އާންމުވާ ދުވަހަކުންނެވެ. ފެންނަން އޮތް ކަންކަމަށް އަދި ލިޔެ ކިޔުމަށް ބަލައިފިނަމަ އެގޭ އެއްޗަކީ މި ދަޑިވަޅަކީ ދައުލަތުގެ މާލީ ހާލަތު ވަރަށް ބޮޑަށް ދެރަވެފައިވާ ވަގުތެއްކަމެވެ.\nފުރަތަމަ ފަހަރަށް ރައްޔިތުން ބިރެއްނެތި ވޯޓުދީގެން ދައުލަތް ހިންގުމާއި ހަވާލުވި ސަރުކާރަކީ ވަތަން އެދޭ އިއްތިހާދުގެ ސަރުކާރެކެވެ. މި އިއްތިހާދުގެ އެއް ބައިވެރިއަކީ އޭރުގެ އިންޑިޕެންޑެންޓް ކެންޑިޑޭޓް ނިއުމޯލްޑިވްސް ގްރޫޕުގެ ޑރ. ހަސަން ސައީދު އާއި އޭނާގެ ދެ ޕާޓްނަރުން ކަމުގައިވާ ޑރ. ޖަމީލް އަދި ޑރ. އަހުމަދު ޝަހީދު (މިހާރުގެ ފޮރިން މިނިސްޓަރ) އެވެ. ޑރ. ހަސަން ސައީދުގެ ސިޓީފުޅުގައި ވިދާޅުވެފައިވާ އަންކޮންޑިޝަނަލް ސަޕޯޓް ނުވަތަ އެއްވެސް ޝަރުތަކާނުލާ ދެއްވި އެއްބައިވަންތަކަން ހަދުމަފުޅުވޭތޯއެވެ؟ ނަމަވެސް ރިޔާސީ އިންތިޚާބުގެ ދެވަނަބުރު ނިމުމާއެކުހެން މިޔުޒިކް ބަދަލުވާން ފެށިކަން އެގެއެވެ. އާ ކެބިނެޓުގެ މަގާމުތައް ފުރާލުމަށް ބޭނުންވެވަޑައިގެން ބޭފުޅުންތަކެއް އުޅުއްވަން ފެއްޓެވިއެވެ. އެންމެފަހުން އައިސް އާ ރައްޔިތުންގެ މަޖިލީހެއްގެ އިންތިޚާބަށް ކުރިމަތިވި ހިދު އިއްތިހާދު މިއޮތީ ކެމީލިއަނެއްގެ ސިފަޖެހި ސެލްވެޑޯރ ޑާލީގެ ކުރެހުމަކަށް ބަދަލުވެފައެވެ. ރައްޔިތުން ވޯޓުދިނީ އެމްޑީޕީ އިއްތިހާދުގެ މެނިފެސްޓޯ ހިންގުމަށް އެދި ގަބޫލުވެގެންނެވެ.\nކޮންމެއަކަސް އެމްޑީޕީ އިއްތިހާދުގެ ތެރޭގައި ވަރަށް އިސް ރޯލެއްގެ ޒިންމާ އެޅިފައިވަނީ ޑރ. ޝަހީދުގެ ކޮޑުފުޅުގައެވެ. ރާއްޖެ ތަމްސީލުކުރުމަށް ޚާރިޖީ ޕޮލިސީ ތަންފީޒުކުރެއްވުމަށް އޭނާ ހުންނެވީތީއެވެ. އެއްސުވާލަކީ، ޕޮލިސް ސަރވިސްއަށް މި ތަހްގީގު ވަކިފަރާތަކަށް ނުޖެހި ގެންދެވޭނެތޯއެވެ؟\nމިހެން މިސުވާލު އުފެދެނީ 11 ނޮވެމްބަރު 2008 ގައި ސަރުކާރާއި ހަވާލުވި އެމްޑީޕީ ގެ މެމްބަރުންނަކީ، އެ ތާރީޚުގެ ކުރީގައި އޭރުގެ ސަރުކާރުގެ ރައީސް އަދި ސިފައިންގެ އެންމެ އިސްވެރިޔާގެ އޯޑަރަށް ފަހާދުވި މެމްބަރުންނެވެ. ފުލުހުންނާއި ބެހޭގޮތުން މިހާތަނަށް އާންމުކޮށްފައިވާ ރިޕޯޓުތަކުން ދޭހަވާގޮތުގައި ފުލުހުންގެ އިތުބާރު ރައްޔިތުންގެ މެދުގައި އުފެއްދުމަށް އަޅަންޖެހޭ އެތަކެއް ފިޔަވަޅު އެބަހުއްޓެވެ.\nދިވެހިރާއްޖޭގައި ނުކުންނަ ބައެއް ދުވަހު ނޫސްތަކުގައި، ކޮސޯޥޯގެ މިނިވަންކަން ގަބޫލު ކުރުމަށްޓަކައި ދިވެހި ސަރުކާރުގެ ބައެއް އިސްވެރިން ދެ މިލިއަން ޑޮލަރުގެ ރިޝްވަތެއް ނަގާފައިވާ ކަމަށް ބުނެ ލިޔަމުންދާތީ، މި ވާހަކައިގައި އެއްވެސް ޙަޤީޤަތެއްވޭތޯއާއި، ކޮސޯވޯގެ މިނިވަންކަން ދިވެހިރާއްޖެއިން ގަބޫލުކުރުމަށް އެއްވެސް ފަރާތަކުން ރިޝްވަތެއް ހިފާފައިވޭތޯއާއި، އަދި އެއްވެސް ފަރާތަކުން ކޮރަޕްޝަނަށް މަގުފަހިވާފަދަ ޢަމަލެއް ކޮށްފައިވޭތޯއާއި، މިއިން އެއްވެސް ޢަމަލެއް އެއްވެސް ފަރާތަކުން ކޮށްފައިވާނަމަ އެމައްސަލައެއް ތަޙުޤީޤު ކޮށްދެއްވުމަށް ރައީސުލްޖުމްހޫރިއްޔާ މުޙަންމަދު ނަޝީދު، މޯލްޑިވްސް ޕޮލިސް ސަރވިސްއަށް އެންގެވީ5 މާޗް 2009 ވީ ބުރާސްފަތި ދުވަހުއެވެ. (ނިމުނީ)